text:
གནམ་སྔོན་པོའི་འོག་ན་རི་ཚོགས་དམར་སྨུག་གི་རི་རྒྱུད་དམའ་མོ་ཞིག་རྒྱང་ནས་རྒྱང་དུ་བསྲིངས་ཞིང་། དེ་དང་རྒྱང་ཁད་རིང་ཙམ་དུ་རྩལ་འགྲན་སྤྱོད་ཆས་ཀྱི་རླངས་འཁོར་ (SUV) ཞིག་འདམ་དང་ས་ཕག་གི་ཁང་ལེབ་དམའ་མོ་སྐོར་དང་སྐོར་བྱས་ནས་གྲུབ་པ་དག་གི་དཀྱིལ་ནས་གཤགས་ཏེ། གྱ་གྱུ་མང་ཞིང་འདམ་སྙིགས་ཀྱིས་སྦགས་པའི་ཆུ་བོ་ཞིག་གི་འགྲམ་རྒྱུད་དུ་ཀྱག་ག་ཀྱོག་གེའི་ངང་ནས་ནུར་འགྲོས་བྱེད་པ་འདི་ནི་འཚོལ་ཞེས་པའི་གློག་བརྙན་དེའི་མགོ་འཛུགས་སྟངས་ཀྱི་རྣམ་པ་རེད། གློག་བརྙན་འདི་ནི་བོད་མི་གློག་བརྙན་བཟོ་མཁན་པད་མ་ཚེ་བརྟན་ལགས་ཀྱིས་བཟོས་པའི་གཏམ་རྒྱུད་གློག་བརྙན་ཨང་གཉིས་པ་དེ་རེད་ལ། འདི་ནི་གཏམ་རྒྱུད་གློག་བརྙན་ཞིག་བོད་མི་ཁོ་ནས་འཁྲབ་སྟོན་དང་བཟོ་སྐྲུན་བྱས་པ་ཐེངས་དང་པོ་དེ་རེད། པད་མ་ཚེ་བརྟན་གྱིས་གློག་བརྙན་དེའི་དུས་ཡུན་ཆུ་ཚོད་གཉིས་ཀྱི་རིང་ལ་ལྟ་མཁན་རྣམས་ཀྱི་མིག་གི་ལོངས་སྤྱོད་དུ་ཀྲུང་གོའི་ས་ཁུལ་ཞིག་སྟེ། ཕྱི་ཕྱོགས་ཀྱི་མི་ཚོས་མཐོང་དཀོན་པའི་ས་ཆ་དེ་འདྲ་ཞིག་འདྲེན་པར་བྱེད།
མཚོ་སྔོན་ཞིང་ཆེན་གྱི་ཁྲི་ཀ་རྫོང་དུ་སྐྱེས་ཞིང་འཚར་བའི་པད་མ་ཚེ་བརྟན་གྱིས་ཁོང་གི་ཕ་ཡུལ་དང་། ལྷག་པར་དུ་ཕ་ཡུལ་གྱི་དེང་རབས་ཀྱི་སྤྱི་ཚོགས་འཚོ་བ་དེ་ཧ་ཅང་དམིགས་བསལ་གྱི་ཐབས་ལམ་ཞིག་གི་སྒོ་ནས་ཇི་མ་ཇི་བཞིན་དུ་མཚོན་པར་བྱེད་ལ། ཁོང་གི་ཆེས་ཉེ་ཆར་གྱི་བརྩམས་ཆོས་ཏེ། འཚོལ་ཞེས་པའི་གློག་བརྙན་འདིས་པད་མ་ཚེ་བརྟན་ནི་བོད་འདི་ཉིད་གློག་བརྙན་ཁག་ཏུ་རྒྱུས་མེད་ཁྱད་མཚར་ཞིག་ཏུ་མཚོན་པར་བྱེད་པའི་རྨོངས་གཉིད་དེ་ལས་སད་པར་གྱུར་ཡོད་པ་བསྟན་ཡོད། ༢༠༠༥ ལོར། རྒྱ་ནག་ཏུ་གློག་བརྙན་དར་ནས་ལོ་ངོ་བརྒྱ་འཁོར་བའི་ལོ་རྒྱུས་ལ་དགའ་སྟོན་རྟེན་འབྲེལ་བྱེད་པའི་སྐབས་དེར། བོད་ཀྱི་གློག་བརྙན་ནི་གཞི་ནས་མགོ་ཚུགས་ཚར་ཙམ་ཡིན། བོད་དུ་བཅའ་སྡོད་དབྱིན་ཇིའི་གཞུང་ཚབ་པ་ཚོའི་ཉིན་ཐོ་ཁག་ཏུ། བོད་དུ་ ༡༩༣༠ ཙམ་གྱི་སྐབས་ནས་གློག་བརྙན་སྟོན་བྱེད་ཀྱི་སྒྲིག་ཆས་དང་གློག་བརྙན་བཟོ་བྱེད་ཀྱི་པར་ཆས་ཁ་ཤས་ཡོད་པ་མ་ཟད། སྐབས་དེ་དུས་ལྷ་སའི་བར་སྐོར་དུ་ཆཱར་ལེ་ ཆཱ་ཕུ་ལིན་ གྱི་གློག་བརྙན་ལ་བོད་མི་ཚོས་ལྟ་འདོད་ཅི་ཙམ་ཆེན་པོ་བྱས་པ་བཀོད་ཡོད་མོད། ཡིན་ནའང་དུས་དེ་ནས་བོད་མི་རང་ཉིད་ཀྱིས་བཟོས་པའི་གློག་བརྙན་ཐོག་མ་སྟེ། པད་མ་ཚེ་བརྟན་གྱི་གཏམ་རྒྱུད་གློག་བརྙན་ཐོག་མ་ ལྷིང་འཇགས་ཀྱི་མ་ཎི་རྡོ་འབུམ་ (2005) ཞེས་པ་འདོན་རྒྱུར་ད་ཕན་ཕལ་ཆེར་ལོ་ངོ་བརྒྱད་ཅུ་འགོར་དགོས་པར་གྱུར། བོད་ལ་མཚོན་ན་འདི་ནི་ཡར་རྒྱས་གལ་ཆེན་ཞིག་ཏུ་བརྩི་ཆོག་མོད། ཡིན་ནའང་པད་མ་ཚེ་བརྟན་གྱིས་དེ་ནི་དགེ་མཚན་ཆེ་བའི་དུས་མཚམས་ཞིག་ཏུ་བརྩི་རུང་བར་མི་འདོད་ཅིང་། དེའི་རྒྱུ་མཚན་ནི་ཁོའི་བསམ་པར་ “བོད་ཀྱི་འཚོ་བ་ངོ་མ་མཚོན་པའི་གློག་བརྙན་ཞིག་འབྱུང་རྒྱུར་ལོ་ངོ་ ༡༠༠ འགོར་ཡོད་པས་སོ།།”
བོད་ཀྱི་རིག་གཞུང་ཇི་མ་ཇི་བཞིན་དུ་མཚོན་ཐབས་བྱེད་རྒྱུ་དེ་པད་མ་ཚེ་བརྟན་གྱིས་རང་གི་དམིགས་ཡུལ་དུ་བཅངས་པ་ནི་གཅིག་བྱས་ན་ཡ་མཚར་དགོས་པའི་གནས་ཚུལ་ཅང་མ་རེད། མཚོ་སྔོན་ཞིང་ཆེན་གྱི་འབྲོག་ཕྱོགས་ཀྱི་ཕ་མ་གཉིས་ལ་སྐྱེས་པའི་བུ་ཕྲུག་གསུམ་གྱི་ཁྲོད་ནས། པད་མ་ཚེ་བརྟན་ནི་ཁྱིམ་ཚང་དེ་ནས་སློབ་གསོ་མཐར་འཁྱོལ་ཐུབ་མཁན་གྱི་བུ་ཕྲུག་ཁོ་ནར་གྱུར། ཁོས་བཤད་ན། “ཆུང་དུས་ནས་ངས་བོད་ཀྱི་རིག་གནས་སློབ་སྦྱོང་བྱས་པ་ཡིན། སློབ་ཆུང་ནས་སློབ་གྲྭ་ཆེན་མོ་བར་དུ་སློབ་སྦྱོང་བྱས་ཚད་མཐའ་དག་བོད་ཀྱི་རིག་གནས་ཀྱི་སྐོར་ཡིན” ཟེར།
པད་མ་ཚེ་བརྟན་ཆུང་དུས་ནས་གློག་བརྙན་ལ་བལྟ་རྒྱུར་དགའ་ཞིང་། ལྷག་པར་དུ་ [བོད་བཅིངས་འགྲོལ་མ་བྱས་གོང་ནས་] ལྷ་སའི་བར་སྐོར་དུ་བོད་མི་ཚོས་ལྟ་འདོད་ཆེ་བའི་ཆཱར་ལེ་ ཆཱ་ཕུ་ལིན་ གྱི་དགོད་བྲོའི་གློག་བརྙན་ལ་དེ་བས་ཀྱང་དགའ་རུང་། ཉིན་ཞིག་རང་ཉིད་གློག་བརྙན་བཟོ་མཁན་ཞིག་ཏུ་འགྱུར་རྒྱུ་ནི་ཁོའི་སེམས་སུ་རྩ་ནས་འཁོར་མྱོང་མེད། བོད་ཀྱི་རྩོམ་རིག་དང་སྐད་ཡིག་སྦྱོང་མཁན་གྱི་བོད་མི་ན་གཞོན་མང་པོ་ཞིག་ལྟར། པད་མ་ཚེ་བརྟན་ནི་གློག་བརྙན་བཟོ་མཁན་ཞིག་ཏུ་གྱུར་བའི་ལམ་བུ་ནི་ཀྱག་ཀྱོག་མིན་པ་དེ་འདྲ་རྩ་ནས་མིན་པར། དང་པོར་ཁོང་དགེ་རྒན་བྱས་པ་དང་། དེ་ནས་རྩོམ་བྲིས། དེ་ནས་ཞིབ་འཇུག་བྱས་ཏེ་བྱ་བའི་རིམ་པ་མང་པོ་ཞིག་བརྒྱུད་མྱོང་།
ཆབ་ཆའི་མཚོ་ལྷོ་མི་རིགས་དགེ་ཐོན་སློབ་གྲྭ་ནས་མཐར་ཕྱིན་པའི་རྗེས་སུ། པད་མ་ཚེ་བརྟན་གྱིས་ཁོང་གི་ཕ་ཡུལ་དུ་ལོ་ངོ་བཞིའི་རིང་ལ་དགེ་རྒན་གྱི་བྱ་བ་བསྒྲུབས་ཤིང་། དེའི་རྗེས་ནས་ལན་ཀྲིག་ཏུ་ཡོད་པའི་ནུབ་བྱང་མི་རིགས་སློབ་གྲྭ་ཆེན་མོར་སོང་སྟེ་མུ་མཐུད་དུ་སློབ་གཉེར་བྱས་པའི་མཐའ་མར་སླར་ཡང་ཕ་ཡུལ་དུ་ཕྱིར་ལོག་ནས་ལོ་ལྔ་ལ་བསྡད། དེ་ནས་ཁོང་ནུབ་བྱང་མི་རིགས་སློབ་གྲྭ་ཆེན་མོ་རུ་ལོ་གཉིས་ཀྱི་རིང་ལ་ཞིབ་འཇུག་སློབ་མ་བྱེད་པའི་གོ་སྐབས་ཐོབ་ཅིང་། དེས་ཁོང་གི་མི་ཚེ་ལ་འགྱུར་བ་ཆེན་པོ་ཞིག་གཏོང་བར་འགྱུར་རྒྱུ་བློ་ཡུལ་དུའང་ཤར་མ་མྱོང་། ལན་ཀྲིག་ཏུ་ཞིབ་འཇུག་སློབ་མ་གནང་བཞིན་པའི་ལོ་གཉིས་པ་དེར། པད་མ་ཚེ་བརྟན་གྱིས་ཐེངས་ཐོག་མར་པེ་ཅིན་གློག་བརྙན་སློབ་གྲྭ་ཆེན་མོ་ཞེས་པ་དེའི་སྐོར་ལ་ཤེས་རྟོགས་བྱུང་། མཚན་སྙན་མཐོ་བའི་སློབ་གྲྭ་ཆེན་མོ་འདི་ནས་རྒྱ་ནག་གི་གློག་བརྙན་བཟོ་མཁན་གྲགས་ཅན་ཁག་ཅིག་སྟེ། དཔེར་ན། ཁྲིན་ཁའེ་ཀི་ (陈凯歌) དང་། ཅཱ་ཀྲང་ཁི། (贾樟柯) ཀྲང་ཡུས་མོའུ་ (张艺谋) དང་ཐེན་ཀྲོང་ཀྲོང་(田壮壮) བཅས་བྱུང་མྱོང་ཞིང་། ཐེན་ཀྲོང་ཀྲོང་གིས་རྗེས་ནས་ཁོང་གི་འཚོལ་ཞེས་པའི་གློག་བརྙན་བཟོ་སྐྲུན་གྱི་རྒྱབ་སྐྱོར་གལ་ཆེ་ཤོས་གནང་།
པད་མ་ཚེ་བརྟན་གྱིས་བཤད་ན། “ང་དང་ངའི་གྲོགས་པོ་ཚང་མས་བོད་ཀྱི་རིག་གནས་སྐོར་གྱི་གློག་བརྙན་མང་དག་ཅིག་མཐོང་མྱོང་མོད། ཡིན་ནའང་གློག་བརྙན་འདི་དག་མང་ཆེ་ཤོས་ཀྱིས་བོད་ཀྱི་རིག་གནས་དང་། ཡུལ་སྲོལ་གོམས་གཤིས། དགེ་སྡིག་བླང་དོར་གྱི་དབྱེ་བ་འབྱེད་སྟངས་བཅས་ལུགས་དང་མཐུན་པ་ཞིག་མཚོན་མེད། ང་ཚོའི་བསམ་པར་རིག་གནས་དེ་ལས་འཚར་ཞིང་རྒྱས་པའི་མི་ཞིག་གིས་གློག་བརྙན་ཞིག་བཟོས་ཏེ་རང་གི་ཉམས་མྱོང་ངོ་མ་དེ་མཚོན་ཐབས་བྱས་ན་ཅི་འདྲའི་བཟང་བ་ལ་ཨང་སྙམ་ཞིང་། མི་ཚང་མའི་སེམས་སུ་བསམ་ཚུལ་འདི་འདྲ་ཞིག་བཟུང་ཡོད་པ་རེད།” ཡིན་ནའང་དཔལ་འབྱོར་གྱི་དཀའ་ངལ་གྱི་དབང་གིས་པད་མ་ཚེ་བརྟན་ལ་གློག་བརྙན་གྱི་སློབ་གྲྭ་ཆེན་མོ་དེར་འགྲོ་རྒྱུའི་རེ་བ་ཆེན་པོ་སྐྱེས་མ་ཐུབ།
ཁོང་གིས་བཤད་རྒྱུར། “2000 ལོར། ཀུན་ཕན་ཐེབས་རྩ་ཚོགས་པར་བྱ་བ་བསྒྲུབས་མྱོངས་པའི་གྲོགས་པོ་ཁག་ཅིག་བརྒྱུད་དེ་ཐེབས་རྩ་ཚོགས་པ་འདིའི་སྐོར་གོ་བྱུང་། སྐབས་དེར་ཀུན་ཕན་ཐེབས་རྩ་ཚོགས་པའི་ལས་གཞི་རོགས་དངུལ་དང་སློབ་ཡོན་བྱ་དགའི་རོགས་དངུལ་གྱི་སྐོར་ཤེས་མཁན་མང་པོ་མེད།” 2002 ལོར། པད་མ་ཚེ་བརྟན་གྱིས་གློག་བརྙན་བཟོ་སྐྲུན་གྱི་སློབ་སྦྱོང་བྱེད་པའི་ཆེད་དུ་ཀུན་ཕན་ཐེབས་རྩ་ཚོགས་པར་སྙན་ཞུ་ཕུལ་ཏེ་སློབ་ཡོན་རོགས་དངུལ་ཞུས། ཀུན་ཕན་ཐེབས་རྩ་ཚོགས་པ་ནི་པད་མ་ཚེ་བརྟན་སློབ་མ་ཞིག་དང་དགེ་རྒན་ཞིག་ཡིན་པའི་ཆ་རྐྱེན་དེ་མཐོང་ནས་དགའ་སྤྲོ་སྐྱེས་ཞིང་། ཀུན་ཕན་ཐེབས་རྩ་ཚོགས་པས་བོད་ཀྱི་གློག་བརྙན་བཟོ་མཁན་ཆེས་ཐོག་མ་དེ་པེ་ཅིན་གློག་བརྙན་སློབ་གྲྭ་ཆེན་མོ་རུ་སློབ་སྦྱོང་བྱེད་དུ་འགྲོ་བར་མཐུན་འགྱུར་རོགས་རམ་བྱེད་པར་དེ་བས་ཀྱང་རེ་བའི་སྤྲོ་སྣང་གིས་བརྟས་ཏེ། ཁོང་གི་རེ་སྐུལ་དང་ལེན་བྱས།
གློག་བརྙན་སློབ་གྲྭ་ཆེན་མོ་དེ་རུ་སློབ་སྦྱོང་བྱེད་པའི་ཐོག་མའི་ལོ་གཉིས་ཀྱི་རིང་ལ། པད་མ་ཚེ་བརྟན་གྱིས་གློག་བརྙན་ཐུང་ངུ་གཉིས་ཏེ། རྩྭ་ཐང་དང་། ལྷིང་འཇགས་ཀྱི་མ་ཎི་རྡོ་འབུམ་ཞེས་པ་གཉིས་བཟོ་སྐྲུན་བྱས། ལྷིང་འཇགས་ཀྱི་མ་ཎི་རྡོ་འབུམ་ནི་རྗེས་ནས་ཇེ་རིང་དུ་བཏང་སྟེ། གློག་བརྙན་གྱི་མིང་དེ་སོར་འཇོག་གིས་གཏམ་རྒྱུད་གློག་བརྙན་ཧྲིལ་པོ་ཞིག་ཏུ་བསྒྱུར། ཐོག་མའི་གློག་བརྙན་ཐུང་ཐུང་འདི་གཉིས་ལ་རྒྱལ་སྤྱིའི་ཐོག་ཏུ་ངོས་ལེན་གྱིས་གཟེངས་བསྟོད་བྱ་དགའ་ཡང་ཐོབ་པར་གྱུར།
༢༠༠༦ གི་ལོར། པད་མ་ཚེ་བརྟན་ཕྱིར་པེ་ཅིན་གློག་བརྙན་སློབ་གྲྭ་ཆེན་མོ་རུ་སོང་སྟེ་གློག་བརྙན་འཁྲབ་འཁྲིད་ཀྱི་ཐོག་ལ་དམིགས་པ་རྩེ་གཅིག་ཏུ་གཏད། དེ་ནས་ཅང་མ་འགོར་བར་ཁོས་འཚོལ་ (2009) ཞེས་ད་ཕན་གཟིགས་མོ་བ་ཚོས་དགའ་སྣང་ཆེ་ཤོས་བྱེད་སའི་གློག་བརྙན་དེ་བཟོ་སྐྲུན་བྱེད་མགོ་བརྩམས། གློག་བརྙན་དུ་གློག་བརྙན་ཞིག་འདྲེན་པའི་གློག་བརྙན་འདི་རུ་བོད་མི་གློག་བརྙན་བཟོ་མཁན་ཞིག་གིས་གཞན་ཕན་གྱི་ཆེད་དུ་ཐ་ན་རང་གི་གཅེས་པའི་མིག་ཟུང་ཡང་སྦྱིན་པར་བྱེད་པའི་རྒྱལ་སྲས་དྲི་མེད་ཀུན་ལྡན་ཞེས་པའི་བོད་ཀྱི་སྲོལ་རྒྱུན་གྱི་ཟློས་གར་དེ་གཞི་ལ་བཞག་པའི་གློག་བརྙན་ཞིག་བཟོ་སྐྲུན་བྱེད་པར། དེའི་ནང་གི་འཁྲབ་སྟོན་མི་སྣ་འཚོལ་དུ་འགྲོ་བའི་བརྒྱུད་རིམ་ལས་འཕྲོས་པའི་གཏམ་རྒྱུད་ཅིག་བཤད་ཡོད། བརྒྱུད་རིམ་འདིའི་ཁྲོད་དུ་གློག་བརྙན་བཟོ་མཁན་དེས་བོད་གངས་ཅན་གྱི་མཐོ་སྒང་ཁྱོན་ཡོངས་སུ་སྐར་ཆ་རེ་རེ་བཞིན་དུ་འཕོ་འགྱུར་བླ་ན་མེད་པ་ཞིག་འབྱུང་བཞིན་ཡོད་པ་དངོས་སུ་ཉམས་སུ་མྱངས་བ་དང་ཆབས་ཅིག པད་མ་ཚེ་བརྟན་གྱིས་བཤད་པའི་ “བོད་ཀྱི་ནང་ཆོས་ཀྱི་རྩ་བའི་རྩ་དོན་” ཏེ། བོད་ཀྱི་རིག་གནས་ཀྱི་རྟག་བརྟན་འགྱུར་མེད་ཀྱི་ཆ་ཡང་དངོས་སུ་མིག་མཐོང་ལག་ཟིན་བྱུང་ཡོད་པ་བསྟན་ཡོད།
པད་མ་ཚེ་བརྟན་གྱི་བརྩམས་ཆོས་གཞན་དག་ལྟར། འཚོལ་ཞེས་པའི་གློག་བརྙན་འདིས་དེང་རབས་ཀྱི་བོད་གཙོ་བོར་བཟུང་ཡོད་ཅིང་། ཁོས་དེ་ལྟར་བྱེད་དོན་ནི་སྤྱིར་བཏང་རྒྱལ་སྤྱིའི་གཟིགས་མོ་བ་ཚོར་བོད་ཀྱི་རིག་གནས་ནི་འཕེལ་སྐྱེད་བྱུང་དང་འབྱུང་བཞིན་ཡོད་པ་ཤེས་རྟོགས་མེད་པ་ལ་བརྟེན་ནས་ཡིན་ཟེར། “བོད་ཀྱི་སྐོར་དེ་ཙམ་ཡག་པོ་ཞིག་མི་ཤེས་པའི་མི་ཚོའི་བོད་ཀྱི་མཐོང་སྣང་ནི་” གནམ་སའི་འབྲེལ་མཚམ་ཡལ་བར་གྱུར་ (Lost Horizon) ཞེས་པ་དང་། ཞིང་བྲན་ཞེས་པ་ལ་སོགས་པ་ནས་བརྩིས་ཏེ་ད་ལྟའི་བར་དུ་ནུབ་ཕྱོགས་དང་རྒྱ་ནག་ཏུ་བོད་ཀྱི་སྐོར་ལ་ཆབ་སྲིད་ཀྱི་རང་བཞིན་དང་ཡང་ན་སྤྲོ་སྣང་གི་རང་བཞིན་གྱི་གློག་བརྙན་མང་དག་ཅིག་བཟོས་པ་དེ་དག་ལས་ “འགྱུར་བ་ཅི་ཡང་སོང་མེད”། རྒྱུ་མཚན་འདི་དག་ལ་བརྟེན་ནས་པད་མ་ཚེ་བརྟན་གྱིས་བཤད་ན། ཁོང་ནི་ “[ཕྱི་རྒྱལ་གྱི་] སྣང་བརྙན་གྱི་དབང་དུ་མ་སོང་བར་ཆེད་དུ་དེ་དག་ལས་གཡོལ་ཅི་ཐུབ་ཀྱིས། ... གཙོ་བོར་བོད་དུ་བོད་མི་དམངས་ཀྱི་གཞི་རྩའི་འཚོ་བའི་གནས་སྟངས་དང་ཁོང་ཚོའི་དགའ་སྐྱོའི་འཚོ་བ་ཅི་འདྲ་ཞིག་ཡིན་པ་མཚོན་ཐབས་བྱས་པ་ཡིན་” ཟེར། ཡིན་ནའང་། འགྱུར་ལྡོག་གི་མྱུར་ཚད་འདི་འདྲའི་མགྱོགས་པའི་རིག་གཞུང་ཞིག་ཏུ་ལས་འགན་འདི་འདྲ་ཞིག་བསྒྲུབ་རྒྱུ་ནི་མེད་དུ་མི་རུང་བ་ཞིག་མ་གཏོགས་གཞན་ཅང་མིན།
པད་མ་ཚེ་བརྟན་གྱི་བསམ་པར་གློག་བརྙན་ནི་བོད་ཀྱི་རིག་གཞུང་ཁྲོད་དུ་འགྱུར་བ་མང་པོ་ཞིག་འབྱུང་བཞིན་ཡོད་པ་དེ་ཚོ་ཕྱི་རོལ་གྱི་མི་ཁོ་ན་ཙམ་མིན་པར། བོད་མི་རང་ཉིད་ཀྱི་ཆེད་དུ་མཚོན་བྱེད་ཀྱི་བརྒྱུད་ལམ་ཕུན་སུམ་ཚོགས་པ་ཞིག་ཡིན་པར་འདོད་ཅིང་། ཁོང་གིས་འདིའི་ཐད་ལ་བཤད་རྒྱུར། “ང་ལ་མཚོན་ན། ངས་རིག་གཞུང་གི་མ་ལག་གསར་བ་ཞིག་གི་མགོ་རྩོམ་པར་འདོད་པ་ཡིན། གློག་བརྙན་ནི་དེང་རབས་རིག་གནས་གསར་བའི་བརྒྱུད་ལམ་ཞིག་རེད། ཡིན་ནའང་བོད་དུ་འདི་ནི་སྒྱུ་རྩལ་གྱི་རྣམ་པ་གསར་བ་ཞིག་རེད་ལ། བོད་ཀྱི་རིག་གཞུང་དང་བོད་ཀྱི་འཚོ་བའི་ཁྱད་ཆོས། ཡང་ན་བོད་ཀྱི་སྲོལ་རྒྱུན་གྱི་བློ་གྲོས་བཅས་ཀྱི་མཚོན་སྟངས་གང་འདྲ་ཞིག་ཏུའང་། གློག་བརྙན་བཟོ་སྐྲུན་གྱི་སྒྱུ་རྩལ་ནི་དེང་རབས་རིག་གནས་མཚོན་ཐབས་ཀྱི་གཞི་རྩའི་མ་ལག་དེ་རུ་འགྱུར་དགོས་པར་འདོད་ཀྱི་ཡོད།” ཅེས་བཤད།
ཁོང་གི་བློ་མིག་གཏད་ས་ནི་དེང་རབས་ཀྱི་རིག་གནས་ཡིན་མོད། ཡིན་ནའང་པད་མ་ཚེ་བརྟན་གྱིས་བོད་ཀྱི་སྲོལ་རྒྱུན་གྱི་རི་མོ་ལས་དཔེ་ཞིག་གཡོར་བར་ཅང་མི་སྙམ། ཁོས་བཤད་རྒྱུར་ “ངའི་གློག་བརྙན་གཉིས་པ་འཚོལ་ཞེས་པ་དེ་བཟོ་བར། ངས་སྲོལ་རྒྱུན་གྱི་ཐང་གའི་ནང་དུ་དཔེར་ན་སངས་རྒྱས་ཀྱི་འཁྲུངས་རབས་མང་པོ་ཐང་ག་གཅིག་གི་ནང་དུ་མཚོན་པར་བྱེད་པའི་རི་མོའི་མཚོན་ཐབས་དང་། རྟོགས་པ་བརྗོད་ཐབས་ཀྱི་རིགས་ལམ་དེ་གཅིག་མཚུངས་སྤྱད་པ་ཡིན།” ཞེས་ཟེར། དེར་བརྟེན། འཚོལ་ཞེས་པའི་གློག་བརྙན་དུ་རྒྱང་ནས་བླངས་པའི་ཞེང་ཁ་ཆེན་པོའི་བརྙན་རིས་ཀྱིས་ཁེངས་ཞིང་། གནས་སྟངས་མང་ཆེ་བར་གློག་བརྙན་ནང་གི་མི་སྣའི་ངོ་གདོང་གི་རྣམ་འགྱུར་ལས་མི་སྣ་དེ་དག་འཚོ་སའི་ཁོར་ཡུག་དེ་ཅི་འདྲ་ཞིག་ཡིན་པ་གལ་ཆེན་པོར་བཟུང་ཡོད། དམིགས་བསལ་གྱི་ཁྱད་ཆོས་འདི་ལ་བརྟེན་ནས། བོད་གསར་བའི་ཡུལ་གྲུ་འདིར་འཚོ་བཞིན་པའི་མིའི་གནས་སྟངས་དང་ཁོང་ཚོའི་འབྲེལ་བ་བཅས་རང་བཞིན་གྱིས་མངོན་པར་བྱས་པ་དང་ཆབས་ཅིག་ཏུ། འགྲེལ་བཤད་སྣ་ཚོགས་བརྒྱག་རུང་བའི་ཞིབ་ཕྲའི་ནང་དོན་ཅན་གྱི་བརྙན་རིས་རྣམས་དོར་བར་བྱས་ཡོད།
ཡིན་ནའང་ཀྲུང་གོའི་མངའ་ཁོངས་ཀྱི་བོད་ཀྱི་ས་ཁུལ་ཁག་ཏུ་གློག་བརྙན་བཟོ་སྐྲུན་བྱེད་པར་དཀའ་ངལ་མེད་པ་མིན། སྒང་གཤོངས་ཀྱིས་ཁེངས་པའི་ཨ་མདོའི་ས་བབས་དང་ས་དེའི་རུས་རྐང་ལ་ཟུག་པའི་དགུན་ཁའི་གྲང་ངར་གྱིས་གློག་བརྙན་འཁྲབ་མཁན་པ་ཚོ་དང་གློག་བརྙན་བཟོ་སྐྲུན་རུ་ཁག་གི་ལས་མི་ཚོ་དཀའ་ངལ་མང་པོར་གཏོད་པ་མ་ཟད། ད་དུང་འཁྱག་རེངས་སུ་ཤོར་མི་རུང་པའི་གློག་བརྙན་བཟོ་སྐྲུན་གྱི་ཡོ་བྱད་དང་སྤྱིན་ཤོག་སོགས་ལའང་གནོད་པ་ཆེ། དེ་ནི་པད་མ་ཚེ་བརྟན་གྱིས་ཨང་རྟགས་དཔར་ཆས་ཞིག་བེད་སྤྱོད་བྱེད་དགོས་པར་གྱུར་བའི་རྒྱུ་མཚན་གཅིག་ཡིན། ལྟོས་བཅས་ཀྱིས་བཤད་ན། བོད་དུ་གློག་བརྙན་བལྟ་མཁན་གྱི་མི་འབོར་ཉུང་བ་དང་དེ་དག་ལ་གློག་བརྙན་ཁྱབ་གདལ་དུ་སྟོན་པའི་བརྒྱུད་ལམ་དཀོན་པ་བཅས་ཀྱི་དཀའ་ངལ་ཆེ་བར་བརྟེན། བོད་དུ་གློག་བརྙན་བཟོ་མཁན་ཚོས་བོད་རང་གི་ཁྱད་ཆོས་ལྡན་པའི་གློག་བརྙན་བཟོ་བར་འགྲོ་གྲོན་འཚོལ་ཐབས་ཀྱི་ཐོག་ནས་ཀྱང་དཀའ་ངལ་འཕྲད་བཞིན་ཡོད།
དེ་མ་ཟད་ད་དུང་བོད་དུ་སྦྱོང་བརྡར་ཐོབ་མྱོང་བའི་གློག་བརྙན་འཁྲབ་སྟོན་པ་ཧ་ཅང་དཀོན་པོ་རེད། ཡིན་ནའང་འཁྲབ་སྟོན་པ་དཀོན་པའི་གནས་སྟངས་དེས་པད་མ་ཚེ་བརྟན་ལ་རྐྱེན་ངན་གྲོགས་ཤར་གྱི་ནུས་པ་གལ་ཆེན་པོ་ཞིག་ཀྱང་ཐོན་པར་བྱས། ཁོས་བཤད་རྒྱུར་ “ངའི་གློག་བརྙན་དག་ཏུ། དགོན་པའི་འཚོ་བ་དང་། སྡེ་བའི་འཚོ་བ་བཅས་ནི་རང་གི་ཆུང་དུས་ཀྱི་ཉམས་མྱོང་གཞིར་བཟུང་ནས་འཆར་འགོད་བྱས་པ་ཡིན། དེ་དག་ནི་ངའི་ཉམས་མྱོང་རྣམས་མཚོན་ཐབས་བཅོས་མ་ཞིག་རེད་མོད། ཡིན་ནའང་དེ་དག་ནི་ངའི་བསམ་པའི་བརྩེ་དུང་གི་གཏིང་རིམ་ལ་ཟུག་ཡོད། གྲྭ་བ་ཞིག་གི་དགོན་པའི་ནང་གི་མི་ཚེ་དང་། ཡང་ན་སྡེ་བ་ཞིག་གིས་ལོ་གསར་ལ་གྲ་སྒྲིག་བྱས་ཏེ་ལོ་གསར་གཏོང་བ་བཅས་ནི་བཅོས་མས་མ་ལྷད་པར་ཕལ་ཆེར་ངོ་མ་རེད།”
དཀའ་ངལ་འདི་དག་དང་ཁོང་གི་བརྩོན་འགྲུས་ལས་ཐོབ་པའི་གཡུར་ཟའི་གྲུབ་འབྲས་ཀྱིས་པད་མ་ཚེ་བརྟན་ལ་དེང་རབས་བོད་ཀྱི་སྤྱི་ཚོགས་ལ་སྔར་ལས་ལྷག་པའི་རྟོག་དཔྱོད་གཏོང་རྒྱུའི་སྐུལ་འདེད་ཐོབཔར་གྱུར། སྲོལ་རྒྱུན་དང་དེང་རབས་ཀྱི་སྒྱུ་རྩལ་གཉིས་ཀྱི་བར་ནས། པད་མ་ཚེ་བརྟན་གྱིས་གནའ་ནས་ད་བར་དུ་རྒྱུན་མི་ཆད་པར་འགྱུར་ནས་འགྱུར་བཞིན་པའི་བོད་ཀྱི་སྣང་བརྙན་ཐུན་མོང་མ་ཡིན་པ་ཞིག་བསྐྲུན་པར་བྱས། བོད་ཀྱི་གློག་བརྙན་གྱི་ཤིང་རྟའི་སྲོལ་འབྱེད་པ་འདིས་གློག་བརྙན་བཟོ་སྐྲུན་གྱི་ལས་གནས་འདི་ལས་དགོངས་པ་མི་ཞུ་པར། དེ་ལས་ལྡོག་སྟེ་ཁོང་ནི་བོད་ཀྱི་གློག་བརྙན་གྱི་སྨྲ་བརྗོད་དབང་བོ་རུ་འགྱུར་རྒྱུའི་འབད་བརྩོན་མུ་མཐུད་ནས་བྱེད་རྒྱུ་རེད།


c: text/html

text:
ཡུལ་ཤུལ་བོད་རིགས་རང་སྐྱོང་ཁུལ་འབྲིང་རིམ་མི་དམངས་ཁྲིམས་ཁང་གིས་བཀྲ་ཤིས་དབང་ཕྱུག་ལ་ལོ་ལྔ་ཡི་བཙོན་འཇུག་གི་ཉེས་ཆད་བཅད། ཁྲིམས་ཁང་གི་བཅད་ཁྲ་འདི་ནི་ཁྲིམས་དངོས་གཞི་དང་ཁྲིམས་བརྒྱུད་རིམ་གང་གི་ཐད་ནས་བལྟས་ནའང་དྲང་བདེན་མིན། ཉེས་ཁྲིམས་ནང་གི་རྒྱལ་ཁབ་ཁ་བྲལ་ལ་སྐུལ་སློང་བྱས་པའི་ནག་ཉེས་ཤིག་ཡིན་དགོས་ཚེ། ཉེས་པ་བསྐྱེད་པའི་ཡན་ལག་བཞི་ངེས་པར་དུ་ཚང་དགོས། དེ་ནི་སྦྱོར་བ་བོ་ནི་རང་ལོ་༡༦་ལ་སོན་པའི་གང་ཟག་ཡིན་པ་གང་ཞིག་སེམས་རང་བཞིན་དུ་གནས་པ། རྒྱལ་ཁབ་ཁ་ཕྲལ་བར་བྱེད་པའི་ཆེད་དུ་ཡིག་ངག་གང་རུང་གིས་སྒོ་ནས་གཞན་ལ་ངན་སྐུལ་བྱས་པའི་སྦྱོར་བ་དངོས་སུ་ལྡན་པ། བསམ་པ་དང་ཀུན་སློང་ནི་ཤེས་བཞིན་དུ་རྒྱལ་ཁབ་ཁ་ཕྲལ་བར་མངོན་ཞིང་འདོད་པ། མཐར་ཐུག་སྦྱོར་བ་བོས་རྒྱལ་ཁབ་ཁ་བྲལ་ལ་ངན་སྐུལ་གྱི་སྦྱོར་བ་ལས་གནོད་འཚེ་ཐེབས་པ་བཅས་་ཡན་ལག་འདི་བཞི་ངེས་པར་དུ་ཚང་དགོས། ཡན་ལག་གང་རུང་མ་ཚང་ན་ཉེས་པ་འདི་མི་བསྐྱེད་པ་ཉེས་ཁྲིམས་ཀྱི་དོན་ཙན་༡༠༣་ཡི་ཚན་པ་༢་ཡི་ནང་དུ་གསལ་ཡོད།
བཀྲ་ཤིས་དབང་ཕྱུག་གི་མངོན་འདོད་དང་སྦྱོར་བ་ནི་དེ་ལས་ལྡོག་སྟེ་མི་རིགས་མཐུན་སྒྲིལ་སྲ་བརྟན་དང་མི་རིགས་འདྲ་མཉམ་གོང་འཕེལ་དུ་གཏོང་ཆེད་ས་གནས་སྲིད་གཞུང་གི་ཁྲིམས་འགལ་གྱི་བྱ་སྤྱོད་ལ་སུན་འབྱིན་དག་ཐེར་བྱས་པའི་སྤྱི་དམངས་ཀྱི་བྱ་སྤྱོད་ཅིག་ཡིན། དེ་ནི་རྒྱལ་ཁབ་ཀྱིས་ཉེས་ཆད་གཅོད་པ་ལས་ལྡོག་སྟེ་གཏང་རག་སྤྲོད་འོས་པའི་གནས་ཡིན། མི་རིགས་ཀྱི་གནད་དོན་དང་ལྐོག་ཟ་རུལ་ཟུངས་ཀྱི་གནད་དོན་ལ་འདྲ་མཚུངས་ཀྱི་གནད་མང་བོ་ཡོད། དེ་ནི་ས་གནས་སྲིད་གཞུང་གི་དཔོན་རིགས་ཀྱིས་ཇི་མི་སྙམ་པར་གྲངས་ཉུང་མི་རིགས་ཀྱི་ཐོབ་ཐང་རྡོག་རོལ་བཏང་སྟེ་ད་རུང་གྲངས་ཉུང་མི་རིགས་ཀྱི་ཁེ་ཕན་ལ་སྲུང་སྐྱོབ་བྱེད་དགོས་ཞེས་ཁ་ནས་ཡ་ང་མེད་པར་བཤད་པ་དེ་དང་། སྲིད་གཞུང་གི་དཔོན་ཆེན་གྱིས་རྒྱ་སྒོར་ཐེར་འབུམ་ལྷག་ལྐོག་ཟ་བྱས་ནས་ད་དུང་ལྐོག་ཟ་རུལ་ཟུངས་ལ་དྲག་རྡུང་བྱེད་དགོས་ཞེས་ཁྲི་སྟེགས་མཐོན་པོ་ནས་མང་ཚོགས་ལ་འཛེམས་པ་མེད་པར་སྨྲ་བའི་གནས་ཚུལ་དེ་གཉིས་ངོ་བོ་གཅིག་ཡིན། དེས་ན། རྒྱལ་ཁབ་ཀྱིས་ལྐོག་ཟ་རུལ་ཟུངས་དང་མི་རིགས་རང་སྐྱོང་གི་ཁྲིམས་ལུགས་རྡོག་རོལ་བྱེད་མཁན་རྣམས་ཐེར་འདོན་དང་སུན་འབྱིན་བྱེད་མཁན་ལ་ཁྲིམས་ཀྱིས་ཉེས་ཆད་ལྗིད་མོ་བཅད་ན། རྒྱལ་ཁབ་ལ་དྲང་བདེན་ཚུལ་མཐུན་དང་མི་རིགས་དབར་ལ་འདྲ་མཉམ་བདེ་སྐྱིད་ཀྱི་འབྲེལ་བ་ཞིག་ཡོང་སྲིད་དམ། དེ་ནི་མི་སྲིད་དོ། །
རྒྱལ་ཁབ་ཀྱིས་གཏན་ལ་ཕབ་པའི་མི་རིགས་འདྲ་མཉམ་གྱི་ཁྲིམས་དང་སྲིད་ཇུས་རྩིས་མེད་དུ་གཏོང་མཁན་ཆེ་ཤོས་ནི་ས་གནས་མི་དམངས་སྲིད་གཞུང་འདུས་པའི་དབང་འཛིན་ལས་ཁུངས་ཡིན་པ་དང་། དེ་དག་གིས་ཁྲིམས་ལྟར་མི་རིགས་རང་སྐྱོང་གི་ལས་དོན་སྒྲུབ་ཀྱིོན་ཡོད་མེད་ལ་ལྟ་རྟོག་ཞན་པའི་སྒྲིག་གཞིའི་དབང་གིས་རྒྱལ་ཡོངས་ཀྱི་མི་རྣམས་ཀྱིས་གནས་ཚུལ་དེ་དག་ལ་ཤེས་ཚོར་ཡོང་ཐུབ་ཀྱིན་མེད། ཟི་ལིང་གྲོང་ཁྱེར་ནི་བོད་རིགས་རང་སྐྱོང་ཁུལ་དྲུག་ལྡན་པའི་མཚོ་སྔོན་ཞིང་ཆེན་གྱི་ལྟེ་གནས་གྲོང་ཁྱེར་ཡིན། དེ་ན་སྲིད་གཞུང་གིས་བཙུགས་པའི་རྒྱ་རིགས་སློབ་ཆུང་དང་སློབ་འབྲིང་བརྒྱ་དང་སུམ་ཅུ་ལྷག་མཆིས་ཤིང་། ཁ་ཆེ་རིགས་ཀྱི་སློབ་འབྲིང་དང་སློབ་ཆུང་ལྔ་ཡོད། འོན་ཀྱང་། བོད་རིགས་སློབ་ཆུང་དང་སློབ་འབྲིང་གཅིག་ཀྱང་མེད། ས་དེའི་བོད་མི་རྣམས་ཀྱིས་ལོ་རབས་དྲུག་ཅུ་ནས་ད་བར་བོད་རིགས་སློབ་གྲྭ་ཞིག་འཛུགས་དགོས་པའི་རེ་ཞུ་ལན་མང་ཞུས་ཀྱང་ཟི་ལིང་གྲོང་ཁྱེར་སྲིད་གཞུང་གིས་སྒོར་མོ་མེད་པར་ཁ་གཡར་ནས་ད་རག་བར་དུ་བཙུགས་མེད།
ཡུལ་ཤུལ་བོད་རིགས་རང་སྐྱོང་ཁུལ་གྱི་མི་གྲངས་སྤྱིའི་བརྒྱ་ཆ་དགུ་བཅུ་བོད་རིགས་ཡིན་ཡང་དེ་གའི་ཁྲིམས་ཁང་དང་སྲིད་གཞུང་ནས་བོད་ཡིག་གཏན་ནས་བཀོལ་སྤྱོད་མི་བྱེད་པའི་དབང་གིས་ས་ཆ་དེའི་བོད་རིགས་རྣམས་ལ་དཀའ་ངལ་བརྗོད་ལས་འདས་པ་བཟོས་ཡོད། བཀྲ་ཤིས་དབང་ཕྱུག་གིས་ཁྲིམས་བཤིག་གི་གནས་སྟངས་འདི་རིགས་རྒྱལ་ཡོངས་ཀྱི་མང་ཚོགས་ལ་ཤེས་སུ་བཅུག་པ་རེད། དེ་ལ་བཟང་ཆ་ལས་ཉེས་ཆ་ཅི་ཡོད། ཟི་ལིང་གྲོང་ཁྱེར་སྲིད་གཞུང་གིས་བོད་རིགས་སློབ་ཆུང་འཛུགས་པའི་སྒོར་མོ་མེད་ཟེར་ཞོར་དེའི་འགན་འཛིན་མའོ་ཞོ་པུན་(毛小兵)གྱིས་རྒྱ་སྒོར་དུང་ཕྱུར་གཅིག་ལྷག་ལྐོག་ཟ་བྱས་ཏེ་ན་ནིང་བཙོན་ཁང་དུ་བཅུག་པ་རེད།
སྐྱོན་བརྗོད་དང་རང་སྐྱོན་བརྗོད་པ་ནི་གུང་ཁྲན་ཏང་གི་རྩ་དོན་ཡིན། དེས་ན། དངོས་ཡོད་གནས་ཚུལ་སུན་འབྱིན་བྱེད་མཁན་ནི་སྐྱོན་བརྗོད་དང་རང་སྐྱོན་བརྗོད་མཁན་གྱི་གྲོགས་ཡིན་པས་དེ་ལ་སྲུང་སྐྱོབ་བྱ་དགོས་པ་ལས་འབུར་འཇོམས་བྱ་མི་རུང་། དེའི་རྒྱུ་མཚན་གྱིས་འབྲེལ་ཡོད་ཁྲིམས་ཁང་གིས་ཡུལ་ཤུལ་བོད་རིགས་རང་སྐྱོང་ཁུལ་འབྲིང་རིམ་མི་དམངས་ཁྲིམས་ཁང་གི་གནས་ལུགས་ཁྲིམས་ལུགས་གང་དང་ཡང་མི་མཐུན་པའི་བཅད་ཁྲ་དེ་ཟློག་དགོས།

robotstxt: allowed

filter: keep


text: ཉེ་བའི་ལོ་ཤས་རིང་། བོད་ཀྱི་ས་ཁུལ་ཁག་གིས་མང་ཚོགས་སྒྲིག་འཛུགས་དང་སྐུལ་སློང་བྱས་ཏེ་སྲོལ་རྒྱུན་གྱི་མི་རིགས་ལག་ཤེས་སྒྱུ་རྩལ་རྒྱུན་འཛིན་དང་གསར་སྤེལ་ཚད་བརྒལ་བྱེད་སར་བརྩིས་ནས་ཞིང་འབྲོག་ཁུལ་གྱི་ངལ་ནུས་ལྷག་མའི་ལས་ཞུགས་ལ་སྐུལ་འདེད་བཏང་བ་དང་ཁོང་ཚོའི་དངུལ་སྨར་ཡོང་འབབ་ཀྱང་མང་དུ་བཏང་ཡོད། ལྷོ་ཁ་གྲོང་ཁྱེར་གོང་དཀར་རྫོང་རྣམ་རྒྱལ་ཞོལ་ཤང་དགའ་ཚལ་གྲོང་ཚོའི་གྲོང་མི་པ་སངས་ཀྱིས་ཞྭ་མོ་ཚེ་རིང་སྐྱིན་ཁེབས་བཟོ་རྩལ་ལ་བརྟེན་ནས་ཕྱུག་འགྱུར་ལམ་དུ་བསྐྱོད་པ་དང་འབྲེལ། གྲོང་ཚོའི་ཡུལ་མི་སྒྲིག་འཛུགས་ཀྱིས“གངས་ལྗོངས་ཀྱི་དབུ་ཞྭ”ཞེས་པའི་ཞིང་པའི་ཆེད་ལས་མཉམ་ལས་ཁང་བཙུགས་ཏེ། ཁོང་ཚོའི་ཐོན་རྫས་བྲིན་ཁ་རྒྱུག་པ་དང་ཡུལ་མིའི་དབུལ་སྒྲོལ་ཕྱུག་འགྱུར་ལ་རྨང་གཞི་བཟང་པོ་བཏིངས་ཤིང་། འདི་ནི་མཉམ་ལས་ཁང་གི་ལས་མིས་ཞྭ་མོ་བཟོ་བཞིན་པ།


text:
དོལ་རྒྱ་བསོད་ནམས་ཚེ་རིང་ལ་སློབ་གསོའི་སྐོར་བཅར་འདྲི་བྱས་པ།
སློབ་གསོའི་ལྟ་ཚུལ་ལྷུག་བརྗོད།
—འཕྲིན་གྱི་གྲོགས་པོ་རྒྱལ་ལོ་ཚེ་རིང་གི་བཅར་འདྲི་དང་ལེན་བྱས་པ།
འབའ་སྨད་རྒྱལ་ལོ་ཚེ་རིང་།
འབའ་སྨད་རྒྱལ་ལོ་ཚེ་རིང༌། རྒན་ལགས་ཀྱིས་བསྐྱར་དུ་བདག་གི་བཅར་འདྲི་དང་ལེན་བྱས་པར་ཐུགས་རྗེ་ཆེ་ཞུ།
དོ་རྒྱ་བསོད་ནམས་ཚེ་རིང༌། ལན། སྐྱོན་མི་འདུག
འབའ་སྨད་རྒྱལ་ལོ་ཚེ་རིང༌། ཁྱེད་ཀྱིས་ལོ་མང་པོ་སློབ་གསོའི་ཞིབ་འཇུག་གི་གོ་རིམ་མང་པོ་བརྒྱུད།བོད་ཀྱི་ད་ལྟའི་སློབ་གསོའི་གནས་སྟངས་དང༌།ལེགས་སྐྱོན་བཅས་ཀྱི་ཐད་དུ་རང་གིས་དགོངས་འཆར་བཏོན་ན་ག་འདྲ།
དོ་རྒྱ་བསོད་ནམས་ཚེ་རིང་། བོད་ཀྱི་ད་ལྟའི་སློབ་གསོ་ཟེར་ན་ཤིན་ཏུ་རྒྱ་ཆེ་ལ་གཏིང་ཟབ་པ་ཞིག་སྟེ། སློབ་གསོ་མྱོང་ཡུལ་གྱི་ཆ་ནས་དབྱེ་ནའང་སེམས་ཅན་གྱི་སློབ་གསོ་དང་།འབངས་མིའི་སློབ་གསོ།མི་རིགས་ཀྱི་སློབ་གསོ། ཡུལ་མིའི་སློབ་གསོ།སྡེ་མིའི་སློབ་གསོ། ཚོ་མིའི་སློབ་གསོ། ཁྱིམ་མིའི་སློབ་གསོ། སློབ་མའི་སློབ་གསོ། གྲྭ་བའི་སློབ་གསོ། ཇོ་མོའི་སློབ་གསོ་སོགས་མང་དུ་འདུག་ན། ཁོ་བོས་དེ་དག་གི་གནས་སྟངས་འཆད་པ་ནི་བྱ་ཕོའི་ཁ་ནང་ལ་སྲན་མ་ཀ་གདེང་བཞག་པ་དང་ཀུན་ནས་མཚུངས་སོ། ། ཡིན་ཡང་ཞིབ་ཏུ་བསམ་བློ་རེ་བཏང་ན་གཏན་ནས་འཆད་རྒྱུ་མེད་པའང་མ་ཡིན་ཏེ། ཁྱེད་ཀྱི་དྲི་བ་ཆེ་ཆེ་མོ་དེ་ཆུང་ཆུང་ཞིག་ལ་བཏང་སྟེ་སློབ་གྲྭའི་སློབ་གསོ་ཁོ་ན་ལ་ཟེར་ཆོག་པར་སྙམ། དེ་ལྟར་ཡང་ལན་གདབ་རྒྱུ་དཀའ་ལས་ཁག་པོ་ཡོད་དེ། བོད་ཀྱི་སློབ་གྲྭ་ཆེ་འབྲིང་ཆུང་གསུམ་གྱི་གཉུག་གཤིས་དང་ཁ་འཕྲོད་པ་ཞིག་ངེས་པ་དོན་གྱིས་བདག་གིས་མི་ཐོན་ཡང་སློབ་དཔོན་ཆེན་མོ་དག་མི་འཇུག་ཅིང་གཞི་རིམ་དགེ་རྒན་གྱིས་མི་ཡོང་བའི་ལས་འདི་འཆད་ཁུལ་འདྲ་བྱས་ན། སྤྱིར་འཇིག་རྟེན་གྱི་བྱ་དངོས་གང་ལ་ཡང་བཀྲ་ཤིས་པའི་ཕྱོགས་ཤིག་དང་སྣ་ནག་པའི་ཕྱོགས་རེ་ཡོད་ངེས་པས་བོད་ཀྱི་ད་ལྟའི་སློབ་གསོའི་གནས་སྟངས་ཀྱང་དེ་མ་འདས་སོ།། དེ་ཡང་བཀྲ་ཤིས་པའི་ཕྱོགས་ནས་རོང་ཕྱོགས་ཀྱིས་སྣ་དྲངས་པའི་སློབ་ཆུང་དང་དམའ་འབྲིང་གི་སློབ་མ་སློབ་གྲྭར་ཞུགས་ཚད་མཐོ་བ་དང་།ད་དུང་མཐོ་འབྲིང་དང་སློབ་ཆེན་ཞེས་པའི་འགྲོ་ས་ཞིག་ཀྱང་ཡོད་པས་དགའོ།། ལྡོག་ཕྱོགས་ནས་མཐོ་འབྲིང་མན་ཆད་རྒྱུགས་ཀྱིས་བཙིར་དྲགས་པ་དང་། སློབ་གྲྭ་ཆེན་མོ་གསོབ་ཀྱིས་འགྱིངས་རིང་བ་དག་གོ། དེའི་ཁར་དགེ་རྒན་དག་གི་ངན་རེ་བཤད་ན། དགེ་རྒན་ཚེ་ན་དང་། དགེ་རྒན་འབུ་རྐོ། དགེ་རྒན་ཤོ་རྒྱག དགེ་རྒན་ལོ་པན། དགེ་རྒན་ཆང་འཐུང་། དགེ་རྒན་དུ་འཐེན། དགེ་རྒན་ཡོག་ལི། དགེ་རྒན་འགྱོ་མ། དགེ་རྒན་ལས་གཞི་ཅན། དགེ་རྒན་ཡང་མོ། དགེ་རྒན་ཚོང་བ་རྣམས་ནི་སློབ་གསོའི“ཞིང་བཅུ”ཚང་བའི་བསྟན་དགྲ་ཁོ་ནའོ། ། འོ་ད་དུང་གཙོ་བོ་གཙོ་བོ་ཞིག་བརྗེད་འདུག་སྟེ། དེ་ནི་སློབ་གྲྭའི་མིང་གི་མངོན་བརྗོད་དུ་གྲགས་པའི་སློབ་གཙོའོ། ། སློབ་གཙོ་དགེ་བཤེས་ནི་སློབ་གྲྭ་དགེ་བཤེས། སློབ་གཙོ་བརྟན་འཇགས་ནི་སློབ་གྲྭ་བརྟན་འཇགས། སློབ་གཙོ་ལོ་པན་ནི་སློབ་གྲྭ་ལོ་པན་ནམ། ཡང་ན་སློབ་གཙོ་འདོད་ཆགས་ཅན་གྱིས་སློབ་གྲྭ་གཞིབ། ཞེ་སྡང་ཅན་གྱིས་སློབ་གྲྭ་གཏོར། གཏི་མུག་ཅན་གྱིས་སློབ་གྲྭ་ལྷུང་བར་བྱེད་དོ་ཞེས་ཀྱང་སྨྲ་བར་བྱའོ། ། གཞན་བོད་ཀྱི་སློབ་གསོའི་གནས་སྟངས་ཀྱི་ཆ་ནས། བོད་ཀྱི་སློབ་གྲྭའི་སློབ་གསོ་ནི་ནང་ལོགས་ཀྱི་སློབ་གསོ་ལ་ལྟོས་ཏེ་ཡིག་རྨོངས་སེལ་བ་ཙམ་དང་།སྤྱི་ཚོགས་རྙིང་བ་ལ་ལྟོས་ཏེ་ཁྱབ་ཆེ་བ། དགོན་པའི་སློབ་གསོ་ལ་ལྟོས་ཏེ་ཟབ་ཚད་མེད་པ་ཞིག་ཏུ་མཐོང་ངོ་། །
འབའ་སྨད་རྒྱལ་ལོ་ཚེ་རིང༌། ད་ལྟའི་བོད་ཀྱི་སློབ་གྲྭ་ཆུང་འབྲིང་གི་སློབ་གསོའི་ཁྲོད་དུ་སློབ་ཁྲིད་དང༌།དོ་དམ།དགེ་རྒན་གྱི་དཔུང་ཁག་ཐད་ལེགས་བཅོས་གང་དག་བྱེད་དགོས་ཤིང༌། ཁ་ཕྱོགས་ཇི་ལྟ་བུ་ཞིག་བཟུང་ན་འགྲིག
དོ་རྒྱལ་བསོད་ནམས་ཚེ་རིང་། དེ་དེ་བཞིན་ཏེ།དགེ་རྒན་བཟང་པོའི་དཔུང་ཁག་ཅིག་ལ་དོ་དམ་བཟང་པོ་ཞིག་ཡོད་ན་སློབ་ཁྲིད་བཟང་པོ་བྱེད་པ་ནི་ཐག་གིས་ཆོད་པའོ། ། སློབ་གཙོ་བཟང་པོས་དགེ་སློབ་ཀུན་གྱི་སེམས་ཀྱི་སྣ།སྲིད་ཀྱི་མགོ།ཤེས་བྱའི་ཁ་གསུམ་པོ་རེ་རེ་ནས་ལེགས་ལམ་དུ་ངེས་པར་དུ་ཁྲིད་ཐུབ་པ་ཞིག་ཅིས་ཀྱང་དགོས་སོ།། དགེ་རྒན་བཟང་པོས་སློབ་མའི་ལེགས་ཕྱོགས་མཐོང་བ་མ་ཟད་མཐོང་ནས་ཀྱང་ལེགས་ཕྱོགས་ཇེ་མང་དང་ཇེ་ཆེ།ཇེ་རྒྱས་སུ་གཏོང་ཐུབ་པ་ཞིག་ལ་འདོད།དེ་ཡང་གལ་ཆེན་ནང་གི་དོན་ཆེན་ནི་སློབ་གཙོ་དང་དགེ་རྒན་གཉིས་ཀའི་བཟང་པོ་རྒྱུན་འཁྱོངས་བྱ་རྒྱུ་ཉག་ཅིག་ཡིན་པས་དེ་ལ་ཁོ་བོས་ནི་རང་རང་མ་འགུལ་ན་ཁ་ལ་བཟའ་རྒྱུ་མི་ཡོང་བའི་འགན་གཙང་ལེན་ལས་ཐབས་གཞན་ཞིག་མི་རྙེད་དོ།།འགན་གཙང་ལེན་འདིས་སློབ་མའི་བདེན་པ་མཐོང་བའི་སྙིང་སྟོབས་དང་།དགེ་བ་བསྒྲུབ་པའི་ཆོད་སེམས།མཛེས་པར་ཕྱོགས་པའི་བསམ་བློ་གསུམ་པོའི་དཔངས་བསྟོད་རྒྱུ་སྙིང་བོར་འཛིན་དགོས་པར་འདོད་དོ། །
འབའ་སྨད་རྒྱལ་ལོ་ཚེ་རིང༌། སྣང་ཚུལ་ཞིག་ལ།དེང་གི་དགེ་རྒན་རྣམས་ཀྱིས་སློབ་མར་བསླབ་དེབ་རྐྱང་བ་གནད་དུ་འཛིན་པ་ལས་བསླབ་ཕྱིའི་དཔེ་ཆ་ལག་ཏུ་ཡོད་པར་མཐོང་ན།དེ་ནི་དུས་ཚོད་ཆུད་ཟོས་དང༌།ཡང་སློབ་མ་ཚོས་རྩོམ་འབྲིའི་ལས་སུ་ཞུགས་ན།དེ་ཡང་ཤོག་བུ་བརླག་བྱེད་ཅིག་ཏུ་ངོས་བཟུང་ནས་སློབ་མའི་མཐོང་སྒོ་མང་པོ་ཞིག་འགོག་ཀྱིན་འདུག་པས་ཁྱེད་ལ་ལྟ་ཚུལ་ག་འདྲ་འདུག
དོ་རྒྱ་བསོད་ནམས་ཚེ་རིང༌། ལན།དེ་ཡང་སློབ་མའི་ལག་ཏུ་བསླབ་ཕྱིའི་དཔེ་ཆ་མེད་པ་ནི་ཁོ་ཚོར་དེ་ལས་ལྷག་པའི་འགན་ཁུར་ཞིག་སྟེ་རྒྱུགས་ཟེར་བ་ཞིག་ཡོད་པས་ཡིན་རྒྱུ་རེད། རྒྱུགས་འཕྲོད་པ་ནི་དགེ་རྒན་དང་ཁྱིམ་བདག་སློབ་མ་གསུམ་གྱིས་གྲོས་བྱས་ནས‘‘གན་རྒྱ’’བཞག་ཡོད་པ་རེད།‘‘གན་རྒྱ’’འི་ལས་འགན་ཡོངས་འགྲུབ་བྱས་ཡོད་མེད་སྲིད་གཞུང་དང་སློབ་གཙོ་ཁྱིམ་བདག་ཚོས་ཤོར་གི་འཇུག་ནི་མ་རེད།གལ་ཏེ་སློབ་མས་རྒྱུགས་འཕྲོད་ན་ལག་ལ་དཔེ་ཆ་ཅི་ཞིག་བཟུང་རུང་དགེ་རྒན་བླུན་པོ་ཞིག་མིན་ན་དགའ་བས་མི་ཚད་ད་དུང་སྐུལ་ལྕག་གཏོང་ངེས་སུ་ཟད་དོ།།རྩོམ་འབྲི་བ་ནི་སློབ་མའི་ཤེས་བྱ་ཁོ་ན་མ་ཟད་ཡོན་ཏན་ཡོད་མེད་ལའང་ལྟ་ཐུབ་པའི‘‘གཤིན་རྗེའི་མེ་ལོང’’ཞིག་ཡིན་མོད།སློབ་མས་རྩོམ་ཏག་ཏག་བྲིས་ནས་རྒྱུགས་མི་འཕྲོད་ན་རྩིས་ཚན་དགེ་རྒན་ཕར་ཟད་སྐད་ཡིག་དགེ་རྒན་ཡང་ཇི་ལྟར་དགའ།།ནམ་ཞིག་རྒྱུགས་དང་རྩོམ་གཉིས་ཀྱིས་ཀྱང་སློབ་མའི་རྒྱུ་སྤུས་ལ་ཕན་འདོགས་ཐུབ་པའི་དུས་ཤིག་ཤར་བ་ན་འགལ་བ་དེ་ཡང་རང་བཞིན་གྱིས་ཞི་ནས་མེད་འགྲོ་བར་གདོན་མི་ཟའོ། །
འབའ་སྨད་རྒྱལ་ལོ་ཚེ་རིང༌། ད་ལྟའི་དུས་འདིར།སློབ་གསོའི་གཞུང་ལུགས་དང་ལག་ལེན་གཉིས་ཁ་མི་འཕྲོད་པའི་ཚུལ་དུ་གནས།རྒྱུ་མཚན། གཞུང་ལུགས་སྟེང་ནས་སློབ་གཉེར་བ་དག་ལ་སློབ་གསོ་བཏང་སྟེ་དཔེ་ཀློག་ལ་སྤྲོ་བར་འཇུག་པར་བསྟན་འདུག་ལ། ཡིན་ནའང་། བོད་ཀྱི་སློབ་མ་དག་ལ་སློབ་གསོ་ག་འདྲ་བཏང་ཡང་ཕན་ཆེན་མི་ཐོགས་པར།ལྡོག་སྟེ་གཅར་རྡུང་སྣ་ཚོགས་བྱེད་དགོས་ཚོད་འདུག གནད་འདི་ལྟ་བུ་མཚོན་ན་གཞུང་ལུགས་གཙོ་བོར་འཛིན་དགོས་སམ། ཡང་ན་གཅར་རྡུངགི་ལས་ལ་འཇུག་དགོས། ཇི་ལྟར་ཐག་གཅད་ན་འོས།
དོ་རྒྱ་བསོད་ནམས་ཚེ་རིང༌། ཐོག་མར་གཅར་རྡུང་ནི་འགྲོ་བ་མིའི་ཆེས་གདོད་མར་གྱུར་བའི་མྱི་བཟང་ལམ་དུ་འཇུག་པའི་ཐབས་ལམ་མོ་ཞེས་ལན་གདབ་རྒྱུ་ཡིན།དེ་ཡང་མི་རྣམས་ཀྱིས་ལག་ལེན་ལས་ར་སྤྲད་པ་ནི་བསྟོད་པས་མི་མགུ་སུ་ཡང་མེད་པས་སློབ་མར་བསྟད་ནས་ཡར་ལ་བསྐོར་པ་ཡང་ཆེས་མཆོག་ཏུ་གྱུར་བའི་སློབ་གསོ་ཞིག་ཏུ་མཐོང་ངོ་།། ལྷག་པར་དུ་ནུབ་གླིང་གི་མང་གཙོ་དང་རང་དབང་འདྲ་མཉམ་གྱི་ཆུ་མིག་གང་སར་བརྡོལ་བ་དང་རྒྱལ་ཁབ་ཀྱི་ཁྲིམས་ལུགས་ཁྲིམས་སྲོལ་གྱི་བསྟན་པ་རྒྱས་པའི་དུས་ལ་དགེ་རྒན་གྱིས་སློབ་མར་གཅར་ཞིང་རྡུང་བ་ན་རང་གི་ལྕགས་ཀྱི་ཅ་ནེ་ནམ་ཚོད་བོར་བ་ཡང་མི་ཤེས་སོ། ། ཡིན་ནའང་འགྲོ་བ་མིའི་ཆོས་ཉིད་ལྟར་ན་གཅར་རྡུང་འདིས་ཀྱང་སློབ་གསོ་གཏོང་མཁན་དག་ཐབས་ཟད་འུ་ཐུག་ཏུ་གྱུར་པའི་ཚེ་སློབ་མ‘‘ཐ་ཤལ་’འགའ་ཞིག་ལེགས་ལམ་དུ་འཇུག་པ་ལ་ནི་གོ་ཆོད་ཆོད་དུ་སྣང་ངོ་།།དེའི་དོན་ནི་བཙོན་མའི་དཔེ་གསོན་པོས་ཀྱང་གསལ་བར་བྱེད་དོ།།ལོ་འགའི་སྔོན་ལ་སི་ཁྲོན་ཁྲུང་ཆིན་ནས་རུས་ཝན་ཅན་གྱི་བུད་མེད་ཅིག་གིས་གཅར་ན་ཆོག་པའི་སློབ་གྲྭ་ཞིག་བཙུགས་ཏེ་ལེགས་འགྲུབ་བྱུང་བ་མ་ཟད་གཞན་ལའང་བརྙན་འཕྲིན་ལས་སྒྲོག་ཏུ་བཅུག་གོ། དེ་ཤེད་ཅིག་ལ་ཁོ་བོས་ཀྱང་ཁོ་མོར་ཁ་པར་བཏང་སྟེ་རྗེས་སུ་ཡི་རངས་ཕུལ་ཏོ། །
འབའ་སྨད་རྒྱལ་ལོ་ཚེ་རིང༌། ད་ལྟའི་དུས་འདིར།བོད་ཀྱི་སློབ་གྲྭ་ཁག་ཏུ་ཇི་ལྟ་བུའི་དགེ་རྒན་དགོས། དགེ་རྒན་གྱི་དཔུང་སྡེ་ག་འདྲ་ཞིག་ཡིན་ན་འགྲིག
དོ་རྒྱ་བསོད་ནམས་ཚེ་རིང༌། དེ་ཡང་དགེ་རྒན་ལུས་ཀྱིས་ཁྲིད་ཐུབ་པ་དང་།ངག་གིས་ཕྲོལ་ཐུབ་པ།ལག་གིས་འབྲི་ཐུབ་པ་སྟེ་ཐུབ་པ་རྣམ་གསུམ་ཅན་ཞིག་དགོས།དེའི་གཞུང་ཤིང་ནི་རང་གི་ལས་ཀ་ཡིན་པ་ལས་གཞན་གྱི་ལས་ཀ་མ་ཡིན་ནོ།
འབའ་སྨད་རྒྱལ་ལོ་ཚེ་རིང༌། ཁྱེད་ཀྱིས་བལྟས་ན།དགེ་རྒན་ཞིག་གིས་འགན་ག་ཚོད་ཅིག་བསྒྲུབས་ཏེ་ལེགས་འགྲུབ་བྱུང་ན་ད་གཟོད་དགེ་རྒན་ཕུལ་དུ་བྱུང་བ་ཞིག་ཡིན།
དོ་རྒྱ་བསོད་ནམས་ཚེ་རིང༌། ལན།ཀུན་སློང་མང་པོའི་ནང་ནས་གཅིག་ཡར་བསླངས་ནས་ཕྱིར་ལུས་ངག་ཏུ་མ་མངོན་པ་ལ་ཀུན་སློང་དང་ཕྱིར་མངོན་པ་ལ་ཀུན་སྤྱོད་ཅེས་མིང་དུ་གདགས་སོ།།སློབ་མར་ཤེས་བྱ་ཁྲིད་ཞོར་དུ་ཀུན་སྤྱོད་ཀྱི་ཆ་ནས་བུས་ཕྲུག་ཡ་རབས་ཤིག་དང་། སློབ་མ་བཟང་པོ་ཞིགསྡེ་མི་དགའ་བོ་ཞིགའབངས་མི་ཚད་ལྡན་ཞིག་སྐྱེད་སྲིང་མཁན་ནི་དགེ་རྒན་མཆོག་ཅེས་བྱའོ། །
འབའ་སྨད་རྒྱལ་ལོ་ཚེ་རིང༌། ཉིད་ཀྱིས་བལྟས་ན་དེང་སྐབས་བོད་ཀྱི་སློབ་གསོ་ཁྲོད་གནས་པའི་སློབ་གྲྭ་ཆུང་འབྲིང་གི་དགེ་རྒན་རྣམས་ཀྱི་གནད་དོན་ཚབས་ཆེ་བ་དེ་གང་རེད་འདོད། ཇི་ལྟར་སྙོམས་སྒྲིགས་བྱེད་དགོས་སམ།
དོ་རྒྱ་བསོད་ནམས་ཚེ་རིང༌། དེ་ཚིག་གཅིག་གིས་བཤད་ན་དགེ་རྒན་ལ་བྱང་སེམས་མེད་པའོ།།སྐྱ་བོའི་སྐད་ལྟར་ན་གཞན་ཕན་གྱི་ལྷག་བསམ་མེད་པ་དེ་རེད།དེ་ཡང་ཡིན་ཏེ་ད་ལྟ་དགེ་རྒན་དག་ནི་སློབ་ཆེན་ལས་མཐར་ཕྱིན་པ་ཁོ་ན་ཡིན་རུང་།སྔོན་མའི་དགེ་རྒན་དགེ་ཐོན་པ་ལྟར་སློབ་མ་ལ་ཕན་མི་ཐོགས་པ་ནི་གང་གིས་ལན་ནམ།དེ་ལ་བོད་ཀྱི་སེམས་དཔའ་ཆེན་པོ་རྫ་དཔལ་སྤྲུལ་གྱིས།བླ་མ་བརྟག་པར་བྱ་བ་དེ་ཡང་སྤྱིར་མདོ་རྒྱུད་ནས་གང་བཤད་པའི་ཡོན་ཏན་ཚང་པ་ཞིག་དགོས་པ་ཡིན་ཀྱང་།ཁྱད་པར་ཐུགས་རྒྱུད་བྱང་ཆུབ་ཀྱི་སེམས་དང་ལྡན་པ་ཞིག་ནི་ངེས་པར་དགོས་པ་ཡིན་པས།མདོར་བསྡུ་ན་བརྟག་པ་གཅིག་པོ་བྱང་ཆུབ་ཀྱི་སེམས་དང་ལྡན་མི་ལྡན་འདི་ལ་འདུས།ཐུགས་རྒྱུད་བྱང་ཆུབ་ཀྱི་སེམས་དང་ལྡན་པ་ཞིག་ཡིན་ཕྱིན་ཆད་སློབ་མ་ལ་ཡང་འདི་དང་ཕྱི་མར་གང་ཕན་པ་དེ་ལྟར་དེ་ལྟར་བྱེད་པས་དོན་དུ་མི་འགྱུར་བ་མི་འོང་ཞིང་།བླ་མ་དེས་བསྟན་པའི་ཆོས་ཀྱང་ཐེག་པ་ཆེན་པོའི་ལམ་དང་འབྲེལ་བས་ཅིས་ཀྱང་ཡང་དག་པའི་ལམ་དུ་འགྲོ་བ་ཡིན།བྱང་ཆུབ་ཀྱི་སེམས་དང་མི་ལྔན་ཕྱིན་ཆད་བླ་མ་ལ་རང་འདོད་ཀྱི་འཁྲིས་ཡོད་པས་སློབ་མའི་རྒྱུད་ཀྱང་ལེགས་པར་མི་ཐུལ་ཞིང་།ཆོས་བསྟན་པ་ཡང་ཅི་ཙམ་ཟབ་ཟབ་མོ་དང་མཚར་བ་ལྟར་འདུག་ཀྱང་མཐར་འཇིག་རྟེན་ཚེ་འདི་འབའ་ཞིག་གི་ཆེད་དུ་འཆོར་བ་ཡིན།དེས་ན་བླ་མ་བརྟག་པའི་གནད་ཐམས་ཅད་འདིར་འདུ་བས་ཐུགས་རྒྱུད་བྱང་ཆུབ་སེམས་ཀྱིས་གང་བ་ཞིག་འདུག་ན་ཆ་ལུགས་སོགས་ཇི་ལྟར་འདུག་ཀྱང་བསྟེན་པར་བྱ།རྒྱུད་བྱང་ཆུབ་ཀྱི་སེམས་དང་བྲལ་བ་ནི།འཕྲལ་དུ་ངེས་འབྱུང་དང་སྐྱོ་ཤས་སྒྲུབ་ཚུགས་དང་ཀུན་སྤྱོད་སོགས་ཅི་ཙམ་བཟང་བ་ལྟར་སྣང་ཡང་བསྟེན་བྱ་མིན་ནོ།། ཞེས་གསུངས་པ་ལྟར།ཁོ་བོས་དགེ་རྒན་དག་གིས་ཀྱང་མཐའ་གཅིག་ཏུ་འདི་ལྟར་བྱེད་དགོས་པའི་དོན་མ་ཡིན་གྱི།རང་རང་གིས་ལས་ཀ་དང་འཚམས་པའི་ཆོས་རེ་ཟ་དང་ཟུར་ནས་ལེན་ཤེས་དགོས་པར་བསྟན་པ་ཡིན་ནོ།།དེ་ལྟར་ཡང་ཡིན་ཏེ།འགའ་ཞིག་ལྟར།བཤེས་གཉེན་དུལ་བ་ཞི་བ་ཉེར་ཞི་བ། །ཡོན་ཏན་ལྷག་པ་བརྩོན་བཅས་ལུང་གིས་ཕྱུག །དེ་ཉིད་རབ་ཏུ་རྟོགས་ལ་སྨྲ་མཁས་ལྡན། །བརྩེ་བའི་བདག་ཉིད་སྐྱོ་ངལ་སྤངས་ལ་བསྟེན། །ཞེས་པ་འདི་ཐེག་པ་ཆེན་པོའི་ཆོས་སྒོར་འདྲེན་པའི་བླ་མ་ཞིག་གི་ཚད་གཞི་ཡིན་པ་མ་ཤེས་པར་དེང་རབས་ཀྱི་སློབ་གྲྭའི་དགེ་རྒན་དག་ལ་སྦྱོར་ཅི་ཐུབ་བྱེད་པ་ནི་ཆོས་པ་དག་དགོད་ཁ་འཆོར་བའི་གནས་སུ་ཟད་དོ།།ཡིན་ནའང་མདོ་རྒྱུད་དག་ལས་དགེ་བའི་བཤེས་གཉེན་བསྟེན་ཚུལ་དང་སློབ་མ་སྐྱོང་ཚུལ།སེམས་བསྐྱེད་ཚུལ་སོགས་རང་གི་ལས་སྐལ་དང་མཐུན་པར་ལེན་ཤེས་ན་ཕྱེ་ལེན་ལེན་བྱས་ཆོག་པ་ནི་འུ་ཅག་གི་བསོད་ནམས་སུ་འདོད་དོ། །
འབའ་སྨད་རྒྱལ་ལོ་ཚེ་རིང༌། གཞི་རིམ་དགེ་རྒན་མང་ཤོས་ལ་དཔེ་ཀློག་གི་འདུ་ཤེས་དང་གོམས་སྲོལ་མེད་པར་མ་ཟད།དགེ་རྒན་རེ་གཉིས་ཀྱིས་དཔེ་ཀློག་དང་སློབ་མའི་སློབ་སྦྱོང་གི་ཐད་དུ་ཤི་འཐམ་རོ་འཐམ་བྱས་ཀྱང་དགེ་རྒན་གཞན་རྣམས་ཀྱིས་མཐོང་ཆུང་དང༌།ཕྲག་དོག་གི་ཨ་འཐས་འཛིན་མཁན་རྣམས་ལ་ལྟ་ཚུལ་ཅི།
དོ་རྒྱ་བསོད་ནམས་ཚེ་རིང༌། ལན།གཞི་རིམ་དགེ་རྒན་མང་ཤོས་ལ་དཔེ་ཀློག་གི་འདུ་ཤེས་དང་གོམས་སྲོལ་མེད་པར་མ་ཟད།དགེ་རྒན་རེ་གཉིས་ཀྱིས་དཔེ་ཀློག་དང་སློབ་མའི་སློབ་སྦྱོང་གི་ཐད་དུ་ཤི་འཐམ་རོ་འཐམ་བྱས་ཀྱང་དགེ་རྒན་གཞན་རྣམས་ཀྱིས་མཐོང་ཆུང་དང་ཕྲག་དོག་བྱེད་པ་དེ་སྒྲ་ཞིག་ཡིན་ན་བྲག་ཅ་རུ་སྒོམས།མི་ཞིག་ཡིན་ན་གྲོགས་སུ་ལྟོས།ལས་ཤིག་ཡིན་ན་མཐུན་རྐྱེན་དུ་སྒྲུབས་དང་དེ་ནི་ཆོས་སྲིད་གང་གིའང་གདམས་པ་ཡིན་ནོ།། ཀུན་མཁྱེན་ཆོས་ཀྱི་རྒྱལ་པོ་ཡང་ཁམས་པའི་མི་འགས་བརྙས་པའི་གནས་ཚུལ་དེ་འདྲ་ལ་འཕྲད་ནས།མི་སོགས་སྡང་བས་ཆོས་དང་འཕྲད་པ་དེ།།ཕན་བདེ་རྙེད་པས་སྡང་བྱེད་བཀའ་དྲིན་ཆེ།། ཞེས་ཉམས་སུ་བླངས་ཏེ་བསླབ་བྱ་མཛད་འདུག་གོ །
འབའ་སྨད་རྒྱལ་ལོ་ཚེ་རིང༌། གཞན།ད་ལྟའི་སྙིགས་མའི་དུས་འདི་ལ་ཡོན་ཏན་མེད་པའི་མི་སྐོར་ཞིག་རང་ལ་རིག་པའི་སྣོད་ཡང་མོ་ཡིན་བཞིན་དུ་སློབ་གསོའི་ལས་གནས་སྟེང་འཚང་རྒྱག་བཞིན་པའི་སྣང་ཚུལ་བོད་ཡུལ་དུ་དར་ཁྱབ་ཆེ་བས།མི་འདིའི་རིགས་སློབགསོའི་ལས་གནས་སྟེང་དུ་འཚང་ན་འོས་སམ་མི་འོས།
དོ་རྒྱ་བསོད་ནམས་ཚེ་རིང༌། ཐོག་མར་འདི་ནས་སྙིགས་མའི་དུས་ཞེས་པ་འདི་རགས་རིམ་ཞིག་བཤད་འདོད། དེ་ཡང་སྙིགས་མ་ཞེས་པ་ཧ་ཅང་བཙོག་པའམ་མི་ལེགས་པའི་དོན་ཏེ། དབྱེ་བ་ཕྱེ་ན།སྲོག་རྒུད་པ་ཚེ་ཡི་སྙིགས་མ།ཁྱིམ་པའི་དགེ་ཕྱོགས་རྒུད་པ་ཉོན་མོངས་པའི་སྙིགས་མ།རབ་བྱུང་གི་དགེ་ཕྱོགས་རྒུད་པ་ལྟ་བའི་སྙིགས་མ།ལོངས་སྤྱོད་རྒུད་པ་དུས་ཀྱི་སྙིགས་མ། བསོད་ནམས་དམན་པ་སེམས་ཅན་གྱི་སྙིགས་མ་བཅས་ལྔའོ།།དེ་ཡང་དེང་སང་གི་སྤྱི་ཚོགས་དང་སྦྱར་ན།
1.ནད་གདོན་ཅ་ལག་རླངས་འཁོར་སོགས་འཆི་རྐྱེན་གྱི་ཁ་དར་བ།
2.སྡེ་བ་དང་ལས་ཁུངས་ན་རང་འདོད་ཅན་དང་ཁོང་ཁྲོ་ཅན་རྨོངས་པ་དག་གིས་བཀང་བ། 3.གྲྭ་བའི་ནང་ན་ཆོས་ཤེས་མཁན་ཉུང་བ། 3.ས་ཆུ་མེ་རླུང་ནམ་མཁའི་སྤུས་ཀ་ཇེ་ཞན་དུ་སོང་བ། 4.བླ་མ་གྲྭ་བ་ལོག་པ་དང་དཔོན་པོ་ལས་བྱེད་ལྷུང་བ་ཡོད་པོ་འཛོམས་པོ་སྤྲང་བ་སོགས་ཆེས་རྒྱུན་ལྡན་དུ་གྱུར་བའོ།ཡང་རང་གི་མྱོང་བ་ལྟར་བཤད་ན།ང་རང་སློབ་གཙོ་ལ་ལོ་ངོ་བཅུ་བདུན་བསྡད་པའི་རིང་ནི་དགེ་རྒན་གྱི་གྲངས་ཀ་འདང་གིས་འཇུག་མ་ཐུབ་པའི་སློབ་གཙོ་ནུས་མེད་ཀྱི་ལོ་བཅུ་བདུན་ཡིན་ན།རྒྱུ་སྤུས་ཀྱིས་འདང་གིས་འཇུག་པ་ན་ནི་སློབ་གཙོ་གྱུམ་པོ་ཞིག་དང་།ཅུའུ་ཀྲང་ངར་བ་ཞིགརྫོང་དཔོན་བཙན་པོ་ཞིགཧྲུའུ་ཅི་སེམས་དཔའ་དག་གི་འཇུག་སེམས་ཁོ་ན་ལས་ཡོང་རྒྱུ་ཞིག་ཡིན་ལས་ཆེའོ།།དེ་ལྟར་མ་ཡིན་པར་ཧྲུའུ་ཅི་བརྣབ་སེམས་ཅན་ཞིག་དང་། རྫོང་དཔོན་སྟོང་བཤད་རྒྱག་མཁན་ཞིག ཅུའུ་ཀྲང་རང་འདོད་ཅན་ཞིག སློབ་གཙོ་བརྟན་ལྷིང་དམ་ལྡན་ཞིག་གིས་ནམ་ཡང་བབ་ས་མ་རེད་ལགས།། དེ་སྔོན་ཡུལ་ཚོ་ཞིག་ནས་སློབ་མའི་མིང་ཡང་འབྲི་མི་ཤེས་པའི་དགེ་རྒན་ཞིག‘‘འཐུས་མི’’དག་གིས་ཞང་ཀྲང་ལ་འདེམས། སྡེ་བའི་ཀྲི་པུའུ་ཧྲུའུ་ཅི་ཞིག་གིས་ཚུལ་དེ་མཐོང་ནས། འོ། མ་གཞི་ཞང་ཀྲང་ལ་ཡོན་ཏན་དགོས་ས་མི་འདུག་ཟེར་ནས་བརྩད་བརྩད་ནས་དེ་ཡང་ཞང་ཀྲང་ལ་བསྡད་ནས་རྒྱུན་ལྡན་ཞིག་ཏུ་གྱུར་པ་མ་ཟད།རྫ, ོང་དཔོན་ཞིག་གིས་དེ་བློར་བབས་ནས་བལྡག་ལ་ཁད་བྱས་སོ།།དེ་ལྟ་ན།མཁས་པ་ཉིད་ནི་མེད་ན་བློ་གྲོས་རྣམས་ཉམས་མི་རྣམས་འཚོ་བ་དོན་ཡོད་མིན། ། ཞེས་པའི་ལེགས་བཤད་འདི་ལ་ངེས་ཤེས་མི་འདྲོངས་ཀ་མེད་དོ། །
འབའ་སྨད་རྒྱལ་ལོ་ཚེ་རིང༌། སློབ་གྲྭ་ཆུང་འབྲིང་གི་སློབ་མ་རྣམས་ཀྱི་མི་གཤིས་དང་བསམ་བློ།བྱ་བ་བྱེད་སྟངས།དཔེ་ཀློག་གི་གོམས་གཤིས་བཅས་སུ་སློབ་མ་རང་ཉིད་ཀྱིས་ནུས་པ་ཇི་ལྟར་སྒྲིབ་དགོས་ཚུལ་དང༌།གཞན་དགེ་རྒན་གྱིས་རྩལ་ནུས་གང་དག་བཏོན་ན་འོས་པར་མཐོང༌།
དོ་རྒྱ་བསོད་ནམས་ཚེ་རིང༌། སྔོན་དགེ་བཤེས་པོ་ཏོ་བའི་དྲུང་དུ་མི་རེ་འོང་ཙ་ན་མི་གཞི་ཅི་འདྲ་གསུངས།དེ་མི་གཞན་གྱིས་མི་གཞི་རང་འབྲིང་ངེ་བ་ཞིག་གདའ།ཤེས་རབ་ནི་ཆེ་བ་ཞིག་གདའ་བྱས་ཙ་ན།ཁོ་བོ་སློབ་མས་དམྱལ་བར་བསྐྱུར་བའི་གཉེར་མ་མཆིས།ད་ལྟ་ནས་ཁྲེས་པོ་ཁུར་ལ་རྒྱུག་གསུངས།མི་གཞི་ནི་གྲོས་སུ་བཏུབ་པ་ཞིག་གདའ།དད་པ་དང་ཤེས་རབ་ཆུང་ངུ་གདའ་བྱས་ཙ་ན།དད་པ་འདུས་བྱས་ཡིན་པས་སྐྱེས་འཚལ།ཤེས་རབ་ཆུང་ཡང་མ་ཤེས་ན་ངས་ལན། མི་བྱེད་ན་ཁོས་ལན་གསུངས་སྐད། དེས་ན་ཡོན་ཏན་གཞན་མ་ཚང་ན་ཡང་། མི་གཞི་བཟང་པོ་ལྷ་འདྲ་བ་ཞིག་གལ་ཆེ།ཞེས་གསུངས་སོ།།མདོ་ལས།སེམས་དག་པས་ནི་ལུས་དག་པར་འགྱུར་གྱི།།ལུས་འཆའ་བས་ནི་སེམས་མ་ཡིན་ནོ།།ཞེས་དང་།ཡང་།ཡིད་གཙོ་ཡིད་ནི་ཀུན་ཏུ་འགྲོ། ། ཞེས་དང་། སེམས་རྒྱལ་པོར་བསྡད་ན་ལུས་ངག་གཉིས་བྲན་དུ་འཁོལ། ཞེས་གསུངས་པ་ལྟར་འགྲོ་བ་མིའི་སེམས་འདི་གཙོ།སེམས་འདི་ཐམས་ཅད་མཁྱེན་པར་འགྲོ་དགོས།སེམས་ཀྱི་རྣམ་དཔྱོད་ཡོད་མེད་ཀྱིས་དུད་འགྲོ་དང་མིའི་དབྱེ་བ་བྱུང་།ཞེས་གསུངས་པ་ལྟར་ནང་བསམ་བློ་སྨིན་རྒྱུ་ནི་ཐོག་མཐའ་བར་གསུམ་གྱི་དོན་པོ་ཉག་ཅིག་ཡིན་ནོ།། བཀྲ་ཤིས་བརྩེགས་པ་ལས།གང་ཡང་མ་འགགས་ཐབས་ཀྱི་ཕ་རོལ་ཕྱིན།།ཞེས་པ་ནི་ཐབས་ཀྱི་གདམས་པ་ཡིན།དགེ་རྒན་གྱིས།སློབ་མའི་ན་ཚོད་དང་མཐུན་པའི་ཤེས་བྱ་ཁྲིད་པའི་ཞོར་ལ་དཔེ་ཆ་རེ་ཡང་ངོ་སྤྲོད།རྒྱུད་དང་རན་པའི་རྟོགས་པ་སྤོས་ཞོར་ལ་ཀུན་སྤྱོད་གནད་དུ་ཟུངས། དུས་དང་འཚམས་པའི་སྙིང་སྟོབས་བསྐྱེད་ཞོར་ལ་ནུས་པ་ལག་ཏུ་ལེན་པར་བྱའོ།། མདོར་ན་བརྩོན་འགྲུས་ནི་དགེ་བ་དང་སྤྲོ་བ་དང་རྒྱུན་འཁྱོངས་ཀྱི་ཐོབ་གྲངས་སུ་ཤེས་པ་འདི་གལ་ཆེའོ། །
འབའ་སྨད་རྒྱལ་ལོ་ཚེ་རིང༌། ཁྱེད་ཀྱིས་སློབ་གྲྭ་ཆུང་འབྲིང་གི་དགེ་རྒན་རྣམས་ཀྱིས་དཔེ་ཀློག་བྱེད་དགོས་པའི་གལ་ཆེན་དང་ཚད་ལྡན་གྱི་དཔེ་ཆ་སྐོར་ཞིག་འཚམས་སྦྱོར་དང་བཅས་བཅར་འདྲི་མཇུག་རྫོགས་ན་ཅི་འདྲ།
དོ་རྒྱ་བསོད་ནམས་ཚེ་རིང༌། ལན།དགེ་རྒན་གྱིས་དཔེ་ཆ་མི་ཀློག་པ་ནི་ཨ་མས་ཟ་མ་མ་ཟས་པར་ནུ་མ་ན་འོ་མ་མེད་པ་དང་ཀུན་ནས་མཚུངས་སོ།།དེ་ཡང་དཔེ་ཆ་གང་ཞིག་ལ་བལྟ་ཟེར་ན་ཐོག་མར་རང་རང་གི་རིག་ཚན་དེའི་ལོ་རྒྱུས་ལ་ཅིས་ཀྱང་བལྟ་བར་བྱ་སྟེ།དཔེར་ན། བོད་ཡིག་འཕེལ་བའི་ལོ་རྒྱུས་དང།རྒྱ་ཡིག་འཕེལ་བའི་ལོ་རྒྱུས།དབྱིན་ཡིག་འཕེལ་བའི་ལོ་རྒྱུས།རྩིས་རིག་འཕེལ་བའི་ལོ་རྒྱུས།རྫས་འགྱུར་འཕེལ་བའི་ལོ་རྒྱུས།དངོས་ལུགས་འཕེལ་བའི་ལོ་རྒྱུས་སོགས་སོ།།དེའི་འཕྲོ་ནས་སྐད་ཡིག་ལ་མཚོན་ན་རྒྱ་ཡིག་གི་སྐད་ཡིག་སྣ་བརྒྱ་མའི་དཔེ་ཚོགས་དང་།ཉེ་རབས་ཀྱི་ཝུན་ཡུའུ་ཏའོ་དང་།ཐའོ་ཞིན་ཀྲི།ཚའེ་ཡོན་ཕེ།དེང་རབས་ཀྱི་སུང་ཧྲའོ་ཀྲིན།ཝའེ་ཧྲུའུ་ཧྲིན།ཆན་ལི་ཆུང་སོགས་མཁས་པ་ཆེན་པོ་དག་གི་གསུང་རྩོམ།ད་དུང་ཧྲང་ཧེའི་སྐད་ཡིག་སློབ་སྦྱོང་སོགས་དུས་དེབ་ཉོས་དང་གཏེར་ཁ་རྙེད་པ་དང་འདྲ་བར་གང་ཞིག་ལ་བལྟ་དགོས་པ་གཅིག་འཕྲོ་གཅིག་ལ་ཤེས་ནས་འོངས།རིག་ཚན་གཞན་དག་ཀྱང་དེ་བཞིན་ནོ།། ཁོ་བོས་ནི་རང་ལོ་ཉེར་བདུན་ནས་བཟུང་རྒྱ་ཡིག་གི་སློབ་གྲྭ་ཆུང་འབྲིང་གི་དོ་དམ་དང་། སློབ་གཙོའི་དོ་དམ་སྒྱུ་རྩལ། ཀྲུང་གོའི་ཁྱིམ་གྱི་སློབ་གསོ་སོགས་དུས་དེབ་སྣ་ཚོགས་དང་། འཛམ་གླིང་གི་སློབ་གསོ་འཕེལ་བའི་ལོ་རྒྱུས།ནུབ་གླིང་གི་སློབ་གསོའི་གྲགས་རྩོམ།ནུབ་གླིང་གི་སློབ་གསོའི་བསམ་བློ་འཕེལ་བའི་ལོ་རྒྱུས།ཕྱི་གླིང་གི་སློབ་གསོ་འཕེལ་བའི་ལོ་རྒྱུས།རྒྱ་ནག་གི་སློབ་གསོ་འཕེལ་བའི་ལོ་རྒྱུས་སོགས་ལ་བལྟས་ནས་སློབ་གྲྭར་ལག་ལེན་དུ་བཏབ་ནས་ཀྱང་ཉམས་སུ་བླངས་ཤིང་ཕྱོགས་སུ་བསྡམས་པ་ཡིན་ནོ།། དེ་བཞིན་དུ་རང་གི་སྲོག་འཚོ་བ་ལ་མེད་དུ་མི་རུང་བའི་གསོ་རླུང་ལྟར་གྱུར་བའི་བོད་ཡིག་གི་དཔེ་ཆ་དག་ལ་བལྟས་པ་ནི་ལྟ་ཅི་སྟེ་གྲངས་ཀ་མ་བླངས་སོ།། དེ་ལས་རྩོད་པ་དགའ་ན་རྩོད་པ་ཤེས།དེ་ཉིད་ལ་དགའ་ན་དེ་ཉིད་རྟོགས།སློབ་གསོ་ལ་དགའ་ན་སློབ་གསོ་ཐོབ་པས།དགེ་རྒན་དག་གིས་རང་རང་གི་ལས་སྐལ་དུ་གྱུར་བའི་རིག་ཚན་གང་གི་ཁ་འཕྲོ་ལྟར་བལྟ་བར་བྱ་སྟེ།བལྟ་ཤེས་ན་བལྟས་མི་ཆོག་པ་དང་གོ་མི་ཆོད་པའི་དཔེ་ཆ་ཞིག་འཇིག་རྟེན་ན་མེད་ཚོད་དུ་སྣང་ངོ་།། ཡིན་ནའང་མི་ཡི་ཚེ་དང་མིག་ལ་ཚད་ཡོད་པས་ངང་པས་ཆུ་ལས་འོ་མ་ཕྱེས་པ་བཞིན་དཔེ་ཆའང་དེ་བཞིན་བཀླག་པར་བྱའོ། །
འབའ་སྨད་རྒྱལ་ལོ་ཚེ་རིང༌། མཐར་དགེ་རྒན་ཁྱེད་ཀྱིས་རླབས་ཆེ་བའི་བསམ་དོན་དག་ལ་བར་ཆད་མེད་པ་དང་བཅས་རྗེས་མར་ཡང་བདག་གི་བཅར་འདྲི་དང་ལེན་བྱེད་པར་རེ་བ་བཏོན་པ་ཡིན། བཀའ་དྲིན་ཆེ།
དོ་རྒྱ་བསོད་ནམས་ཚེ་རིང༌། ལན། བཀའ་དྲིན་ཆེ།
རྒྱལ་ལོ་ཚེ་རིང་། ཚེ་རིང་ལོ་བརྒྱ། སླར་ཡང་མཇལ། །
བཅར་འདྲི་འདི་ཉིད་མཚོ་སྔོན་བོད་རིག་པའི་དུས་དེབ་ཏུ་བཀོད།
2013ལོའི་ཟླ3པའི་ཚེས31ཉིན།


text: ཉེ་བའི་ལོ་ཤས་ནང་། ཉིང་ཁྲི་གྲོང་ཁྱེར་གྱིས་ཐོན་ཁུངས་ཀྱི་ལེགས་ཆར་གཞིས་ཚུགས་ནས་གྲོང་གསེབ་ཡུལ་སྐོར་འཕེལ་རྒྱས་ལ་སྐུལ་འདེད་ཤུགས་ཆེན་བཏང་སྟེ“གྲོང་ཚོ་རེར་ཐོན་རྫས་སྣ་ཁ་རེ་ཡོད་པ་དང་ཁྱད་ཆོས་རེར་རྩ་འཛུགས་རེ་ཡོད་པའི”འཛུགས་སྐྲུན་གྱི་ཚད་གཞི་གཞིར་བཟུང་། གྲོང་གསེབ་ཡུལ་སྐོར་གྱི་དཔེ་སྟོན་གྲོང་ཚོའི་རྣམ་གྲངས་18ལེགས་གྲུབ་བྱས་པ་དང་། གྲོང་གསེབ་ཡུལ་སྐོར་གྱི་ཆ་འཕྲིན་ཅན་གྱི་རྣམ་གྲངས་20བསྐྲུན་ཡོད། ད་ཆ་ཉིང་ཁྲིའི་གྲོང་གསེབ་ཡུལ་སྐོར་མཛེས་ལྗོངས་ཁོ་ནར་ལྟ་བ་ནས་ཉམས་ལེན་ཡུལ་སྐོར་དང་རིག་ནུས་ཡུལ་སྐོར་ལ་བསྒྱུར་ཏེ་གྲོང་གསེབ་ཀྱི་ཐོན་ཁུངས་ཁག་སྐུལ་སློང་དང་མང་ཚོགས་ལ་འབབ་འཕར་ཕྱུག་འགྱུར་ཡོང་རྒྱུར་སྐུལ་འདེད་གཏོང་བའི་སྒུལ་ཤུགས་གལ་ཆེན་ཞིག་ཏུ་གྱུར་ཅིང་། འདི་ནི་ཉེ་དུས་ཡུལ་སྐོར་བས་བྲག་ཡིབ་ཆུས་སྦེ་པ་གྲོང་རྡལ་ཀྲང་པ་གྲོང་ཚོའི་བོད་ཁྱིམ་སྤྲོ་སྐྱིད་ཁང་གི་མི་རིགས་ལག་ཤེས་འགྲེམས་ཁང་ནས་དྲན་རྟེན་དངོས་པོ་ཉོ་བཞིན་པ།


text:
༸རྒྱལ་དབང་བཅུ་གསུམ་པས་༸སྐྱབས་རྗེ་ཕ་བོང་ཁར་དོལ་རྒྱལ་དང་འབྲེལ་བའི་བཀའ་ནན།
(རྣམ་ཐར་མདུན་ཤོག་༩༦༩ ཡིག་ཕྲེང་གཉིས་པ་)བྲིས་ཐང་ཕྱི་མ་ལྗགས་བཀོད་གནང་བའི་དུས་སུ་ནི། (ྋགོང་ནས་ཞེས་པ་ནི་ྋགོང་ས་ྋསྐྱབས་མགོན་ཆེན་པོ་སྐུ་ཕྲེང་བཅུ་གསུམ་པ་མཆོག་ལ་བརྗོད་ཀྱི་ཡོད།) བཀའ་ནན་སྣ་ཚོགས་ཕབ་པའི་སྐབས་ཡིན་ཕྱིར་ཚོགས་ཞིང་གི་བྲིས་ཐང་ཡང་ཕལ་ཆེར་སྤོམ་མདའི་དད་རྟེན་གྱི་བླ་མཆོད་ཚོགས་ཞིང་བར་མ་ལྟར་རྟ་མགྲིན་དེ་སོར་བཞག་མཛད་པ་ཡིན་ཚུལ་ཆབ་མདོ་དྲུང་ཡིག་ཉིད་ཀྱིས་ཀྱང་ཁོ་བོ་ཅག་ལ་སྔ་ཕྱིར་ལན་དུ་མར་གསུང་བ་བྱུང་ངོ༌།
སྤྱི་ནོར་༸གོང་ས་༸སྐྱབས་མགོན་རྒྱལ་བའི་དབང་པོས་ཕྱི་ལོ་ ༢༠༠༨ ཕྱི་ཟླ་ ༡ ཆེས་ ༡༤ ཉིན་འབྲས་སྤངས་སུ་སྩལ་བའི་བཀའ་སློབ་ལས་ཟུར་འདོན།
གོང་གསལ་རྣམ་ཐར་གྱི་ཚིག་རྣམས་ལ་བསམ་བློ་གཏོང་རྒྱུ་ཞིག་ཡོད་པ་ཡིན། སྐྱབས་རྗེ་ཕ་བོང་ཁ་རིན་པོ་ཆེ་སྐུ་ན་གཞོན་པའི་སྐབས་སུ་གསང་བ་རྒྱ་ཅན་གསན་འདུག་ལ། ཕལ་ཆེར་རིས་མེད་གནང་སྟེ་རིས་མེད་ཀྱི་དགོངས་པ་ཞིག་ཡོད་འདུག ཆུ་བཟང་རི་ཁྲོད་དུ་རྟ་མགྲིན་ཡང་གསང་གི་ལྗགས་བསྙེན་གནང་ནས་བཅུ་ཆའི་སྦྱིན་བསྲེག་ཕུལ་བའི་སྐབས་རིལ་བུ་དམར་པོ་བསྒྲིལ་ནས་སྐམ་པ་དེ་སྐབས་ྋསྐྱབས་རྗེ་ཁྲི་བྱང་རིན་པོ་ཆེ་ཆུ་བཟང་དུ་བཞུགས་ཡོད་ལ། དགུང་ལོ་ཡང་གཞོན་གཞོན་ཡིན་པས་སྐུ་རྩེད་གནང་སྟེ་ཕར་རྒྱུགས་ཚུར་རྒྱུགས་གནང་སྐབས། ༸སྐྱབས་རྗེ་ཕ་བོང་ཁ་རིན་པོ་ཆེས་རིལ་བུ་དམར་པོ་མང་པོ་བསྒྲིལ་གནང་སོང་ཞིང༌། དེ་ནི་རྟ་མགྲིན་ཡང་གསང་གི་ལྗགས་བསྙེན་གནང་ནས་དེའི་སྦྱིན་བསྲེག་གི་ཁྱད་རྫས་རེད་ཅེས་ཟེར་གྱི་འདུག་ཅེས་སྐྱབས་རྗེ་ཁྲི་བྱང་རིན་པོ་ཆེས་ང་ལ་གསུངས་མྱོང༌། དེས་ན་སྐུ་ཚེ་སྟོད་ལ་རྟ་མགྲིན་ཡང་གསང་གི་ལྗགས་བསྙེན་གནང་གི་ཡོད་ལ། གསང་བ་རྒྱ་ཅན་ཡང་གསན་ཡོད། དེ་འདྲ་གནང་མཁན་ཞིག་ཕྱིས་སུ་བླ་མཆོད་ཚོགས་ཞིང་ནང་རྟ་མགྲིན་ཡང་གསང་བཀོད་ན་འགྲིགས་ཀྱི་མི་འདུག རྟ་མགྲིན་ཡང་གསང་རྙིང་མའི་ལྷ་རེད་ཅེས་གསུངས་ཏེ་གང་འཚམས་ཕྱོགས་ཞེན་གྱི་ཐོག་ཏུ་ཕེབས་ཡོད། དེ་གང་གིས་བྱས་པ་རེད་ཅེ་ན། རིན་པོ་ཆེ་རང་ཉིད་ཀྱི་དགོངས་པ་ཞིག་ཕལ་ཆེར་མ་རེད། རྒྱལ་པོ་ཤུགས་ལྡན་བསྟེན་གནང་བའི་ཤུགས་རྐྱེན་ཐེབས་ནས་བྱུང་བ་ཞིག་ཕལ་ཆེར་གསལ་པོ་རེད།
ནམ་རྒྱུན་རྣམ་ཐར་ནང་ཤུགས་ལྡན་གྱི་ཆོ་འཕྲུལ་ཡོང་བའི་སྐབས་གཅིག་ནི། རིན་པོ་ཆེ་མཆོག་ནས་རྙིང་མའི་རིན་ཆེན་གཏེར་མཛོད་ཀྱི་ཁུངས་བརྩི་ས་འདོད་འཇོའི་བུམ་བཟང་གསན་གྲབས་གནང་བའི་སྐབས་སུ་ཆོ་འཕྲུལ་དུ་ལག་པ་དམར་པོ་ཞིག་བསྟན་ནས། བཞུགས་སྒྲོམ་ཡང་ཁ་བསྒྱུར་བ་སོགས་ཀྱི་ལོ་རྒྱུས་ཐོན་ཡོང་གི་འདུག འདི་ལྟ་བུའི་ཐོག་ནས་རྒྱལ་པོ་ཤུགས་ལྡན་གྱི་ཆོ་འཕྲུལ་གྱིས་རྐྱེན་པས་དེ་ནས་བཟུང་རིན་པོ་ཆེ་རྙིང་མ་ལ་མཐོང་སྣང་མི་མཉེས་པ་བྱུང་བ་ཞིག་ཕལ་ཆེར་ཡིན་འདུག རིན་པོ་ཆེའི་བཀའ་མོལ་གནང་ཕྱོགས་དང་གསུང་ཕྱོགས་ཀྱི་རྐྱེན་བྱས་ནས་རིན་པོ་ཆེ་མཆོག་གིས་སོར་གང་ཙམ་གསུངས་ཡོད་ན། སློབ་མ་རྣམས་ཀྱིས་དེ་ལ་མཐོ་གང་ཙམ་སྤར་བ་སོགས་འདི་ལྟར་བྱས་ནས་མགོ་ལོག་བཙལ་ཡོད། དེས་ན་གོང་དུ་ཚེ་ཏན་ཞབས་དྲུང་འཇིགས་མེད་རིགས་པའི་བློ་གྲོས་ཀྱིས་ཨ་ལགས་འཇིགས་མེད་དམ་ཆོས་ཀྱི་རྣམ་ཐར་ནང་བཀོད་པ་དེ་ཏག་ཏག་ར་འཕྲོད་པ་བྱུང་ཡོད། དེས་ན་ངས་ཆོས་ལུགས་རིས་མེད་སྤེལ་བའམ་ཆོས་ལུགས་རིས་མེད་ཀྱི་དར་སོ་བྱེད་པ་ལ་རྒྱལ་པོ་ཤུགས་ལྡན་བསྟེན་པ་དེས་འགལ་རྐྱེན་བྱེད་ཀྱི་འདུག་ཅེས་ནམ་རྒྱུན་ངས་དོན་ཚན་གཅིག་འདི་ཤོད་དགོས་དོན་དེ་ལྟར་ཡིན།
ཡང་གཤམ་གྱི་ཤོག་གྲངས་ ༤༦༧ མདུན་ཤོག་ཡིག་ཕྲེང་དང་པོར།
ལོ་སྔ་མར་ྋགོང་ནས་བཀའ་བབ་བྱོན་པར་བརྟེན་ཆོས་འཁོར་རྒྱ་ཆེ་བའི་རིགས་དང༌། དགེ་ཚུལ་སློང་གི་སྡོམ་པ་སོགས་ཁྱབ་གདལ་གནང་སྟབས་མ་བདེ་བར་མཐའ་དབུས་ཀྱི་དད་མཇལ་ཞུ་མིའི་རིགས་མཐའ་ཡས་པ་ཞིག་ལ་འདོད་ཆོས་ཕྲན་ཚེགས་ཀྱི་རིགས་དང་དགེ་བསྙེན་གྱི་སྡོམ་པ་སོགས་མང་དུ་སྩལ་བཞིན་པའི་སྐབས།
༼གོང་གི་༸རྒྱལ་བའི་བཀའ་སློབ་མུ་མཐུད། ༼ཁ་སང་བརྗོད་པ་ལྟར། སྐུ་གོང་མས་གཟིམ་ཆུང་མཇལ་ཁ་ཞིག་གནང་སྐབས། ལམ་རིམ་འཆད་འཁྲིད་བྱེད་རོགས་ཟེར་མཁན་མང་པོ་འདུག་པས་ལམ་རིམ་གྱི་བཤད་འཁྲིད་ཅིག་བྱེད་དགོས་མིན་ནམ་དགོངས་ནས་ཡོད་ཅེས་ཞུ་བ་གནང་སྐབས། གནས་སྐབས་གཡུགས་བཞག་ན་ཞེས་སྐུ་གོང་མས་དངོས་སུ་གསུངས་པ་ཞིག་བཤད་ཟུར་གྱིས་ང་ལ་བརྗོད་མྱོང༌། དེ་ནི་འདི་ནང་ཡོད་པ་འདི་ཉིད་ཡིན།
དེ་ཡང་འགོ་སྟོད་སྐུ་གོང་མས་སྐྱབས་རྗེ་ཕ་བོང་ཁ་རིན་པོ་ཆེར་དམིགས་བསལ་གྱི་ཆ་འཇོག་དང་གཟིགས་བཟོས་གནང་སྟེ། ཁ་སང་ཞུས་པ་བཞིན་ཁྲི་རིན་པོ་ཆེས་གནང་རྒྱུའི་གསུང་ཆོས་དེའི་ཚབ་ཕ་བོང་ཁ་རིན་པོ་ཆེར་གནང་ཤོག་ཅེས་གསུངས་པའི་ཐུགས་གདེང་ཆེན་པོ་གནང་སའི་བླ་མ་ཞིག ཕྱིས་སུ་བཀའ་ཆོས་དེ་ཙམ་མ་གནང་ཞེས་གསུངས་དགོས་པའི་རྐྱེན་གཅིག་ནི་རྒྱལ་པོ་ཤུགས་ལྡན་གྱི་ཐོག་ནས་ཡོང་གི་ཡོད།༽
ཉིན་གཅིག་སླར་ཡང་ནོར་གླིང་ནས་ཆིབས་གཡོག་འབྱོར་གདོང་སྐུ་བཅར་མགྲོན་ཆེའི་བཀས་སྐུ་ཞབས་ཉིད་སང་གི་ཉི་མ་རྩེ་ཤར་ནས་དུས་འགྱངས་མི་ཆོག་པར་ནོར་གླིང་གི་འགག་ཏུ་ཕེབས་བཅར་ཐུབ་པ་དགོས་ཚུལ་སོགས་ལོ་སྔ་མ་བཞིན་སྩལ་བར་རྗེ་བླ་མ་མཆོག་སང་ཉིན་ནོར་གླིང་དུ་བྱོན་སྐབས། གཟིམ་ཆུང་འགག་ནས་མགྲོན་གཉེར་ཆེན་མོས་ྋགོང་ནས་ཕེབས་པ་རྣམས་བཀའ་བསྒྱུར་ཚ་ལྗིད་དང་ལྡན་པར་སྩལ་ཞིང༌།
༼ཞེས་མགྲོན་གཉེར་ཆེན་མོ་བསྟན་པ་དར་རྒྱས་ཞུ་བ་ཞིག་ཡོད། ཁོང་གི་འདྲ་པར་ངས་མཐོང་མྱོང་ཡོད། སྤོ་བོ་ལགས་ཨ་ར་དཀར་པོ་ཞིག་ཡོད་པས། ཆེན་མོ་ཨ་ར་དཀར་པོ་ཞེས་ཞུ་བ་རེད། ཁོང་ལ་སྐུ་གོང་མ་ཧ་ཅང་མཉེས་པོ་ཡོད། ཁོང་གཤེགས་ཁར་ཡང་ཉལ་ཁྲིའི་ཐོག་བཀྱག་ནས་སྐུ་གོང་མས་མཇལ་ཁ་གནང་བ་དང༌། དམིགས་བསལ་གྱི་བྱམས་སྐྱོང་སོགས་གནང་ཡོད། ཁོང་ལ་སྐུ་གོང་མའི་རྒྱབ་རྩ་ཡོད་ཅིང༌ །དེས་རྐྱེན་པས་མགྲོན་གཉེར་ཆེན་མོ་ཁོང་རང་གཟི་བརྗིད་དང་དབང་ཐང་ཆེན་པོ་ཡོད་པ་རེད། སྐབས་དེར་ལྷ་སར་ཕྲུ་གུ་ཆུང་ཆུང་ངུས་ནས་ཕ་མའི་ཁ་ལ་མ་ཉན་པའི་སྐབས། མགྲོན་གཉེར་ཆེན་མོ་ཕེབས་ཀྱི་འདུག་ཅེས་བརྗོད་སྐབས་ཕྲུ་གུའི་ངུ་མཚམས་ཀྱང་བཞག་གི་ཡོད་པའི་བརྗོད་སྲོལ་ཡོད། དེས་ན་ཁོང་དབང་ཐང་ཧ་ཅང་ཆེན་པོ་ཡོད་པ་རེད། དེ་འཕྲོས་སུ་དེར་ཇི་སྩལ་མཐའ་དག་ལ་ཞུ་ཤོག་ཏུ་ཆ་ཚང་འཁོད་འདུག་པས་ཉིས་ལྡབ་མ་དགོས་པས་བཞག༽ ༼འདི་བར་གོང་གི་བཀའ་སློབ་ལས་བཏུས།༽
བཀའ་བསྒྱུར་རྣམས་ཟིན་ནས་བཀྲས་ཆོས་སུ་ཡར་བྱོན་ཏེ་རིང་མིན་ལན་གྱི་ཞུ་ཤོག་འབྲི་བཞེངས་ཐོག ནོར་གླིང་དུ་ཕེབས་བཅར་གྱིས་འབུལ་གནང་མཛད་པའི་ཞུ་ཤོག་ནི། གུས་འབངས་ཕ་བོང་ཁའི་སྐྱེ་མིང་པ་ནས་ཞུ་བ། རྩེ་མཁན་མགྲོན་ཆེན་མོ་བརྒྱུད་བཀའ་སྤྱི་ཕེབས་དགོངས་དོན། ༼ཞེས་སོགས་ཀྱི་རྗེས་༽
དེ་ལ་སླར་ཡང་བཀྲས་ཆོས་སུ་ཆིབས་གཡོག་ཆེད་སྩལ་གྱིས་རྗེ་འདི་པ་ནོར་གླིང་དུ་བཀའ་འགུགས་དང་འབྲེལ་བར་མགྲོན་ཆེ་བརྒྱུད་དེ་བཀའ་བསྒྱུར་སྩལ་བའི་དྲི་བ་དང་ཞུ་ལན་ཡང་ལན་བཅས་སྔར་བཞིན་ལན་འགའ་བྱུང་བ་ལས། ༼དེ་རྗེས་ལྷོ་རྒྱུད་ལམ་རིམ་དང༌། བདེ་མཆོག་དྲིལ་བུ་ལུས་དཀྱིལ་སོགས་ཀྱི་སྐོར་གསུངས་པ་ཞིག་ཡིན་འདུག༽
ཡང་གཤམ་གྱི་ཤོག་གྲངས་ ༤༧༡ མདུན་ཤོག་ཡིག་ཕྲེང་གཉིས་པར།
ཡང་དེའི་རྗེས་དེ་མ་ཐག་བྱུང་བ་ནི། གུས་འབངས་ཕ་བོང་ཁའི་སྐྱེ་མིང་པ་ནས་ཞུ་བ། རྩེ་མཁན་མགྲོན་ཆེན་མོ་བརྒྱུད་བཀའ་སྤྱི་ཕེབས་དགོངས་དོན། སྔ་ལོ་ཟླ་བ་བཅུ་གཉིས་པའི་ཚེས་ཉེར་གཉིས་ཞུ་ཤོག་ཕུལ་སོན་བཞིན། དེར་གསལ་རེ་རེ་བཞིན་ཚིག་གི་བརྡ་སྤྲོད་བཀའ་དྲིན་ཆེ་བས་གུས་འབངས་རང་ནོངས་པ་ཁོ་ན་ལས། ཞུ་འོས་ཆ་ཙམ་མ་མཆིས་པས་ཕྱིན་ཆད་བཀའ་དོན་ནམ་ཡང་ལྷོད་མེད་སྙིང་དབུས་སུ་བཅངས་ཆོག་པ། ད་ཕན་ཞུ་འཛོལ་ཅི་མཆིས་ལྷ་དགོངས་གསལ་དྭངས་ཞེས་འཁོད་དོན། ད་ལམ་སྨོས་པའི་དོན་ཚན་གསུམ་སྐོར་ད་དུང་ལུང་རིགས་ཀྱི་རྩོད་པ་ཇི་སྙེད་ཅིག་མཆིས་ཀྱང༌། རེ་ཞིག་དེ་ཙམ་དང༌། སྔོན་དུ་སྐྱབས་འགྲོར་བརྩོན་ཁུལ་ཞེས་པ་ཁྱེད་རང་ནས་གཙོ་བོ་སྲུང་མ་ཤུགས་ལྡན་བསྟེན་གསོལ་དང༌། སྔ་ལོ་སོགས་སུ་ཆོས་སྡེ་འབྲས་སྤུངས་སུ་ལམ་རིམ་གྱི་འཁྲིད་བཤད་དང་འབྲེལ་བའི་སློབ་མ་རྣམས་ཤུགས་ལྡན་བསྟེན་གསོལ་ཤས་ཆེར་དར་བས་སྔར་ནས་ཐོག་མའི་ཕྱག་འདེབས་པ་པོ་འཇམ་དབྱངས་ཆོས་རྗེ་ནས་གནས་དེའི་སྲུང་སྐྱོབ་བཀའ་བསྒོས་གཉེར་དུ་གཏད་པ་གནས་ཆུང་ཆོས་རྒྱལ་ཆེན་པོ་ནས་འབྲས་སྤུངས་བླ་སྤྱིར། བསྟན་པ་སྔ་བསྣུར་དུ་བཏང་ཚུལ་དགོངས་འགལ་སྔ་ཕྱིར་འབྱུང་རྩ་དེར་ཐུག་པ་དང༌། ལྷག་པར་འཇིག་རྟེན་དྲེགས་པར་ཚེ་འདིའི་གྲོགས་སུ་བཅོལ་བས་སྐྱབས་འགྲོའི་བསླབ་བྱ་དང་འགལ་བར་མཐོང་བས་མ་རིག་རྨོངས་པས་སྒྲིབ་ནོངས་ལས་ཤེས་བཞིན་དཀར་མིན་གྱི་ལམ་དུ་རང་ཉིད་ཞུགས་ཤིང༌། གཞན་སྦྱོར་བ་སྙིང་ཁོང་ནས་མིན་ལུགས་འཁོད་པ་དང་ནང་འགལ་དུ་མངོན་པས་ཇི་ཡིན་ཞུ་ལན་འབུལ་དགོས་སྤྱི་ཕེབས་བྱུང་ལགས་ན། གུས་འབངས་པའི་མ་རྒན་དེ་ཉིད་ནས་ཤུགས་ལྡན་སྐྱེས་མའི་བརྒྱུད་ཀྱི་ལྷ་ཡིན་ཚུལ་གྱིས་ད་བར་བསྟེན་གསོལ་བྱ་དགོས་བྱུང་ཡང༌། ཕྱིན་ཆད་རང་ནོངས་ལ་འགྱོད་སྡོམ་དྲག་པོས་བསྟེན་གསོལ་བསྐང་འཕྲིན་ནམ་ཡང་མི་ཞུ་བ་ཞེ་དམ་ཤུགས་དྲག་སྙིང་དབུས་སུ་གུས་བཅངས་ཞུས་ཆོག་པ། གནས་ཆུང་ཆོས་རྒྱལ་ཆེན་པོ་དགོངས་འཁྲུག་གི་གཞི་རྩར་གྱུར་པ་དང༌། སྐྱབས་འགྲོའི་བསླབ་བྱ་དང་ནང་འགལ་བྱུང་བ་སོགས་དེང་ཕན་ཞུ་འཛོལ་ཅི་མཆིས་དམན་ལ་ལྷག་པར་བརྩེ་བའི་མགོན་པོ་མཆོག་ནས་བརྩེ་ཆེན་བྱམས་གཟིགས་ཀྱིས་ལྷ་དགོངས་གསལ་དྭངས་བརྩེ་བས་གཟིགས་པ་མཁྱཻན། མཁྱེན། ཞེས་གསོལ་བ་འདེབས་རྟེན་ལྷ་རེག་ཨ་ཤེ་དང༌། རྟེན་དོད་དངུལ་སྲང་ལྔ་བཅས་གུས་པ་ཆེན་པོས་ཕུལ།
ཞེས་པ་འདི་ཉིད་ཡིན་ལ། ཕྱིས་ཤིག་ཏུ་རྗེ་ཉིད་ནས་ཁོ་བོ་༼ཞེས་འདི་ཉིད་འབྲི་བ་པོ་དྲུང་ཡིག་འདན་མ་བློ་བཟང་རྡོ་རྗེ་་ལ་གོ་བ་ཡིན།༽ ལ་འདི་ལྟར་གནང་སྟེ། དེ་དུས་ྋགོང་ནས་ཕེབས་པ་རྣམས་ཀྱི་ཐོག་མའི་དུས་དགོངས་འཁྲུགས་ཀྱི་ཀླན་ཀའི་བཀའ་བཀྱོན་ཚིག་ཡིན་པ་མ་ཤེས་པར་ཞུ་ལན་དྲང་པོར་ཕུལ་ཀྱང༌། དེ་རྗེས་ཀྱི་ཕེབས་སྒོ་རྣམས་གནད་ཡོད་གཞན་དུ་མས་ཟེར་བ་ལྟར་གཏིང་ནས་མི་དགྱེས་པའི་རྣམ་པ་ཤས་ཆེར་གསལ་བས། བཀའ་བརྒྱུད་ཀྱི་བླ་མ་འགའི་རྣམ་ཐར་དུ། རང་གི་བླ་མས་ཉི་མ་བཞུད་ཕྱོགས་སུ་ཤར་ཡིན་པར་གསུངས་ཀྱང༌། ༼ཞེས་སོགས་ཅི་གསུང་བཀའ་བཞིན་བསྒྲུབ་རྒྱུའི་དགོངས་པ་ཡོད་པར་མངོན་ཡང་དོལ་རྒྱལ་གྱིས་གཡོ་སྒྱུའི་དབང་གིས་དེ་ལྟར་མ་བྱུང་བ་ནི་ཕྱིས་ཀྱི་༸སྐྱབས་རྗེ་འདི་པའི་རྣམ་ཐར་ལས་ཤེས་སོ། །༽


text:
དཔལ་ལྷའི་རི་ཁྲོད་དམ་དཔལ་ལྷའི་དུས་ཆེན(班丹拉姆节)ནི་བོད་དབུས་ཁུལ་གྱི་དུས་ཆེན་ཞིག་སྟེ། བོད་ཟླ་བཅུ་པའི་ནང་ལྷ་ལྡན་སྤྲུལ་པའི་གཙུག་ལག་ཁང་གི་གནས་སྲུང་གཙོ་བོ་དཔལ་ལྡན་ལྷ་མོའི་གསོལ་མཆོད་དུས་ཆེན་ཡིན་ཅིང་། ཟླ་བ་དེའི་ཚེས་གཅིག་ནས་བཟུང་ལྷ་ས་གྲོང་ཁྱེར་དུ་རྣམ་ཀུན་གྱི་སློང་མོ་བ་འདྲ་མིན་ཁག་ཙམ་མ་ཟད། བྱིས་པ་དང་ལྷ་ཁང་ཁག་གི་དཀོར་གཉེར་སོགས་ནས་དཔལ་ལྷའི་མདུན་ཆང་ཞེས་དངུལ་སློང་སྲོལ་ཡོད་དོ།།
དཔལ་ལྷའི་གསོལ་བའི་དུས་ཆེན་གྱི་ཐོག་མའི་བྱུང་རིམ་སྐོར་ལ། བོད་ཀྱི་དམངས་ཁྲོད་དུ་ཤོད་སྲོལ་ཞིག་ཡོད་པ་དེའི་སྐོར་ཞུས་ན། གཙུག་ལག་ཁང་གི་སྲུང་མ་ཆེན་མོ་དཔལ་ལྡན་དམག་ཟོར་རྒྱལ་མོ་ལ་ཕྲུ་གུ་བུ་མོ་གསུམ་བྱུང་བ་ལས། ཆུང་བའི་མིང་ལ་དཔལ་ལྷ་ཤིག་མོ་ཞུ་བ་དང༌། དེ་ནི་དམག་ཟོར་རྒྱལ་མོས་ཁོང་གི་དབུ་ལ་ཤིག་མང་པ་ཡོད་ཅིང༌། བུ་མོ་ལ་ཐེངས་མང་པོ་བཏུ་རུ་བཅུག་ནའང༌། བུ་མོ་དེས་ཨ་མའི་ཁ་ལ་མ་ཉན་པར་དུས་རྟག་ཏུ་རྩེད་འཇོར་གཡེང་ནས་བསྡད་པ་རེད་ཟེར། དམག་ཟོར་རྒྱལ་མོ་ཁོང་ཁྲོ་ལངས་ཏེ་བུ་མོ་ཁོང་གི་གཟུགས་པོ་ཡོངས་རྫོགས་ལ་ཤིག་གིས་ཁྱབ་པར་ཤོག་ཅེས་སྨོན་ལམ་ལོག་པོར་བཏབས་པས་ཕྱིས་སུ་དཔལ་ལྷ་ཤིག་མོ་ཞེས་ལུས་ཡོངས་རྫོགས་ཤིག་གིས་གཡོག་ཡོད་པར་བཤད།
བུ་མོ་འབྲིང་བའི་མཚན་ལ་གདོང་བཙན་རྒྱལ་མོ་ཟེར་ཞིང༌། མོས་རྟག་ཏུ་ཨ་མར་ཁ་ལན་སློག་གི་ཡོད་སྟབས། ཨ་མས་མོ་རང་སློང་མོ་བ་ཞིག་ཏུ་འགྱུར་བར་ཤོག་ཅེས་སྨོན་ལམ་བཏབས་པ་ལ་བརྟེན་ནས། མཐར་གཙུག་ལག་ཁང་གི་ལྷོ་་ངོས་ཀྱི་རྡོ་སྟེང་དུ་སློང་མོ་བའི་ཚུལ་གྱིས་བཞུགས་ནས་ཡོད་པ་ཞིག་དེང་སང་ཡང་མཇལ་རྒྱུ་ཡོད། དེ་ནི་ལམ་གྱི་མགྲོན་པོ་རྣམས་ཀྱིས་མཆོད་འབུལ་ཁོ་ནར་བརྟེན་ནས་བཞུགས་ཀྱི་ཡོད།
བུ་མོ་ཆེ་བའི་མིང་ལ་དཔལ་ལྷ་དྲག་མོ་ཟེར་བ་དེ་ནི། སྐྱེས་པ་གང་མང་ལ་འགྲོགས་སྟབས། ཨ་མ་དམག་ཟོར་རྒྱལ་མོས། མོ་རང་ལ་ཚེ་གང་བོར་ཁྱོ་ག་གཅིག་ཀྱང་མི་རེག་པར་ཤོག གལ་སྲིད་རེག་པའི་དབང་དུ་བཏང་ནའང༌། ཁྱོ་ག་དེ་དང་ལོ་གཅིག་ལ་དུས་གཅིག་ལས་ཐུག་འཕྲད་མི་ཡོང་བར་ཤོག་ཅེས་སྨོན་ལམ་བཏབས་པས། ཕྱིས་སུ་དཔལ་ལྷ་དྲག་མོར་ཁྱོ་ག་གཅིག་རང་བྱུང་བ་དེ་ནི་གཙུག་ལག་ཁང་གི་ཇོ་བོའི་སྐུ་སྲུང་སྟེ་ཆོས་སྐྱོང་རྫོང་བཙན་རེད།
དེ་ཡང༌། ཁོང་གཉིས་ལོ་གཅིག་ལ་ཐེངས་གཅིག་ལས་མཇལ་འཕྲད་གནང་ཐུབ་ཀྱི་མེད་དོན་ནི། དཔལ་ལྡན་དམག་ཟོར་རྒྱལ་མོས། ཆོས་སྐྱོང་རྫོང་བཙན་ནི་རང་གི་བུ་མོ་བློ་འབྲིད་མཁན་ཡིན་ཞེས་གཙུག་ལག་ཁང་ནས་ལྷ་སའི་སྐྱིད་ཆུའི་ཁ་གཏད་ལ་ཡོད་པའི་གྲིབ་ཚེ་མཆོག་གླིང་ལ་རྒྱང་ཕུད་དུ་བཏང་ཞིང༌། དུས་དེ་ནས་ཁོང་གཉིས་ལོ་གཅིག་ལ་ཐུག་འཕྲད་ཐེངས་གཅིག་ལས་གནང་ཐུབ་ཀྱི་མེད་ཅེས་ཤོད་སྲོལ་ཡོད། དེར་བརྟེན་ལོ་གཅིག་གི་ནང་དུ་དཔལ་ལྷ་དྲག་མོ་དང་གྲིབ་རྫོང་བཙན་གཉིས་ཕན་ཚུན་མཇལ་འཕྲད་ཀྱི་ཉིན་མོ་གཅིག་ཡོད་པ་དེ་ནི་བོད་ཟླ་བཅུ་པའི་ཚེས་བཅོ་ལྔའི་ཉིན་ཡིན་པ་དང༌། ཁོང་གཉིས་ཞལ་མཇལ་བའི་ཆོ་ག་དེ་རིམ་གྱིས་གྲ་རྒྱས་སུ་ཆགས་ནས། དཔལ་ལྷའི་དུས་ཆེན་འདི་བྱུང་བ་ཡིན་པ་རེད་འདུག
དེ་ཡང་དཔེར་ན། དཔལ་ལྷ་དྲག་མོ་གཙུག་ལག་ཁང་གི་ཕྱི་ལ་གདན་འདྲེན་བྱེད་པའི་སྐབས་ལ་མཚོན་ན། ཚེས་བཅོ་ལྔ་ཉིན་གྱི་ཞོགས་པར་དགེ་འདུན་པ་ཚོས་དཔལ་ལྷ་མོའི་སྐུ་གསོབ་བར་སྐོར་ནང་གདན་ཞུའི་སྐབས་སུ། བར་སྐོར་གྱི་ཤར་ལྷོ་མཚམས་སུ་གདན་འདྲེན་ཞུས་ནས་དེར་བཞུགས་པའི་སྤུན་མཆེད་ཆུང་བ་གདོང་བཙན་རྒྱལ་མོ་དང༌མཇལ་འཕྲད་བྱེད་དུ་འཇུག་པ་དང༌། དེ་ནས་དཔལ་ལྷ་དྲག་མོའི་སྐུ་གསོབ་དེ་གྲིབ་ཚེ་མཆོག་གླིང་གི་ཕྱོགས་ལ་ཁ་ཕྱོགས་སུ་བཅུག་ནས་འཇོག་པ་དང༌། དེའི་སྐབས་སུ་གྲིབ་ཚེ་མཆོག་གླིང་གི་ཕྱོགས་ནས་ཀྱང་རྫོང་བཙན་ཆོས་སྐྱོང་གི་ཞལ་དེ་ཚུར་བྱང་ཕྱོགས་གཙུག་ལག་ཁང་གི་ཕྱོགས་སུ་ཞལ་ཚུར་སློག་ནས་འཇོག་སྲོལ་ཡོད་པ་རེད།
ལྷ་ས་གྲོང་ཁྱེར་དུ། ལྷ་སའི་དཔལ་ལྷའི་རི་ཁྲོད།། ཞོལ་པའི་དགའ་ལྡན་ལྔ་མཆོད།།ཅེས་བཤད་སྲོལ་ཡོད། དེའི་དོན་ནི། དཔལ་ལྷའི་རི་ཁྲོད་ཀྱི་ཉིན་དེར། ལྷ་སའི་གཡས་གཡོན་དུ་བཞུགས་མཁན་གྱི་གྲོང་མི་དང་སྤུན་མཆེད་རྣམས། ལྷ་སའི་གཙུག་ལག་ཁང་དུ་མཆོད་མཇལ་ཞུ་བ་དང་དཔལ་ལྷ་མོ་མཇལ་དུ་ཕེབས་ཀྱི་ཡོད་པ་དང༌། སྐབས་དེར་ལྷ་ས་བ་ཚོས་ཞོལ་བ་རྣམས་སྐུ་མགྲོན་དུ་ཞུས་ནས་གསོལ་ཚིགས་འདེགས་སྲོལ་ཡོད། དབུས་ཁུལ་དང༌། ལྷག་པར་དུ་ལྷ་སའི་གཡས་གཡོན་གྱི་བོད་མི་ཚོར་མཚོན་ན། དཔལ་ལྷའི་རི་ཁྲོད་དུས་ཆེན་འདི་ནི་བོད་དབུས་ཁུལ་གྱི་ཆེས་སྤྲོ་སེམས་འཁོལ་བའི་དུས་ཆེན་གྱི་གྲས་ཤིག་ཡིན།
དེ་སྔའི་མཛད་སྒོའི་སྐོར་ནས་ཞུས་པ་ཡིན་ན། དཔལ་ལྷའི་རི་ཁྲོད་ཀྱི་དུས་ཆེན་ནི་བོད་ཟླ་བཅུ་པའི་ཚེས་བརྒྱད་དགུ་ཙམ་ནས་དུས་ཆེན་འདིའི་འགོ་ཚུགས་པ་དང་། དུས་ཆེན་འདིའི་དངོས་གཞི་ནི་ལོ་རེའི་བོད་ཟླ་བཅུ་པའི་ཚེས་བཅོ་ལྔའི་ཉིན་ཡིན་ཞིང༌། ཉིན་དེར། ལྷ་ལྡན་གཙུག་ལག་ཁང་གི་གནས་སྲུང་དཔལ་ལྷ་དྲག་མོར་ལྷ་གསོལ་ཞུ་བའི་དུས་ཆེན་ཞིག་ཆགས་ཀྱི་ཡོད།
བོད་ཟླ་བཅུ་བའི་ཚེས་གཅིག་ནས་བཟུང་ལྷ་ས་གྲོང་ཁྱེར་དུ་རྣམ་ཀུན་གྱི་སློང་མོ་བ་འདྲ་མིན་ཁག་ཙམ་མ་ཟད། བྱིས་པ་དང་ལྷ་ཁང་ཁག་གི་དཀོན་གཉེར་སོགས་ནས་དཔལ་ལྷའི་མདུན་ཆང་ཞེས་དངུལ་སློང་སྲོལ་ཡོད། ཚེས་བརྒྱད་དགུ་ཙམ་ནས་གཙུག་ལག་ཁང་གི་དཔལ་ལྷ་ལྕོག་ལ་རྨེ་རུ་དགོན་པའི་ཚོགས་ཡོངས་ནས་གཏོར་སྒྲུབ་ཚུགས། དེ་སྔོན་གུང་ཐང་བླ་མ་ཞང་གི་གཏེར་བཞེས་དཔལ་ལྷ་དྲག་མོའི་ཞལ་འབག་གསོལ་བའི་སྐུ་གསོབ་དེ་ན་བཟའ་དང་རྒྱན་ཆ་གཟབ་པར་སྒྲོན་ཐོག་གཙུག་ལག་ཁང་གི་ཐོག་ཁར་དཔལ་ལྷ་ལྕོག་གི་སྒོ་འགྲམ་གྱི་ཀ་ཕིབས་འོག་ཏུ་གདན་དྲངས། ཞལ་ལྷོ་རུ་གཟིགས་ནས་བཞུགས་སུ་གསོལ་བའི་མདུན་དུ་མཆོད་སྤྲིན་བཤམས། ལྷ་ས་བ་ཚོས་བསང་གསོལ་གསེར་སྐྱེམས་འབུལ་བ་སོགས་བྱེད།
དཔལ་གསོལ་མ་ཞེས་དཔལ་ལྷའི་གསོལ་མཆོད་བྱེད་མཁན་མི་དྲག་ཁག་གཅིག་ལ་ཁྲལ་འཁྲིའི་རང་བཞིན་གྱིས་འཛུགས་དགོས་པའི་བུད་མེད་བཅུ་གྲངས་ཤིག་ཡོད་པ་དེ་ཚོས་ལྷ་སའི་བུད་མེད་ཀྱི་རྒྱན་གོས་གཟབ་ཤོས་བཀླུབས་ཏེ་དཔལ་ལྷ་ལྕོག་གི་སྒོ་འགྲམ་དུ་གྲལ་ལ་འཁོད་ནས་བསྡད། ཁོང་ཚོར་ཡང་དབུ་མཛད་ཅེས་ལོ་ན་རྒན་ལ་རྒྱུས་མངའ་ཆེ་བ་ཞིག་གིས་འགོ་འཛིན་བྱེད། ལྕོག་གི་སྦུག་ཏུ་རྨེ་རུ་དགོན་གྱི་དགེ་འདུན་པ་ཚོས་ཞལ་འདོན་གསུངས་སྐབས་དཔལ་གསོལ་མ་ཕལ་ཆེ་བས་ཀྱང་དཔལ་ལྷ་ཞི་དྲག་གི་བསྐང་བཤགས་བསྟོད་འཕྲིན་སོགས་མཉམ་འདོན་བྱེད།
ཚེས་བཅུ་བཞི་ཉིན་གྱི་ཐོ་རེངས་སྔ་ཆར་སྐུ་གསོ་བ་འདི་ཉིད་གཙུག་ལག་ཁང་གི་ཡང་སྟེང་ཁྱམས་འོག་ཏུ་གདན་དྲངས་ནས་ཁྲུས་གསོལ་དང་འབྲེལ་བའི་དཀོན་གཉེར་ནས་ཞལ་བསིལ་ཞུས་ཏེ་རྩེ་ཕྱག་ནས་ཞལ་གསེར་འབུལ་མི་རྩེ་ཕྱག་ནང་བགྲེས་པ་གཅིག་དང༌། གཏན་འཇགས་ཟུར་འཕྱོངས་ལྷ་བྲིས་པ་བཅས་ནས་སྒྲོན་འབུལ་ཞུས། རྩེ་འཕྲལ་སྡེ་ཕྱག་མཛོད་དང༌། བླ་ཕྱག་སོ་སོ་ནས་ཐུགས་སྨོན་སྙན་ཤལ་སྣ་ལྔ་སྒྲོན་འབུལ་ཞུས་ཐོག་གསེར་ཞིབ་སོགས་རིན་ཆེན་སྣ་ལྔ་ཞིབ་ཞིབ་དངོས་སུ་ཡོད་པའི་གསེར་སྐྱེམས་འབུལ་ལམ་ཞུས། བཀའ་ཤག་ལྷན་ཚུགས་གནང་མ་ཐག་ཏུ་བཀའ་བློན་ལྷན་རྒྱས་འཕྲིན་བཅོལ་ལ་ཕེབས། དེ་མཇུག་གཞུང་ཞབས་སེར་སྐྱ་ངོ་མ་རྣམས་དང༌། མི་མང་ཕོ་མོ་ཆེ་འབྲིང་ཆུང་གསུམ་མཐའ་དག་གཟབ་འཆོར་དང་ལྡན་པ་འཚངས་གཤིབས་ཀྱིས་ཡོང་སྟེ་འཕྲིན་སྐྱེམས་དང༌། སྙན་ཤལ་འབུལ། རྨེ་རུ་ཚོགས་ཡོངས་ནས་གཟབ་གསོལ་གྱི་ཆོ་ག་དང༌། ཚོགས་གཏོར་བཤམས་འབུལ་ཟིན་རྗེས་དངོས་གྲུབ་གཏོར་མ་ཞེས་གཙུག་ལག་ཁང་གི་དཀྱིལ་འཁོར་མཐིལ་གྱི་གནམ་ཡང་སྟེང་ནས་རྒྱ་ཕིབས་འོག་ཏུ་འཛོམས་པའི་མཇལ་དམངས་ཚོར་ཚོགས་གཏོར་སྟེར་བ་ཧབ་ཐོབ་ཀྱི་དངོས་གྲུབ་ཐོབ་པར་རྩི། དེའི་དགོང་མོ་དཔལ་ལྷ་དྲག་མོ་དེ་བཞིན་ཇོ་བོ་རིན་པོ་ཆེའི་མདུན་ཐད་པང་བཅལ་སྟེང་གདན་ཞུ་ཞུས་ཏེ་ཇོ་བོ་དང་ཞལ་སྤྲོད་ཀྱིས་ཞུགས་སུ་གསོལ།
བོད་ཟླ་བཅུ་པའི་ཚེས་བཅོ་ལྔ་ཉིན་ཏེ་དཔལ་ལྷའི་དུས་ཆེན་དངོས་གཞིའི་མཛད་སྒོར་མཚོན་ན། ཉིན་དེའི་ཞོགས་པ་སྔ་པོ་ནས་ལྷ་ས་བའི་ཁྱིམ་འཛིན་མ་རྣམས་རྒྱན་གོས་གང་གཟབ་གྱོན་ཏེ་དཔལ་ལྷ་གསོལ་མཆོད་བྱེད། ཉི་དྲོད་ཙམ་དུ་དཔལ་ལྷ་སྦལ་གདོང་གི་སྐུ་གསོབ་དེ་ཇོ་ཁང་འོག་ཤོད་ཀྱི་ལྷ་ཁང་ལྷོ་མ་རྣམས་ཀྱི་མདུན་རྒྱུད་འཁྱམས་རའི་མཐིལ་དུ་གདན་དྲངས། ཕྱག་གཡས་པའི་ཕྱག་མཚན་བེ་ཅོན་བླངས་ནས་རལ་གྲི་མེ་རིས་ཅན་ཞིག་ཕུལ། བླ་བྲང་ཕྱག་མཛོད་ལས་ཁུངས་ནས་སྙན་དར་སྒྲོན། རྨེ་རུ་དགོན་གྱི་དགེ་འདུན་ཚོས་ན་བཟའ་གཟབ་བཞེས་ཐོག་འཕྱར་དར་དང༌། སྤོས་སྣེ་བའི་སྣེ་ཁྲིད་འོག་རྔ་རོལ་བ་ཚོས་རྩེ་ཞྭ་དང༌། སྒྲོ་ལུ་སྒྲོག་གདན་སྒར་བའི་ཟླ་གམ་བསྣབས། སྤོས་ཕོར་བ་ཚོས་རྩེ་ཞྭ་དང༌། གོས་ཆེན་གྱི་ཕྲག་ཁེབས་གྱོན། དངུལ་གྱི་སྤོས་ཕོར་ཐོགས་པ་སོགས་བྱས་ནས་གྲལ་བསྟར་སྒྲིག་པའི་རྗེས་སུ་དཔལ་ལྷའི་སྐུ་གསོབ་དེའི་ནང་སྐུ་བསྟེན་པ་ཞེས་རྨེ་རུའི་གྲྭ་པ་སྡོམ་ལྡན་བསྙེན་པ་སོང་བ་གཅིག་འཛུལ་ཏེ་གཡས་གཡོན་ནས་སྐུ་མདུན་པ་གྲྭ་པ་ཁ་ཤས་ཡོད་པ་ཚོས་སྐྱོར་ཏེ་ཇོ་ཁང་ནང་མའི་ལྷོ་ངོས་ནས་སེང་ལྡེང་སྒོ་མོ་དང་འཁྱམས་ར་བརྒྱུད་དེ་ལྷ་སའི་བར་སྐོར་དུ་ཕེབས་སྐབས་མི་མང་ཕོ་མོ་དང་བལ་འབྲུག་སོགས་ཚང་མས་སྙན་དར་ཕུལ། ལྷ་མོའི་སྐུ་རྒྱབ་ཏུ་རྨ་བྱའི་གདུགས་འཁྱེར་མཁན་གྲྭ་པ་ཕྲག་ཁེབས་གྱོན་པ་ཞིག་དང༌། ལྷ་མོའི་རྒྱབ་མདུན་གཉིས་སུ་གྲྭ་ཆུང་འཆམ་གོས་གྱོན་ཞིང་ཆུ་སྲིན་དང་སེང་གེའི་གདོང་འབག་གྱོན་པ་གཉིས། ཞྭ་ནག་གི་ཆས་གོས་གྱོན་པའི་གྲྭ་པ་རྔ་འཁྱེར་བ་བཞི་དང༌། རོལ་མོ་བ་གཅིག་སྐུ་འབུམ་ཐང་གི་ཁྲལ་པ་འགའ་ཞིག་གིས་རྒས་པོ་རྒྱལ་ཞེས་རས་དཀར་པོའི་ཕྱུ་པ་དང༌། ལྷམ་རྡོག་གཅིག་མ་གྱོན་པ། སྒལ་པར་དར་ཚོན་སྣ་ལྔའི་དར་འཕྱང༌། ལག་གཡས་པར་རྒྱུག་རིལ་ཁྲ་བོ་གཅིག་དང༌། གཡོན་དུ་ཕུབ་འཁྱེར། སྐྱེས་པ་རྒས་པོ་རྒྱ་བོ་འཛུམ་བསྙེར་དགོད་པ་རལ་པ་དཀར་པོ་ཐོར་ཅོག་ཅན་གྱི་གདོང་འབག་ཅིག་གྱོན་པའི་འཁོར་དུ་ཐོད་ཁོག་དཀར་རིལ་གཉིས་དང༌། ཨ་ཙ་ར་གཉིས་སོགས། དཔལ་གསོལ་མ་བཅས་གཙུག་ལག་ཁང་ནས་ཐོན་ཏེ་ཐོག་མར་ཀླུ་སྦུག(དེང་སང་མང་ཚོགས་སྒྱུ་རྩལ་ཁང་ཡོད་ས)ཏུ་གཏོར་ཟོར་འཕང༌། དེ་ནས་ཁྲོམ་གཟིགས་ཁང་གི་ཐང་སྡེར(དེང་སང་ཁྲོམ་གཟིགས་ཁང་གི་ཚོང་ར)བར་སྐོར་ཤར་གྱི་ལམ་དཀྱིལ་སྒེར་བཤད་སྒྲའི་ཁང་པའི་ལྷོ་ངོས་བཅས་སུ་གཏོར་ཟོར་རེ་འཕེན། དེ་ཉིན་ཀརྨ་ཤག་གི་ཆོས་རྗེར་ཆོས་སྐྱོང་བྱ་ཁྲི་བ་ཁོག་ཞུགས་ཀྱིས་ལྷ་མོའི་རྗེས་སུ་འབྲངས་ནས་དགའ་ལྡན་དར་སྨྱོན་གྱི་འགྲམ་ནས་ལྷ་མོར་གུས་བཏུད་དང་བཅས་ཕྱིར་ལོག་ལྷ་མོ་ཕེབས་སའི་ལམ་འཁེལ་དུ་ཡོད་པའི་སྐུ་དྲག་ཚོ་དང༌། མི་དྲག་ཁག་ཚོས་གསེར་སྐྱེམས་དང་སྙན་དར་སྒྲོན་འབུལ། ལམ་ཁའི་གཡས་གཡོན་ནས་མང་ཚོགས་ཚོས་མཇལ་ཁ་ཞུ་བ་དང༌། སྙན་དར་ཕུལ། ཕྱིར་འཁོར་མཚམས་འཁྱམས་རའི་ཀ་རིང་ལྷོ་ངོས་སུ་ལྷ་མོའི་གོས་ཐང་ཆེན་པོ་ཞིག་བཀྲམས་པའི་མདུན་མཆོད་པ་སྒྲིག་ཅིང་། ལྷ་མོའི་སྐུ་གསོབ་ཞལ་ཇོ་ཁང་དུ་ཕྱོགས་ནས་བཞུགས། དེ་གར་མངའ་གསོལ་གྱི་ཞལ་འདོན་གྲུབ་བསྟུན་སྐུ་གསོབ་ལྷ་ཁང་དུ་གདན་ཞུ་བྱེད། ལྷ་ས་བའི་བུ་མོ་སྤ་ཕྲུག་ཐོག་མར་གཡོག་མཁན་ཕལ་ཆེ་བས་དེ་ཉིན་ནས་དགུན་ཆས་པགས་ཚག་གྱོན། དེ་ནུབ་དགོང་ཟས་སུ་ཤ་འབྲས་བཟའ་བ་དང༌། པོ་ཏ་ལའི་ཞོལ་དུ་ཡོད་པའི་དགའ་ཉེ་ཚོར་ཡང་ཤ་འབྲས་སྐྱེལ་སྲོལ་ཡོད།
1 དུང་དཀར་བློ་བཟང་འཕྲིན་ལས་ཀྱི 《དུང་དཀར་ཚིག་མཛོད་ཆེན་མོ》 བོད་རིག་པ་དཔེ་སྐྲུན་ཁང་། 2002ལོའི་དཔར་ཐེངས་དང་པོ། ཤོག་གྲངས2-9
2 དཔལ་ལྷའི་དུས་ཆེན་གྱི་སྐོར་ངོ་སྤྲོད་མདོར་བསྡུས་ཤིག་བྱེད་པ། 2012-12
འཕྲིན་སྟེགས། weikangba


text:
ཀྲུང་གོ་བོད་ཀྱི་དྲ་བའི་འཕྲིན། ཉེ་བའི་ལོ་ཤས་རིང་། བོད་རང་སྐྱོང་ལྗོངས་ཆབ་མདོ་གྲོང་ཁྱེར་ཁ་རུབ་ཆུས་ཀྱིས་ཞབས་ཞུའི་ཕྱོགས་སྟོན་མཐའ་འཁྱོངས་ལ་མཐོང་ཆེན་དང་། ཞབས་ཞུའི་མ་ལག་འཛུགས་པར་མཐོང་ཆེན། ཞབས་འདེགས་ཞུ་རྒྱ་ཆེ་རུ་གཏོང་བར་མཐོང་ཆེན་བཅས་ཕྱོགས་གསུམ་ནས་འགོ་བརྩམས་ཏེ། ཞབས་ཞུ་རྣམ་པའི་གཞི་རིམ་ཏང་རྩ་འཛུགས་འཛུགས་སྐྱོང་ལ་སྐུལ་འདེད་ཟམ་མི་ཆད་པར་བཏང་བ་དང་གཞི་རིམ་ཏང་འཛུགས་སྐྱོང་གི་ཞབས་ཞུའི་ལས་དོན་ལེགས་པར་བསྒྲུབ་རྒྱུར་སྐུལ་འདེད་ཤུགས་ཆེན་བཏང་བ་རེད།
ཞབས་ཞུའི་ཕྱོགས་སྟོན་མཐའ་འཁྱོངས་ལ་མཐོང་ཆེན་བྱས་པ། འགོ་ཁྲིད་ལས་བྱེད་པའི་གནས་སྡོད་བརྟག་ཞིབ་དང་། དུས་བཀག་ངོ་བཅར་དང་ལེན། གཞི་རིམ་འབྲེལ་གཏུགས་ས་ཚིགས་སོགས་ཀྱི་ལམ་ལུགས་འཐུས་སྒོ་ཚང་དུ་ཟམ་མི་ཆད་པར་བཏང་བའི་ཁར། ཤང(གྲོང་རྡལ)ཡིག་སྐུར་ངོ་བཅར་སྣེ་ལེན་ཁང་དང་གྲོང་ཚོ(གྲོང་ལྷན)ཡིག་སྐུར་ངོ་བཅར་སྣེ་ལེན་ས་ཚིགས་ཏེ་རིམ་པ་གཉིས་ཀྱི་ལས་སྟེགས་བེད་གང་ལེགས་སྤྱད་ནས་ཞབས་འདེགས་ཡག་པོ་ཞུས་པ་དང་། གྲོང་ཚོ(གྲོང་ལྷན)167ལ་གཞི་རིམ་ཏང་འཛུགས་སྐྱོང་གི་མཛུབ་ཁྲིད་པ་བདམས་ནས་གྲོང་ཚོ(གྲོང་ལྷན)ཁག་གི་ཏང་ཀྲི་པུའུ་ལ་ཏང་རྩ་འཛུགས་འཛུགས་སྐྱོང་སོགས་ཀྱི་ལས་དོན་ལ་གཞོགས་འདེགས་བྱས་ཏེ་གཞི་རིམ་ཏང་རྩ་འཛུགས་ཀྱིས་དམངས་ཀྱི་གནས་ཚུལ་གསལ་རྟོགས་དང་། དམངས་འཚོ་འདྲི་རྟོགས། དམངས་འདུན་ཤེས་རྟོགས། དམངས་ཀྱི་སེམས་ཁྲལ་སེལ་བ་བཅས་ཀྱི་ལས་དོན་ཏན་ཏིག་སྒྲུབ་ཐུབ་པའི་འགན་ལེན་བྱས་ཡོད།
ཞབས་ཞུའི་མ་ལག་འཛུགས་པར་མཐོང་ཆེན་བྱས་པ། ཁ་རུབ་ཆུས་ཀྱི་སྲིད་དོན་ལྟེ་གནས་དང་། ཤང(གྲོང་རྡལ)གི་དམངས་ཕན་ཞབས་ཞུའི་ལྟེ་གནས། གྲོང་ཚོ(གྲོང་ལྷན)ཡི་དམངས་ཕན་ཞབས་ཞུའི་ས་ཚིགས་སོགས་ཀྱི་ལས་སྟེགས་ལ་བརྟེན་ཏེ། ཏང་དོན་དང་སྲིད་དོན་གྱི་ཐོན་ཁུངས་བསྡུ་སྒྲིལ་བྱས་པས། གོང་ནས་འོག་བར་གྱི་ཞབས་ཞུའི་མ་ལག་ཅིག་ཆགས་པ་དང་། “མང་ཚོགས་ཕར་རྒྱུག་ཚུར་རྒྱུག་བྱེད་པ”དེ“ལས་བྱེད་པ་ཕར་རྒྱུག་ཚུར་རྒྱུག་བྱེད་པར”གྱུར་པ། ཞབས་འདེགས་རྐྱང་པ་ནས་ཞབས་འདེགས་སྣ་མང་ལ་གྱུར་ཡོད། གྲོང་གསེབ་ཀྱི་ཏང་ཡོན་ལས་བྱེད་པའི་དེང་རབས་རྒྱང་ཁྲིད་སློབ་གསོའི་ས་ཚིགས་དང་ཞིང་ཁྱིམ་དཔེ་དེབ་ཁང་སོགས་ཏང་ཡོན་ལས་བྱེད་པའི་སློབ་གསོ་ཞབས་ཞུའི་ལས་སྟེགས་རྒྱ་སྐྱེད་ལ་མཐོང་ཆེན་བྱས་ཏེ་དགོས་ངེས་ཀྱི་སྒྲིག་ཆས་དང་རྒྱུ་ཆ་ཆ་ཚང་པོ་སྒྲིག་སྦྱོར་བྱས་པ་མ་ཟད། ད་དུང་མང་ཚོགས་སྒྲིག་འཛུགས་བྱས་ཏེ་དུས་བཀག་བཞིན་གསོ་སྦྱོང་བྱས་ནས་མང་ཚོགས་ལ་ཕྱོགས་ཡོངས་ནས་ཞབས་འདེགས་ཞུས་པ་དང་ཁྲིད་སྟོན་ཡང་བྱས་ཡོད།
ཞབས་འདེགས་ཞུ་རྒྱ་ཆེ་རུ་གཏོང་བར་མཐོང་ཆེན་བྱས་པ། གྲོང་ཚོ(གྲོང་ལྷན)167གྱི་ཁྲོད་དུ་ཏང་ཡོན་གྱི་འོས་འགན་ཞབས་འདེགས་རུ་ཁག་བཙུགས་ཏེ། མང་ཚོགས་ལ་ཞབས་འདེགས་ཞུ་བའི་བྱེད་སྒོ་ཤུགས་ཆེན་སྤེལ་ནས་མང་ཚོགས་ལ་འཚོ་བ་དང་ལས་ཀའི་ཐད་ཀྱི་དཀའ་ངལ་སེལ་རོགས་བྱས་ཡོད། དོན་གཅིག་གྲོས་གཅིག་ལམ་ལུགས་ལག་ལེན་ཧུར་ཐག་བསྟར་བ་དང་། ལས་གཏོད་འཕེལ་རྒྱས་དང་། སྤྱི་པའི་ཞབས་ཞུ། དམངས་འཚོ་འགན་ལེན། ཆ་འཕྲིན་བློ་འདྲི། འགལ་བ་རྩོད་གཞི་བཅས“གྲོང་ཚོ་ནས་ཕྱིར་དོན་མི་དགོས་པ་ལྔ”མངོན་འགྱུར་བྱེད་པ། མང་ཚོགས་དང་འབྲེལ་གཏུག་དང་མང་ཚོགས་ལ་ཞབས་་འདེགས་ཞུ་བའི“མཐའ་མའི་འགག་གནད”ཏན་ཏིག་སེལ་བ་བཅས་ཀྱིས་རྒྱ་ཆེའི་གཞི་རིམ་མང་ཚོགས་ལ་ཏང་རྩ་འཛུགས་རྟག་ཏུ་འཁྲིས་སུ་ཡོད་པ་གང་ལེགས་ཚོར་བ་བྱས་ཡོད། །
རྩོམ་སྒྲིག་པ། ཀླུ་མོ་མཚོ།


text:
དཔལ་འབྱོར་དར་རྒྱས་ཆེ་བའི་སྐབས་སྲིད་དབང་བཟུང་བའི་སྲིད་ཚོང་བ་ཚོས་རྟག་པར་རང་ཉིད་ཀྱི་ནུས་པར་འཕྲུལ་སྣང་སྐྱེས་ཡོད། འཕྲུལ་སྣང་དེའི་རིགས་ཨ་རིའི་ནང་དུའང་མཐོང་རྒྱུ་ཡོད། དཔེར་ན། ཇཱབ བྷི་ཞི་ལ་འཕྲུལ་སྣང་སྐྱེས་ནས་རང་ཉིད་ནི་དཔལ་འབྱོར་གྱི་གསང་སྒོ་ཤེས་མཁན་ཞིག་ཡིན་པར་འདོད་ཡོད། དེ་ནི་ཁོང་ཨ་རིའི་ཧྥི་ལོ་རེ་ཌ་མངའ་སྡེའི་སྲིད་སྐྱོང་ཡིན་དུས་མངའ་སྡེ་དེར་ཁང་ས་སྦུ་སོབ་ཀྱི་ཆག་སྒོ་ཚབས་ཆེན་ཞིག་ལ་ཐུག་པ་དང་། སྟབས་ཡག་ནས་ཁང་སའི་སྦུ་སོབ་མ་རལ་གོང་ཁོང་སྲིད་སྐྱོང་གི་དུས་ཡུན་ལོན་ནས་ཕྱིན་པ་རེད། རྒྱལ་ཁབ་མང་པོ་ཞིག་ཏུ་གནས་སྟངས་དེ་མཐོང་རྒྱུ་གོ་རྒྱུ་ཡོད་ལ། ད་དུང་ཡང་ངའི་དྲན་ཤེས་སུ་གསལ་བ་ཞིག་ནི། ཉི་ཧོང་གི་དཔལ་འབྱོར་གནས་སྟངས་འཕེལ་མེད་སོར་གནས་མ་བྱུང་གོང་གི་དུས་རབས ༢༠འི་ལོ་རབས ༨༠འི་ནང་། མི་རྣམས་ཀྱིས་ཉི་ཧོང་གི་དཔོན་རིགས་ཚོ་ནི་ཐམས་ཅད་མཁྱེན་པ། ཐམས་ཅད་འཇོན་པའི་ནུས་ལྡན་ཤར་སྟག་ཅིག་ལ་ཡིད་ཆེས་བྱས་ཡོད།
འདི་ནི་ཁྱོད་ཀྱིས་རྒྱ་ནག་གི་མ་རྐང་ཁྲོམ་རའི་ཡ་མཚན་ཅན་གྱི་གནས་བབ་དེ་ཤེས་རྒྱུར་མཁོ་པའི་རྒྱབ་ལྗོངས་ཡིན། མ་རྐང་ཁྲོམ་ར་རང་སྟེང་ནས་བཤད་ན། རྒྱ་ནག་གི་རྐང་དངུལ་འཛིན་ལོར་གྱི་རིན་གུང་དེ་དེ་འདྲའི་གལ་གནད་ཆེ་བའི་གནས་ཚུལ་ཞིག་ཏུ་གྱུར་དགོས་དོན་མེད་མོད། སྲིད་གཞུང་གིས་མ་རྐང་ཁྲོམ་ར་བཏང་འཛིན་བྱེད་རྩིས་བྱས་ཏེ། རང་ཉིད་ཀྱི་ཡིད་ཆེས་གཏའ་མ་བཞག་ནས་རྒྱན་སྐུག་གདམ་པ་རེད། དེ་དང་ཆབས་ཅིག་རྒྱ་ཁབ་དབང་བསྒྱུར་བས་བར་བརྒལ་དུས་ཡུན་དེར་བདེན་དཔང་བྱས་པ་ཞིག་ནི། འདས་པའི་ལོ་ངོ ༢༥འི་རིང་རྒྱ་ནག་གིས་ང་རྒྱལ་སྐྱེས་ཆོག་པའི་གྲུབ་འབྲས་བླངས་ཡོད་ཀྱང་། ཁོང་ཚོས་རང་ཉིད་ཀྱིས་ཅི་ཞིག་བྱེད་ཀྱིན་པ་རྩ་བ་ཉིད་ནས་ཤེས་ཀྱིན་མེད་པ་དེ་རེད།
ཐོག་མར་གཞི་རྩའི་རིམ་ངོས་དེ་ལྟོས་དང་། རྒྱ་ནག་དེ་དུས་རབས་ཤིག་མཇུག་རྫོགས་པའི་བཞི་མདོར་བསླེབས་ཡོད་ལ། ལས་གནས་མི་འདང་བའི་ཞིང་པ་འབོར་ཆེན་ཞིག་གཞི་རིམ་ཞིང་གྲོང་ནས་མཚོ་ཁའི་གྲོང་ཁྱེར་ཁག་ཏུ་ཡོང་ནས་གླ་ལས་བྱས་པ་ལས་ཐོན་པའི་རབ་ཏུ་དར་འཕེལ་བྱུང་བའི་དུས་རབས་མཇུག་རྫོགས་ཟིན་པ་རེད། ངལ་རྩོལ་ལས་ཤུགས་ལྷག་མའི་གསོག་འཇོག་ད་ལྟ་ཇེ་ཉུང་དུ་སོང་དང་འགྲོ་མུས་སུ་ཡིན་པས། དེ་ཡིས་དར་འཕེལ་གྱི་གོམ་པ་ཇེ་དལ་དུ་མ་སོང་རང་སོང་ཡིན་པ་མཚོན་ཡོད།
འོན་ཀྱང་། རྒྱ་ནག་གི་དཔལ་འབྱོར་གཞི་སྒྲོམ་དེ་མགྱོགས་མྱུར་འཕེལ་རྒྱས་ཀྱི་མ་དཔེ་དང་བསྟུན་ནས་འཛུགས་བསྐྲུན་བྱས་པ་རེད། རྒྱ་གཉེར་ཁེ་ལས་མང་པོ་ཐེ་བའི་ཁེ་ལས་དག་གིས་རང་ཉིད་ཀྱི་ཡོང་སྒོར་སྦ་བར་གསང་བ་ལས་མང་ཚོགས་ལ་ཕྱིར་སྤྲད་མེད། དེ་ཡི་རྐྱེན་གྱིས་མི་ཚང་གི་ཡོང་སྒོར་ཉམས་དམས་སུ་འགྲོ་བཞིན་ཡོད། དེ་དང་མཉམ་དུ། མི་སྒེར་གྱི་གསོག་དངུལ་ཤིན་ཏུ་མཐོ། དེ་ནི་སྤྱི་ཚོགས་བདེ་འཇགས་མིན་པའི་དབང་གིས་མི་ཚང་ཚོས་སྒོར་རྐྱང་བསོགས་ནས་བསམ་ཡུལ་ལས་འདས་པའི་གནས་ཚུལ་མ་བྱུང་སྔོན་ལ་གྲ་སྒྲིག་བྱེད་ཀྱིན་ཡོད། དེ་འདྲའི་མཇུག་འབྲས་སུ། རྒྱ་ནག་གི་འགྲོ་གྲོན་ཧ་ཅང་དོ་མཉམ་མིན། ཕྱོགས་གཅིག་ན་ཧ་ཅང་མཐོ་བའི་མ་རྩ་འཛུགས་འཇོག་ཡོད་པ་དང་། ཡང་ཕྱོགས་གཞན་ཞིག་ན་འཛད་སྤྱོད་པའི་དགོས་མཁོ་དེ་རྒྱལ་ནང་ཐོན་སྐྱེད་སྤྱི་ཐང་ཁྲོད་ཆ་ཤས་ཤིན་ཏུ་ཆུང་ཆུང་ཞིག་ལས་ཟིན་མེད།
མགྱོགས་མྱུར་ངང་དར་ཞིང་འཕེལ་པའི་དཔལ་འབྱོར་གྱིས་བསྐྲུན་པའི་འདང་ངེས་ཀྱི་མ་རྩ་འཛུགས་འཇོག་གི་གོ་སྐབས་ཡོད་དུས། གཞི་སྒྲོམ་དེ་སྤྱོད་རིན་ཡོད་པ་ཞིག་ཡིན། ཡིན་ན་ཡང་། མིག་སྔར། རྒྱ་ནག་གི་མ་རྩ་འཛུགས་འཇོག་གི་ཡོང་སྒོ་དེ་མགྱོགས་མྱུར་རིམ་འགྲིབ་ཀྱི་དུས་སྐབས་ཡིན། དེ་ལྟ་ན། བར་བརྒལ་གྱི་གནད་དོན་ཞིག་བྱུང་བ་རེད། གལ་ཏེ་མ་རྩ་འཛུགས་འཇོག་ལ་ཆག་འགྲིབ་བྱུང་ཚེ། འཛད་སྤྱོད་དེ་འདེང་ཚོད་ཅིག་འཕར་དཀའ། དེའི་སྟབས་ཀྱིས། མ་རྩ་འཛུགས་འཇོག་གི་ཁ་ཤོ་དེ་བསྐོང་དགོས་ན། དོན་དག་ཅི་ཞིག་བྱུང་སྲིད་དམ།
རྒྱ་ནག་ལ་དགོས་པ་ནི་ཉོ་བསྡུའི་ནུས་པ་ཆེ་རུ་གཏོང་ཐུབ་པའི་བཅོས་བསྒྱུར་ཡིན། ཡང་དག་པར་བཤད་ན། རྒྱ་ནག་གིས་ཀྱང་གནའ་ནས་ད་བར་དུ་དེའི་ཕྱོགས་སུ་འབད་བརྩོན་བྱས་དང་བྱེད་མུས་སུ་ཡོད། འོན་ཀྱང་། ཕྱོགས་སོ་སོ་ནས་བལྟས་ན། འབད་བརྩོན་དེ་དག་ད་དུང་འདང་ངེས་ཞིག་ལ་སླེབས་མེད། དཔེར་ན། རྒྱ་ནག་གིས་རྒྱལ་ཁབ་སྨན་བཅོས་འཕྲོད་བསྟེན་ཞབས་ཞུ་མ་དཔེ་ཞེས་པའི་ལས་དོན་སྤེལ་མགོ་བཙུགས་ཟིན་ན་ཡང་། དོན་དངོས་ཀྱི་གནས་ཚུལ་ནི། བཟོ་བ་དང་ཞིང་པ་མང་པོ་ཞིག་ལ་ད་དུང་ཡང་སྨན་བཅོས་འགན་སྲུང་མེད།
དུས་ཡུན་དེའི་ནང་ཁུལ་དུ། རྒྱ་ནག་གཞུང་གི་དབུ་ཁྲིད་ཚོར་དུས་ཡུན་ཐུང་ངུ་ཞིག་གི་དཔར་འབྱོར་ཉམས་དམས་ལའང་དངངས་སྐྲག་ཆེན་པོ་ཡོད་པ་འདྲ། དེ་འདྲའི་དངངས་སྐྲག་གི་སེམས་པ་དེ་གཅིག་བགྱིས་ན་ཆབ་སྲིད་ལ་རག་ལས་ཡོད་ཀྱང་སྲིད། དེའི་སྟབས་ཀྱིས། ཁོང་ཚོས་དུས་ནས་དུས་དུ་དགོས་འདོད་ལ་སྐུལ་འདེད་བྱེད་ཀྱིན་ཡོད། ཁོང་ཚོས་བཀོལ་བའི་ཐབས་ལམ་ནི་ཁྲོམ་རར་བྱ་གག་བརྒྱངས་གསོ་ལྟ་བུའི་བུ་ལོན་མཁོ་སྤྲོད་བྱེད་རྒྱུ་དེ་རེད། དེའི་ནང་མ་རྐང་ཁྲོམ་རའི་དར་འཕེལ་ལ་སྐུལ་འདེད་ཀྱང་ཐེ། ཐབས་ལམ་དེ་དག་གིས་དུས་ཚོད་ངེས་ཅན་ཞིག་ལ་ཕན་འབྲས་བསྐྲུན་ནུས་ཤིང་། ད་དུང་། གལ་ཏེ་གལ་གནད་ཆེ་བའི་བཅོས་བསྒྱུར་གྱི་མྱུར་ཚད་འདང་ངེས་པའི་ཚད་ལ་སླེབས་ནུས་ཚེ། གནད་དོན་ཡོད་དོ་ཅོག་མེ་རང་ཤི་དང་དུ་མ་རང་ཡལ་གྱི་གནས་སྟངས་ཤར་མི་སྲིད་པ་གཏན་ནས་མིན། འོན་ཀྱང་། བཅོས་བསྒྱུར་གྱི་མྱུར་ཚད་འདང་ངེས་གྱི་ཚད་ལ་མ་སླེབས་ཚེ། དེའི་མཇུག་འབྲས་སུ་རེག་མ་ཐག་རལ་འགྲོ་བའི་སྦུ་སོབ་ཆེན་པོ་ཞིག་བྱུང་ངེས་ཡིན།
རྒྱ་ནག་གཞུང་གི་སྦུ་སོབ་དེ་གདོང་ལེན་བྱེད་སྟངས་ནི། ནུས་ཤུགས་ཡོད་རྒུ་བཏོན་ནས་རྐང་དངུལ་འཛིན་ལོར་གྱི་རིན་གོང་འདེགས་རྒྱུ་ལས་གཞན་མེད། ཕར་བལྟས་ཚོད་ཀྱིས། རྒྱ་ནག་གི་མ་རྐང་ཁྲོམ་ར་རྩེད་མཁན་ཚོས་རྐང་དངུལ་འཛིན་ལོར་གཏའ་མ་བཞག་ནས་མ་དངུལ་འབོར་ཆེན་བུ་ལོན་བླངས་ཡོད། དེར་བརྟེན། མ་རྐང་ཁྲོམ་ར་རབ་ཏུ་ཆག་ན་ཁོང་ཚོའི་ཚོང་ལས་རྡིབ་འགྲོ་བའི་ཉེན་ཁ་ཏན་ཏན་ཡོད་པ་རེད། དེ་བས་ཀྱང་སེམས་ཁྲེལ་བྱེད་ས་ཞིག་ནི། རྒྱ་ནག་ནང་གཞི་རྒྱ་ཤིན་ཏུ་ཆེ་བའི“གྲིབ་མའི་དངུལ་ཁང”ཟེར་བ་ཞིག་ཡོད་པ་དང་། ལས་རིགས་དེ་ཕལ་ཆེར་ལྟ་སྐུལ་གང་གི་འོག་ཏུའང་ཚུད་མེད་སྟབས། རྒྱུ་བདག་གིས་རང་རང་གི་གསོག་དངུལ་དུས་གཅིག་ཏུ་ལེན་རྒྱུའི་གནས་སྟངས་བྱུང་སླ།
ཡིན་མོད་ཀྱང་། ད་ལྟའི་གནས་སྟངས་ལའང་དེ་ལྟར་བལྟས་ཆོག དེ་སྔ་མང་ཚོགས་མ་རྐང་ཁྲོམ་རར་ཞུགས་རྒྱུར་སྐུལ་འདེད་རབ་དང་རིམ་པ་བྱས་པའི་རྒྱ་ནག་གཞུང་གིས་རང་གི་སྙན་གྲགས་སྲུང་རྒྱུའི་ཆེད་དུ། རང་ཉིད་ཀྱིས་ངེས་པར་དུ་རྐང་དངུལ་འཛིན་ལོར་གྱི་རིན་གོང་དམ་པོར་སྲུང་དགོས་པར་འདོད་ཡོད། ཡིན་དང་ཡིན། རྒྱ་ནག་གཞུང་གིས་དེ་འདྲ་བྱས་པའི་མཇུག་འབྲས་ནི། རང་ཉིད་ཀྱི་སྙན་གྲགས་ཆེས་མགྱོགས་པོར་མེད་བརླག་ཏུ་གཏོང་རྒྱུ་ལས་མ་འདས།
ཁྱོད་ཀྱིས་རྒྱ་ནག་གིས་རང་ཉིད་ཀྱི་སྙན་གྲགས་སྲུང་ཆེད་ཡོང་སྲིད་པའི་ཐབས་ལམ་ཡོད་དོ་ཅོག་བཀོལ་པར་བསམ་ན། ཁོང་ཚོས་ནམ་རྒྱུན་ཁྱོད་ཀྱི་བསམ་ཡུལ་ལས་འདས་པའི་དོན་དག་སྒྲུབ་སྲིད། ཉེ་ལམ། རྒྱ་ནག་གཞུང་གིས་མ་རྐང་ཁྲོམ་ར་ཆག་འགྲིབ་ཀྱི་ཉེས་སྐྱོན་དེ—ཁྱོད་ཀྱིས་ཁེད་སོང— ཕྱི་རྒྱལ་དགྲ་འཛིན་སྟོབས་ཤུགས་ལ་བཀལ་ཡོད། འདི་ནི་གཅིག་བགྱིས་ན་ཁྱོད་ཀྱི་བསམ་བློ་གཏོང་ནུས་པ་ལས་ཀྱང་གནས་ལུགས་མེད། རྒྱ་ནག་གཞུང་གིས་དུས་ཡུན་རིང་པོར་མ་རྐང་ཁྲོམ་ར་བཏང་འཛིན་བྱས་ཏེ་ཕྱི་རྒྱལ་བ་རྣམས་དོན་དངོས་སུ་རྒྱ་ནག་མ་རྐང་ཁྲོམ་རའི་ཕྱི་རུ་དེད་ཡོད། ཁྱོད་ཀྱིས་དང་ཐོག་ནས་ཁྱོད་ལ་མི་དབང་བའི་རྒྱུ་ནོར་དེ་བཙོང་རྒྱུ་ཁག་པོ་ཡིན།
ལྟོས་དང་། ད་ང་ཚོས་ཅི་ཞིག་ཤེས་སོང་ངམ། ཡིད་ཆེས་དཀའ་བའི་རྒྱ་ནག་གི་དཔར་འབྱོར་འཕེལ་རྒྱས་དེ་སྨིག་རྒྱུ་མ་རེད། རྒྱ་ནག་དེ་ད་དུང་ཡང་ཐོན་སྐྱེད་ཀྱི་ནུས་པ་ལྡན་པའི་རྒྱལ་ཁབ་སྟོབས་ཆེན་ཞིག་རེད། མགྱོགས་མྱུར་ངང་འཕེལ་རྒྱས་ནས་དལ་བུར་འཕེལ་རྒྱས་ཀྱི་བར་བརྒལ་གྱི་རྣམ་པ་ད་དུང་ཡང་གསལ་བོ་རེད། ང་ཚོས་གནད་དོན་དེ་དག་མཐོང་ནས་དུས་ཡུན་གང་ཙམ་ཞིག་ཕྱིན་པ་རེད། དེའི་ཁྲོད་ཀྱི་གསར་འགྱུར་ཆེ་ཤོས་དེ་རྒྱ་ནག་གི་དཔར་འབྱོར་མ་རེད། རྒྱ་ནག་གི་འགོ་ཁྲོད་ཚོ་དང་འབྲེལ་ཡོད་གནས་ཚུལ་རེད།
རྒྱ་ནག་གི་འགོ་ཁྲོད་ཚོས་འཇོན་ལུགས་ཤེས་ལུགས་དང་། མིག་རྒྱང་རིང་བ་སོགས་ཀྱི་གོ་ཐོས་རིགས་དོར་རོགས་གནོངས། ད་ལྟའི་ཁོང་ཚོའི་སྲོག་བསྡོས་འཕག་འཚག་རྒྱལ་སྲོལ་ལ་གཞིགས་ན། ཐ་ན་རང་ཉིད་ཀྱིས་ཅི་ཞིག་བྱེད་ཀྱིན་པའང་ཤེས་མེད།
རྩོམ་པ་པོ་ནི་སྐུ་ཞབས་ཕོད ཁུ་རུག་མན( Paul Krugman)ལགས་ཡིན་ཞིང་། ཁོང་ནི་སྙན་གྲགས་ཆེ་བའི་ཨ་རིའི་༼ ནིའུ་ཡོག་དུས་བབ༽ཀྱི་ཆེད་སྒྲིག་རྩོམ་པ་པོ་རེད།
འགྱུར། འབྲོག་མྱི།


text:
བོད་ཀྱི་རྡུང་ལེན་མཁན་གྲགས་ཅན་བདུད་བྷེ་ལགས་སྙུན་གཞི་དྲག་སྐྱེད་མ་བྱུང་པར་སྐུ་གྲོངས་ཡོད་པ་དང་། དགུང་ལོ ༤༩ རེད།
དེ་ཡང་སྤྱི་ལོ ༢༠༡༦ལོའི་ཟླ ༢ པའི་ཚེས ༢༧ གྱི་དགོང་མོའི་དུས་ཚོད ༡༡ དང་སྐར་མ་༡༢ སྟེང་སྐུ་གྲོངས་ཡོད་པ་དང་། སྐུ་ཞབས་བདུད་བྷེ་ལགས་དུས་ཡུན་རིང་པོར་མཆིན་ནད་བྱུང་ནས་རྒྱ་ནག་སི་ཁྲོན་ཞིང་ཆེན་གྱི་ཁྲིན་ཏུའུ་གྲོང་ཁྱེར་གྱི་ཧྭ་ཤིས(华西)སྨན་ཁང་དུ་སྨན་བཅོས་བྱས་ཡོད་པ་དང་། གོང་ཞུས་ཟླ་ཚེས་དེའི་དགོང་མོའི་ཆུ་ཚོད་བཅུ་དང་ཕྱེད་ཀའི་སྟེང་སྨན་པས་དྲག་སྐྱེད་མི་ཡོང་བའི་བརྡ་སྦྱོར་ཁོང་གི་ནང་མི་དང་ནད་གཡོག་ཚོར་སྤྲད་རྗེས། ནང་མི་དང་ནད་གཡོག་ཚོས་ཁོང་གི་རེ་འདུན་ལྟར་བླ་བྲང་བཀྲ་ཤིས་འཁྱིལ་དགོན་པར་བསྐྱེལ་པའི་ལམ་བར་དུ་སྐུ་གྲོངས་ཡོད་པ་རེད། མུ་མཐུད་ཀློག


text:
བོད་ཀྱི་ཡིག་གཟུགས་ཀྱི་འགྲེམས་སྟོན་དང་སྦྱོང་བརྡར།
བོད་ཀྱི་ཡིག་གཟུགས་ཀྱི་སྒྱུ་རྩལ་པ་དབྱིན་ཇི་པ་ཚེ་རིང་བཀྲ་ཤིས་ (Tashi Mannox) ལགས་ནས་ཀུན་ཕན་ཐེབས་རྩ་ཚོགས་པའི་བཀོད་སྒྲིག་ལྟར་བོད་ཡིག་གི་ཡིག་གཟུགས་བརྩམས་ཆོས་ཀྱི་འགྲེམས་སྟོན་ཞིག་དང་། ཡིག་གཟུགས་སྦྱོང་བརྡར་འཛིན་གྲྭ་ཐེངས་གཉིས་བྱེད་རྒྱུ་ཡིན་པའི་མཛད་རིམ་གཤམ་གསལ་ལྟར།
- འགྲེམས་སྟོན་སྒོ་འབྱེད། གཟའ་པ་སངས། ཟླ་གཉིས་པའི་ཚེས་ ༩ ཡི་དགོང་དྲོ་དུས་ཚོད་ ༦།༣༠ ནས་ ༨།༣༠ བར།
- འགྲེམས་སྟོན་དངོས་གཞི། ཟླ་གཉིས་པའི་ཚེས་ ༡༣ ནས་ཟླ་གསུམ་པའི་ཚེས་ ༣ བར། གཟའ་མིག་དམར་ནས་པ་སངས་རེ་རེའི་སྔ་དྲོའི་དུས་ཚོད་ ༡༡ ནས་དགོང་དྲོའི་དུས་ཚོད་ ༥ བ་བར་དུ།
- ཡིག་གཟུགས་སྦྱོང་བརྡར། གཟའ་སྤེན་པ། ཟླ་གཉིས་པའི་ཚེས་ ༡༠ བའི་ཉིན་སྔ་དྲོ་དུས་ཚོད་ ༡༡ ནས་དགོང་དྲོ་དུས་ཚོད་ ༥ བ། གཟའ་ཉི་མ། ཟླ་གཉིས་པའི་ཚེས་ ༡༡ ཉིན་སྔ་དྲོ་དུས་ཚོད་ ༡༡ ནས་དགོངས་དྲོ་དུས་ཚོད་ ༤ བ།
- ཡིག་གཟུགས་སྦྱོང་བརྡར་ལ་ཞུགས་ཡོན། འཛིན་གྲྭ་དང་པོ་ལ་ཨ་སྒོར་ ༡༠༠། འཛིན་གྲྭ་གཉིས་པ་ལ་ཨ་སྒོར་ལ་ ༡༦༠།
- ས་གནས།
132 Perry Street #2B
New York, NY 10014


text:
ལས་བྱེད་པ་གྲོང་སྡོད་ཀྱི་ལས་དོན་སྤེལ་བ་ལས་ལྗོངས་ཏང་ཨུད་ཀྱི་འཐབ་ཇུས་བཀོད་སྒྲིག་ཁག་གཞི་རིམ་དུ་ལག་བསྟར་དོན་འཁྱོལ་བྱ་རྒྱུའི་ཐབས་ལམ་ཇེ་ཡངས་སུ་ཕྱིན་པ་དང་། གྲོང་གསེབ་བཅོས་སྒྲིག་གི་མ་ལག་གསར་གཏོད་ཀྱི་ལམ་བུ་ཇེ་ཡངས་སུ་ཕྱིན་པ། གནད་སྨིན་དབུལ་སྒྲོལ་དང་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་རྒྱུའི་བརྗིད་ཆེའི་དམིགས་ཚད་མངོན་འགྱུར་བྱ་རྒྱུའི་ཡང་དག་ཐབས་ལམ་བཙལ་འཚོལ་ཐུབ་པ། མི་རིགས་ཁག་སྤེལ་རེས་དང་འགྲོ་འོང་མཉམ་འདྲེས་བཅས་ལ་སྐུལ་འདེད་གཏོང་རྒྱུར་ལས་དབང་གཅིག་མཐུན་འདུས་གྲུབ་བརྟན་པོ་བསྐྲུན་པ། ཕྱོགས་ཡོངས་ནས་ཏང་ནན་པོས་སྐྱོང་རྒྱུར་ཏང་དང་མི་དམངས་ལ་མཁོ་བའི་ལས་བྱེད་པ་ཡག་པོ་གསོ་སྐྱོང་། ཏང་གིས་བོད་དུ་སྲིད་སྐྱོང་བའི་རྩ་བའི་རྨང་གཞི་བརྟན་པོ་བཏིང་ཐུབ་པ་བཅས་བྱུང་ཡོད། སྨྱུག་འཛིན་པས་གྲོང་སྡོད་ལས་ལས་དོན་རུ་ཁག་གིས་གྲོང་སྡོད་ཀྱི་ལེགས་ཆ་འདོན་སྤེལ་གང་ལེགས་བྱས་ཏེ་དམངས་ཀྱི་གནས་ཚུལ་ཤེས་རྟོགས་དང་། དམངས་ཀྱི་སེམས་ཁྲལ་སེལ་རོགས་བྱས་ནས་མང་ཚོགས་དང་འབྲེལ་འདྲིས་ཀྱིས་མི་ཤུགས་གཅིག་སྒྲིལ་བྱ་རྒྱུའི་ངོས་འཛིན་བྱེད་ཀྱི་ཡོད།
རྒྱ་ཆེའི་གྲོང་སྡོད་ལས་བྱེད་པ་ཚོས“སློབ་སྦྱོང་གཉིས་དང་ཚད་ལོན་གཅིག”གི་སློབ་སྦྱོང་སློབ་གསོ་དང་ཟུང་འབྲེལ་དམ་ཟབ་བྱས་ནས་དམངས་འཚོར་དོ་ཁུར་དང་དམངས་འཚོ་ལེགས་གཏོང་གིས་མི་སེར་གྱི་འབོད་སྒྲ་དང་རེ་ཞུ་ཉན་པ་དང་མི་སེར་གྱི་སྐད་ཆ་ཉན་མཁན་དང་ལག་བསྟར་བྱེད་མཁན་ཞིག་བྱས་ཏེ། མི་སེར་གྱི་བདེ་སྐྱིད་སྟོན་གྲངས་མཐོ་རུ་གཏོང་དགོས། དམངས་བརྩེ་དམངས་གཅེས་དང་དམངས་འཚོ་སྔོན་ལ་འཇོག་རྒྱུ་མཐའ་འཁྱོངས་བྱེད་དགོས་པ་དང་། མང་ཚོགས་ཀྱི་ལམ་ཕྱོགས་ཐོག་བསྐྱོད་རྒྱུ་མཐའ་འཁྱོངས་བྱས་ནས་མང་ཚོགས་ཀྱིས་དོ་ཁུར་བྱེད་པའི་གླེང་མང་བ་དང་དཀའ་གནད་ཀྱི་གནད་དོན། རེ་བ་ཆེ་ཤོས་བཅས་བསྒྲུབ་རྒྱུ་ནས་འགོ་བཙུགས་ཏེ་དམངས་སེམས་ལ་དྲོ་སྐྱིད་སྦྱིན་པའི་བྱ་བ་དང་དམངས་ཀྱི་སེམས་ཁྲལ་སེལ་བའི་དོན་དངོས་མང་ཙམ་བསྒྲུབ་ནས་མི་རིགས་ཁག་གི་མང་ཚོགས་ཚོས་ཏང་དང་སྲིད་གཞུང་གི་ཐུགས་ཁུར་དང་དྲོ་སྐྱིད་ཚོར་ཐུབ་པ་བྱེད་དགོས།
རྒྱ་ཆེའི་གྲོང་སྡོད་ལས་བྱེད་པ་ཚོས་བརྟན་ལྷིང་ནི་ཐམས་ཅད་ལས་ལྷག་པའི་བསམ་བློ་བརྟན་པོར་བཙུགས་ཏེ། ཐོག་མཐའ་བར་གསུམ་དུ་བརྟན་ལྷིང་སྲུང་སྐྱོང་བྱ་རྒྱུ་དེ་ལས་དོན་མཐའ་དག་གི་ལས་འགན་ཨང་དང་པོ་དང་གལ་ཆེའི་ནང་གི་འགངས་ཆེར་བརྩིས་ནས་ཞི་མཐུན་བརྟན་ལྷིང་གི་རྣམ་པ་རྒྱུན་འཁྱོངས་ཀྱིས་དཔལ་འབྱོར་དང་སྤྱི་ཚོགས་འཕེལ་རྒྱས་དང་ལས་དོན་ཁག་བདེ་བླག་ངང་སྤེལ་རྒྱུར་སྐུལ་འདེད་གཏོང་དགོས།
མིག་དཔེའི་སྟོབས་ཤུགས་དང་དཔེ་མཚོན་དཔེ་སྟོན་གྱི་ནུས་པ་འདོན་སྤེལ་གང་ལེགས་བྱེད་དགོས། ལྟ་བཤེར་ལ་ཤུགས་སྣོན་རྒྱག་པ་དང་དོན་འཁྱོལ་ལ་དམ་འཛིན་ནན་པོ་བྱ་རྒྱུ་མཐའ་འཁྱོངས་བྱེད་དགོས། མངོན་བཤེར་དང་ལྐོག་འདྲི་ཟུང་འབྲེལ་བྱ་རྒྱུ་མཐའ་འཁྱོངས་བྱས་ནས་སྐོར་སྐྱོད་ཞིབ་བཤེར་ལམ་ལུགས་བཙུགས་ནས་དུས་དང་རྣམ་པ་ཀུན་ཏུ་ལྟ་སྐུལ་མཛུབ་ཁྲིད་དང་ཞིབ་བཤེར་བྱས་ཏེ་གནད་དོན་ཤེས་རྟོགས་ཐུབ་པ་དང་། གནད་དོན་ཐག་གཅོད། ཉམས་མྱོང་ཕྱོགས་སྡོམ། ཉམས་མྱོང་ཁྱབ་གདལ་བཅས་བྱས་ནས་བྱེད་སྒོ་དེ་ཕྱི་ཚུལ་ཙམ་དུ་མི་འགྲོ་བ་དང་དངོས་ཕན་ཐོབ་པ་བྱེད་དགོས།
སྔོན་གཏོད་ལེགས་བརྩོན་དང་རྨང་བརྟན་དམངས་ཕན་གྱི་བྱེད་སྒོ་སྤེལ་རྒྱུར་དོན་སྙིང་གལ་ཆེན་ལྡན་པས་གྲོང་སྡོད་ལས་དོན་ཡག་པོ་བསྒྲུབ་པའི་ལས་འགན་ནི་གཟི་བརྗིད་དང་ལྡན་པ་ཞིག་རེད། རྒྱ་ཆེའི་གྲོང་སྡོད་ལས་བྱེད་པ་ཚོས་ངེས་པར་དུ་རང་སྐྱོང་ལྗོངས་ཏང་ཨུད་དང་སྲིད་གཞུང་གི་བཀོད་སྒྲིག་བླང་བྱར་གཞིགས་ནས་བསམ་བློ་གཅིག་གྱུར་དང་། མཐུན་སྒྲིལ་རྡོག་རྩ་གཅིག་སྒྲིལ། སྟོབས་ཤུགས་གཅིག་སྒྲིལ། འགག་སྒྲོལ་དཀའ་སེལ། གསར་འབྱེད་ཡར་བརྩོན། ལས་དོན་ཏན་ཏིག་བསྒྲུབ་པ་བཅས་བྱས་ནས་མི་སེར་ལ་ཐུགས་ཁུར་དང་སྤྱི་ཚོགས་ཞི་མཐུན་བརྟན་ལྷིང་མཐའ་འཁྱོངས་བྱས་ནས་སྔོན་གཏོད་ལེགས་བརྩོན་དང་རྨང་བརྟན་དམངས་ཕན་གྱི་བྱེད་སྒོ་གཏིང་ཟབ་སྤེལ་རྒྱུར་སྐུལ་འདེད་བཏང་སྟེ། བོད་ཀྱི་འཕེལ་རྒྱས་བརྟན་ལྷིང་དང་ཡུན་རིང་བདེ་འཁོད་ལ་སྐུལ་འདེད་གཏོང་ཆེད་ལེགས་སྐྱེས་དེ་བས་ཆེ་བ་འབུལ་དགོས།


text:
您没有安装FlashPlayer或版本太低, 请点击获得最新版本FlashPlayer
ཉེ་བའི་ལོའི་རིང་རང་སྐྱོང་ལྗོངས་ཆུ་བེད་ཁོངས་གཏོགས་ནས་ཆུ་བེད་འགན་སྲུང་གི་དམངས་འཚོ་ཨང་དང་པོར་བཞག་ནས། དབུལ་སྐྱོར་གནད་འཕིགས་དང་དབུལ་གྲོལ་གནད་འཕིགས་ཕྱོགས་ཡོངས་ནས་དོན་འཁྱོལ་བྱས་ཏེ་འཆར་འགོད་ཇུས་གཞི་དང་རྣམ་གྲངས་ཀྱི་ཞིབ་ཐོ་བཟོས་ནས། གནས་སྤོས་དབུལ་སྐྱོར་གྱི་གནས་སྤོ་དང་ས་བབ་མཐོ་བ་སོགས་ཀྱི་དམིགས་བསལ་ས་ཁོངས་ཀྱི་གནས་སྤོ། མཐའ་མཚམས་འབྱོར་འབྲིང་གྲོང་ཚོའི་ཆུ་བེད་ཀྱི་རྨང་གཞིའི་སྒྲིག་བཀོད་འཛུགས་སྐྲུན་བཅས་ལ་སྐུལ་འདེད་ཤུགས་ཆེ་བཏང་པ་རེད།
སྤྱི་ལོ ༢༠༡༧ ལོ་ཁོ་ནར་ཆུ་བེད་མ་དངུལ་སྒོར་དུང་ཕྱུར ༡༠༥ ལྷག་ཙམ་དོན་འཁྱོལ་བྱས་པ་དེ་སྤྱི་ལོ ༢༠༡༦ ལོའི་ལྡབ་གཅིག་འཕར་བ་དང་། མ་འཇོག་སྒོར་དུང་ཕྱུར ༡༠༠ ལྷག་ཙམ་ལེགས་སྒྲུབ་བྱས་པ། ཆུ་བེད་མ་འཇོག་དོན་འཁྱོལ་དང་ལེགས་སྒྲུབ་ཚང་མ་སྒོར་དུང་ཕྱུར་བརྒྱ་ལས་འགག་སྒྲོལ་བྱུང་ནས་ཆུ་བེད་མ་འཇོག་ཐད་མཆོང་སྐྱོད་ཆེན་པོ་བྱུང་པ་རེད། སྤྱི་ལོ ༢༠༡༧ ལོར་མི་ཁྲི་ཚོ ༡༤.༩༨ ཡི་འཐུང་ཆུའི་བདེ་འཇགས་གནད་དོན་ལེགས་བཅོས་བྱུང་བ་དང་སྦྲགས། ཆུ་འདྲེན་རྒྱ་ཁྱོན་མུའུ་ཁྲི་ཚོ ༥༠ གསར་སྣོན་དང་ལེགས་བཅོས་བྱུང་བ་དང་། གྲོང་གསེབ་ཆུ་གློག་གི་གློག་འདོན་ཚད་ཝ་སྟོང་ཚན ༢༧༠༠༠ གསར་སྣོན་དང་ལེགས་བཅོས་བྱུང་བ་རེད།
ལོ་ལྔའི་རིང་རང་ལྗོངས་ཀྱིས་སྔ་རྗེས་སུ་གྲོང་གསེབ་འཐུང་ཆུའི་ལས་གཞི ༣༨༤༦ བསྐྲུན་ཟིན་ནས། གྲོང་གསེབ་མང་ཚོགས་དང་སློབ་གྲྭའི་དགེ་སློབ་སོགས་གྲོང་ཁྱེར་དང་གྲོང་གསེབ་ཀྱི་མི་འབོར་ཁྲི་ཚོ ༤༨.༦༦ ཡི་འཐུང་ཆུའི་བདེ་འཇགས་གནད་དོན་ཐག་གཅོད་བྱས་པ་དང་། ཞིང་འབྲོག་ཁུལ་གྱི་འཐུང་ཆུའི་བདེ་འཇགས་ཁྱབ་ཚད་བརྒྱ་ཆ ༩༦ ཟིན་པ་རེད། གློག་ཤུགས་ཅན་གྱི་རྫོང་དང་གློག་གིས་མེ་ཤིང་ཚབ་བྱེད་པ། ལས་ཕྱོད་དང་ཤོང་ཚད་རྒྱ་སྐྱེད། གློག་མེད་པའི་ས་ཁུལ་གྱི་གློག་ཤུགས་འཛུགས་སྐྲུན་སོགས་ཀྱི་རྣམ་གྲངས་ལག་བསྟར་བྱས་པ་དང་། ཞིང་ཁུལ་གྱི་ཆུ་ཤུགས་གློག་འདོན་ཚད་ཝ་སྟོང་ཚན ༤.༢ དང་། གློག་མེད་པའི་ས་ཁུལ་གྱི་དུད་ཚང་ཁྲི་ཚོ ༧.༣༨ དང་མི་གྲངས་ཁྲི་ཚོ ༣༣ ལ་གློག་གསར་སྣོན་དང་ལེགས་བཅོས་ཐུབ་ནས་ཞིང་འབྲོལ་ཁུལ་དུ་གློག་ཁྱབ་སྤེལ་ཐུབ་ཚད་བརྒྱ་ཆ ༩༥ ཡན་ཟིན་ཡོད། ཞིང་ནང་ཆུ་བེད་ཀྱི་གཞི་རྩའི་འཛུགས་སྐྲུན་ཤུགས་ཆེན་བརྒྱབ་ནས་གཞི་ཁྱོན་ཆུང་བའི་ཞིང་ཁའི་ཆུ་བེད་གཙོ་གནད་རྫོང་དང་ཆེད་དོན་རྫོང་ཡོངས་སུ་ཁྱབ་ཐུབ་པ་བྱུང་བ་དང་། ལྗོངས་ཡོངས་ཀྱི་ས་ཞིང་ལ་ཆུ་འདྲེན་ཐུབ་པའི་རྒྱ་ཁྱོན་མུའུ་ཁྲི ༣༩༠ ཟིན་པ་རེད།
ལོ་ལྔའི་རིང་རང་ལྗོངས་ཀྱིས་བོད་ཀྱི་ཆུ་བོ་དང་མཚེའུ་ནུས་རྒྱུ་ཁུལ་དུ་སྦགས་བཙོག་ཐེག་ནུས་དཔྱད་ཞིབ་གཏན་འཁེལ་དང་། དུས་དབྱེའི་ཚད་བཀག་སྦགས་བཙོག་ཕྱིར་བཤངས་སྤྱི་འབོར་གྱི་ཚོད་འཛིན་ཇུས་གཞི་བཟོས་ནས། ལྗོངས་ཡོངས་ཀྱི་གྲོང་ཁྱེར༼ ས་ཁུལ ༽བདུན་གྱི་ཆུའི་སྤུས་ཚད་དཔྱད་དཔོགས་ལ་ཕན་འབྲས་རགས་ཙམ་ཐོན་པ་དང་། ས་ཆུ་ཤོར་ཁུལ་རྒྱ་ཁྱོན་སྤྱི་ལེ་ངོས་སྙོམས་གྲུ་བཞི་མ་ཁྲི་ཚོ ༦༨༢.༩༩ བཅོས་སྒྲིག་བྱས་པས་ཆུའི་སྐྱེ་ཁམས་ཤེས་དཔལ་འཛུགས་སྐྱོང་ཐད་གྲུབ་འབྲས་ཆེན་པོ་ཐོབ་ཡོད།
ལོ་ལྔའི་རིང་ལྷ་ས་གྲོང་ཁྱེར་གྱི་ཕུ་མདོ་ཆུ་བེད་ལྟེ་བའི་ལས་གཞི་གཞི་རྩའི་ཆ་ནས་བསྐྲུན་ཟིན་པ་མ་ཟད་ཕན་འབྲས་ཀྱང་ཐོན་ཡོད། ཡར་ལྷ་ཤམ་ཆུའི་ཆུ་མཛོད་ཀྱི་ཆུ་སྒོ་འོག་མའི་ཆུ་གསོག་ལེགས་སྒྲུབ་བྱུང་བ་དང་གཙང་རྒྱུད་བྱང་ངོས་ཆུ་འདྲེན་ཁུལ་སོགས་ཀྱི་ལས་གཞི་གཞི་རྩའི་ཆ་ནས་བསྐྲུན་ཟིན་པ། ལ་ལྷོ་དང་འཕན་པོ་ཆུ་འདྲེན་ཁུལ་སོགས་ཀྱི་ལས་གཞི་ལག་བསྟར་བདེ་བླག་བྱུང་ཡོད། སྤྱི་ལོ ༢༠༡༣ ནས ༢༠༡༧ ལོའི་བར་སྔ་ཕྱི་བསྡོམས་ཆུ་བེད་མ་དངུལ་སྒོར་དུང་ཕྱུར ༣༠༠ དོན་འཁྱོལ་བྱུང་བ་དང་། ཆུ་བེད་མ་འཇོག་སྒོར་དུང་ཕྱུར ༣༤༨ ལེགས་སྒྲུབ་ཟིན་པ་དེ་དག་ཁག་སོ་སོར་འདས་ཟིན་པའི་ལོ་ལྔའི་ལྡབ ༢.༦ དང་ལྡབ ༣ འཕར་ཡོད།།


text:
ད་ལྟ་ཀྲུང་གོའི་གུང་ཁྲན་ཏང་གི་སྐབས་བཅུ་དགུ་པའི་ཀྲུང་དབྱང་ཨུ་ཡོན་ལྷན་ཁང་གི་ཨུ་ཡོན་མཚན་ཐོ་སྙན་སྒྲོན་ཞུ་རྒྱུ། ཁྱོན་མི་གྲངས་༢༠༤ཡོད་པ་དང་རྒྱ་རིག་རུས་མིང་གི་པིར་རིས་མང་ཉུང་ལྟར་བསྒྲིགས་པ།
དབྱི་ཞའོ་ཀོང་། ཏིང་ལའེ་ཧེང་། ཏིང་ཞུའེ་ཏུང་། ཏིང་ཞུའེ་ཞང་། ཡུས་ཝེ་གོ ཡུས་ཀྲུང་ཧྥུ། ཝན་ལི་ཅུན། ཞི་ཅིན་ཕིང་། མ་པིའོ¬(ཀྲོང་རིགས)¬། མ་ཞིང་རུའེ། ཝང་ཡུས(དྲག་ཆས་ཉེན་རྟོགས)། ཝང་ཅུན། ཝང་ཡུང་། ཝང་ཁྲེན། ཝང་དབྱི། ཝང་ཞའོ་ཧུང་། ཝང་ཡུས་ཕུའུ། ཝང་ཀྲེང་ཝེ(ཧུའེ་རིགས)། ཝང་ཏུང་མིང་། ཝང་ཏུང་ཧྥེང་། ཝང་ཨའར་ཁྲེང་། ཝང་ཀྲེ་རྨིན། ཝང་ཀྲེ་ཀང་། ཝང་ཧུའུ་ཉིང་། ཝང་གོ་ཧྲེང་། ཝང་ཅན་ཅུན། ཝང་ཅན་ཝུའུ། ཝང་ཞའོ་ཏུང་། ཝང་ཞའོ་ཧུའེ། ཝང་ཅ་ཧྲེང་། ཝང་མེང་ཧུའེ། ཡིའུ་ཆོན། ཁྲེ་ཅུན། དབྱི་ལི། པ་དབྱིན་ཁྲའོ་ལུའུ(སོག་རིགས)། པ་ཐེར(སོག་རིགས)། ཨའེ་ལི་ཀེང་དབྱི་མིང་པ་ཧའེ(ཡུ་གུར་རིགས)། ཧྲེ་ཐའེ་ཧྥེང་། པུའུ་ཞའོ་ལིན(བུད་མེད། སོག་རིགས)། ལུའུ་ཀྲེན་ཀུང་། པའེ་ཁྲུན་ལི(མན་ཇུ་རིགས)། ཅེ་པིན་ཞོན། པི་ཅིང་ཆོན། ཆུས་ཅིང་ཧྲན། ཀྲུའུ་ཧྲེང་ལིང་། ལིའུ་ཆི། ལིའུ་ལེ། ལིའུ་ཧོ། ལིའུ་ཧྲེ་ཡུས། ལིའུ་ཝན་ལུང་། ལིའུ་ཆི་པའོ། ལིའུ་གོ་ཀྲུང་། ལིའུ་གོ་ཀྲེ། ལིའུ་ཅིན་གོ། ལིའུ་ཅེ་དབྱི། ལིའུ་ཀྲེན་ལི། ལིའུ་ཅ་དབྱི། ལིའུ་ཚེ་ཀུའེ། ལིའུ་ཡུའེ་ཅུན།
ཆེ་དགྲ་ལྷ(བོད་རིགས)། ཨན་ཀྲའོ་ཆིང་(ཞི་པོ་རིགས)། ཞུས་ཆིན། ཞུས་ཡིའུ་ཧྲེང་། ཞུས་ཏ་ཀྲེ། ཞུས་ཆི་ལེའང་། རོན་ཁྲེང་ཧྥ། སུན་ཀྲེ་ཀང་། སུན་ཅིན་ལུང་། སུན་ཧྲའོ་ཕིང་། སུན་ཁྲུན་ལན(བུད་མེད)། ཏུའུ་ཅ་ཧའོ། ལི་དབྱི། ལི་ཞི། ལི་པིན(བུད་མེད། རྒྱལ་ཁབ་ལས་ཁུངས)། ལི་ཆང་། ལི་ཀེན་ཅེ། ལི་ཞའོ་ཕེང་། ལི་ཧྥང་པིན། ལི་ཡུས་པིན། ལི་ཁྲོན་ཀོང་། ལི་ཅི་ཧེང་། ལི་ཁེ་ཆང་། ལི་ཙུའོ་ཁྲེང་། ལི་ཧྲེང་ཧྥུའུ། ལི་གོ་དབྱིངས་། ལི་ཆའོ་མིང་། ལི་ཞའོ་ཧུང་། ལི་ཧུང་ཀྲུང་། ལི་ཅིན་པིན། ཡང་ཞུའེ་ཅུན། ཡང་ཅེ་ཁྲེ། ཡང་ཀྲེན་ཝུའུ། ཡང་ཞའོ་ཏུའུ། ཞའོ་ཅེ། ཞའོ་ཡ་ཆིང་། ཝུའུ་ཧྲེ་ཀྲོའུ། ཝུའུ་དབྱིངས་ཅེ། ཝུའུ་ཀྲེང་ལུང་། ཆིའུ་ཞུའེ་ཆང་། ཧོ་ཕིང་(བཅིངས་འགྲོལ་དམག)། ཧོ་ལི་ཧྥེང་། ཡིང་ཡུང་། ལེང་རུང་། ཝང་ཡང་། ཝང་ཡུང་ཆིང་། ཧྲེན་ཅིན་ལུང་། ཧྲེན་ཞའོ་མིང་། ཧྲེན་ཡུའེ་ཡུའེ(བུད་མེད)། ཧྲེན་ཏེ་ཡུང་། ཧུའེ་ཅིན་ཕེང་། སུང་ཏན། སུང་ཐའོ། སུང་ཞིའུ་ཡན(བུད་མེད)། ཀྲང་ཅུན(རྒྱལ་ཁབ་ལས་ཁུངས)། ཀྲང་ཡིའུ་ཞ། ཀྲང་ཧྲེང་མིང་། ཀྲང་ཆིང་ཝེ། ཀྲང་ཆིང་ལི། ཀྲང་ཅི་ནན། ཀྲང་གོ་ཆིང་། ཀྲང་ཁྲུན་ཞན། ཀྲང་ཞའོ་མིང་། ཀྲང་དབྱི་ཅུང་། ལུའུ་ཧའོ། ཁྲེན་ཞི། ཁྲེན་ཝུའུ(ཀྲོང་རིགས)། ཁྲེན་ཧའོ། ཁྲེན་ཝུན་ཆིང་། ཁྲེན་ཅེ་ཉིང་། ཁྲེན་ཆོན་གོ། ཁྲེན་ཆིའུ་ཧྥ(མིའོ་རིགས)། ཁྲེན་པའོ་ཧྲེང་། ཁྲེན་རུའེ་ཨའར། ཁྲེན་རྨིན་ཨའར། ནུའུ་ཨའར་ལན་ཨ་པུའུ་ཏུའུ་མན་ཅིན(ཧ་སག་རིགས)། མིའོ་ཡུས། མིའོ་ཧྭ། ཅུས་ཀྲུང་ཝུན། ཧྥན་ཞའོ་ཅུན། ལིན་ཙེ། ཧྲེང་ཧུང་། ཅིན་ཀྲོང་ལུང་། ཀྲོའུ་ཆང་། ཀྲོའུ་ཡ་ཉིང་། ཀྲེང་ཧོ། ཀྲེང་ཝེ་ཕིང་། ཀྲེང་ཞའོ་སུང་། མེང་ཞང་ཧྥེང་། ཀྲའོ་ལེ་ཅེ། ཀྲའོ་ཁེ་ཀྲེ། ཀྲའོ་ཙུང་ཆི། ཧའོ་ཧྥེང་། ཧུའུ་ཧོ་ཕིང་། ཧུའུ་ཙེ་ཅུན(བུད་མེད)། ཧུའུ་ཁྲུན་ཧྭ། ཞན་ཧུའེ(བུད་མེད། ཧུའེ་རིགས)། ཀྲུང་ཧྲན། ཞིན་ཁྲུན་ཡིང་(བུད་མེད)། ཧའོ་ཅན་གོ། ལུའོ་ཆིན་ཅན།
བློ་བཟང་རྒྱལ་མཚན(བོད་རིགས)། ལུའུ་ཧུའེ་ཉིང་། ཆིན་ཧྲེང་ཞང་། ཡོན་ཅ་ཅུན། ཡོན་རུང་པོ། ཡོན་ཧྲུའུ་ཧུང་། ནའེ་ཀྲེན་ཞི། ལི་ཀྲེན་ཧྲུའུ། ཆན་ཞོའི་ཆན། ཐའེ་ཉིང་(བུད་མེད)། ནའེ་ཡུའེ་ཧྥེང་། ཞུས་ལིན། ཞུས་ལེ་ཅང་། ཞུས་ཨན་ཞང་། ཀའོ་ཅིང་། ཀུའོ་ཧྲེང་ཁུན། ཀུའོ་ཧྲུའུ་ཆིང་། ཐང་རེན་ཅན། ཧོང་མིང་། ཧོང་ཧྲོའུ་ཧུང་། ཧོང་ཁུན་མིང་། ཧོང་ཧྲུའུ་ཞན། ཚའོ་ཅན་མིང་། ཀུང་ཀྲེང་། ཧྲེང་པིན། ཞུའེ་ཁེ་ལེ་ཐེ་བཀྲ་ཁེར(ཡུ་གུར་རིགས)། ཨ་ཅིང་ཧེང་། ལུའུ་ཞིན་ཧྲེ། ཀྲེན་དབྱི་ཆིན(བུད་མེད། པའེ་རིགས)། ཕེང་ཆིང་ཧྭ། ཅང་ཁྲའོ་ལེའང་། ཧན་ཀྲེང་། ཧན་ཝེ་གོ། ཧན་ཁྲང་ཧྥུའུ། ཕུའུ་ཀྲེང་ཧྭ། ཞའེ་ཕུའུ་ཀྲེན། ལུའོ་ཡང་ཧྲེང་། ཚའེ་ཆི། ཚའེ་མིང་ཀྲའོ། ལུའོ་ཧྲུའུ་ཀེང་། ལི་ཧུའོ་ཧུའེ། ཧྥན་ལི་ཀེང་། མའུ་ཧུང་། ཝེ་ཧྥེང་ཧོ།


text:
གཡུང་དྲུང་བོན་གྱི་བཀའ་དང་བཀའ་བརྟེན་གྱི་བྱུང་བ་ལ་དཔྱད་པ།
སྤེལ་དུས 2018-08-24
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། ཚེ་རིང་ཐར།
གཡུང་དྲུང་བོན་གྱི་སྟོན་པ་གཤེན་རབ་མི་བོའི་བཀའི་གསུང་རབ་རྣམས་ཞང་སྐད་ནས་བོད་ཡིག་ཏུ་བསྒྱུར་ཞིང་དེ་ཕྱོགས་གཅིག་ཏུ་བསྡུས་པ་ལ་བཀའ་འགྱུར་ཞེས་ཟེར་བ་དང་། དེ་ལ་བརྟེན་ནས་བྱུང་བའམ་དེའི་དགོངས་སྙིང་རྣམ་པར་བཀྲལ་བའི་བསྟན་བཅོས་རྣམས་ཕྱོགས་གཅིག་ཏུ་བསྡུས་པ་ལ་བརྟེན་འགྱུར་ཞེས་ཟེར། ཡིན་ན་ཡང་། ཕྱི་མ་དེ་དོན་ཐོག་ཏུ་ཕལ་ཆེར་བོད་ཀྱི་མཁས་པ་རྣམས་ཀྱིས་གསུངས་པ་ཡིན་པས་འགྱུར་ཏུ་མི་འགྲོ་བའི་རྐྱེན་གྱིས་དེང་རབས་ཀྱི་མཁས་པ་ཆེན་པོ་མཁར་རྨེའུ་བསམ་གཏན་མཆོག་གིས་དེ་ལ་བཀའ་བརྟེན་ཟེར་ན་དོན་ཏུ་འཁེལ་བར་གསུངས། བོན་པོ་རྣམས་ལྟར་ན། སྟོན་པ་གཤེན་རབ་ཀྱི་དངོས་སློབ་མུ་ཆོ་ལྡེམ་དྲུག་གི་རིང་ནས་བཟུང་བརྟེན་འགྱུར་ཟེར་བའི་བསྟན་བཅོས་བཞུགས་ཡོད་པ་མ་ཟད། སྟག་གཟིག་མཁས་པ་དམུ་ཙ་ཏ་ཧེ་དང་། ཞང་ཞུང་མཁས་པ་ཁྲི་ཐོག་སྤར་ཙ། བོད་ཀྱི་མཁས་པ་ཤ་རུ་དབུ་ཅན། རྒྱ་གར་མཁས་པ་ལྷ་བདག་སྔགས་གྲོལ། རྒྱ་ནག་མཁས་པ་ལེགས་ཏང་རྨང་པོ་དང་ཕྲོམ་གྱི་མཁས་པ་གསེར་ཐོག་ལྕེ་འབྱམས་སོགས་ཀྱིས་བསྟན་བཅོས་དེ་དག་སོ་སོའི་སྐད་དུ་བསྒྱུར་ཞིང་རང་རང་གི་ཡུལ་ཏུ་སྤེལ་བར་གྲགས། ཡུལ་དེ་དག་ལས་ཞང་ཞུང་དང་བོད་ནི་སྟོན་པས་ཞབས་ཀྱིས་བཅགས་པའི་ཡུལ་ཡིན་པས་བོན་གྱི་བསྟན་པ་ཡུལ་གཞན་ལས་དར་ཆེ་བར་ཡང་བཤད། བོད་ཀྱི་བཙན་པོ་བརྒྱད་པ་གྲི་གུམ་བཙན་པོས་ལྷ་བོན་སྒོ་བཞི་མ་གཏོགས་པའི་བོན་ཐམས་ཅད་བསྣུབས་པས་བོན་གྱི་བསྟན་བཅོས་མང་པོ་བརླགས་ཟེར། དེའི་སྔོན་ལ་བོན་གྱི་བསྟན་པ་སྔ་དར་ཟེར།
བོན་པོ་རྣམས་ཀྱིས་ཕྱིས་སུ་དུས་རབས་བཅུ་གཅིག་པའི་ནང་དུ་གཏེར་སྟོན་གཤེན་ཆེན་ཀླུ་དགས་ལྷོ་འབྲི་མཚམས་མཐའ་དཀར་ནས་བཏོན་པའི་ལྷོ་གཏེར་དུ་གྲགས་པའི་བསྟན་བཅོས་དེ་རྣམས་གྲི་གུམ་གྱིས་བོན་བསྣུབས་པའི་སྐབས་སུ་གཏེར་དུ་སོང་བ་ཡིན་པར་འདོད། དེར་བརྟེན་ནས་བོན་གྱི་ལོ་རྒྱུས་ཁ་ཤས་སུ་གཤེན་ཆེན་ཀླུ་དགས་གཏེར་ནས་དྲངས་པའི་ལྷོ་གཏེར་དེ་བསྟན་པ་ཕྱི་དར་གྱི་དབུ་ཚུགས་པའི་མཚོན་རྟགས་སུ་ངོས་བཟུང་བ་དང་། བོན་གྱི་ལོ་རྒྱུས་སྟེང་གི་གཏེར་གྱི་ཁ་བྱང་ཨང་དང་པོའང་དེ་ལས་གྲུབ་ཟེར། ཡིན་ན་ཡང་། དོན་དངོས་སུ་གཤེན་ཆེན་གྱི་ཡར་སྔོན་དུ་གཏེར་སྟོན་བཅོ་ལྔ་བྱུང་མྱོང་བ་མ་ཟད་གཏེར་གྱི་བསྟན་བཅོས་ཀྱི་གྲངས་ཀ་ཡང་སུམ་བརྒྱ་དང་བཞི་བཅུ་ལྷག་བྱུང་ཡོད་པར་བཤད། གལ་ཏེ་གྲངས་ཀ་དེར་ཡིད་རྟོན་ཆོག་ན་གཤེན་ཆེན་ཀླུ་དགའི་ཡར་སྔོན་དུ་བོན་པོའི་གཏེར་གྱི་བསྟན་བཅོས་མང་པོ་བྱུང་ཡོད་པ་མངོན། གང་ལྟར་ཀྱང་བོན་གྱི་གཏེར་མ་ལ་གཙོ་བོ་ལྔ་སྟེ་བྱང་གཏེར་དང་། ལྷོ་གཏེར། དབུས་གཏེར། ཁམས་གཏེར། གཏེར་གསར་བཅས་སོ། ། དེའི་སྐོར་ལ་ཆེད་དུ་དཔྱད་པ་བཏང་ཡོད་པས་འདིར་སྐྱར་དུ་བཟླ་བའི་དགོས་པ་མ་མཆིས། བོན་གྱི་བསྟན་བཅོས་ལ་དགར་སྟངས་མི་འདྲ་བ་བཅུ་གསུམ་ཡོད་པར་གྲགས་མོད། ཡོངས་གྲགས་ལྟར་ན་ཐེག་པ་རིམ་དགུ་དང་། སྒོ་བཞི་མཛོད་ལྔ། ཕྱི་ནང་གསང་གསུམ། མདོ་སྔགས་རྫོགས་གསུམ། མདོ་འབུམ་སྔགས་སེམས་བཅས་ལྟར་དགར་ཆོག ད་ཡོད་ཀྱི་བོན་གྱི་བཀའ་འགྱུར་ཁྲོ་སྐྱབས་པར་མ་དང་། ཆུ་ཆེན་པར་མ། དབལ་ཁྱུང་བྲིས་མ་བཅས་ནི་མདོ་འབུམ་སྔགས་སེམས་བཞིར་ཕྱེས་ནས་བསྒྲིགས་ཡོད།
དུས་རབས་བཅུ་གཅིག་པའི་དུས་སུ་གཤེན་ཆེན་ཀླུ་དགས་ཁོང་གི་གཏེར་གྱི་ཐོ་ཡིག་སློབ་མ་རྣམས་ལ་སྤེལ་བར་གྲགས་པ་དེ་བོན་ལུགས་བསྟན་བཅོས་ཀྱི་དཀར་ཆག་ཐོག་མ་ཡིན་དགོས། དེའི་ཕྱིས་སུ་སྒ་སྟོན་ཚུལ་ཁྲིམས་རྒྱལ་མཚན་གྱིས་བསྒྲིགས་པའི་གཏེར་གྱི་ཁ་བྱང་དེ་ཀུན་གྱི་མཐོང་ལམ་དུ་གྱུར་ཡོད་པ་དེ་རེད། སྒ་སྟོན་ཚུལ་ཁྲིམས་རྒྱལ་མཚན་ནི་དབེན་ས་ཁ་དགོན་པའི་གཡས་རུའི་སྟོན་པ་བཅོ་བརྒྱད་ཀྱི་གྲས་ཡིན་པས་ཁོང་མ་མཐའ་ཡིན་ན་ཡང་སྤྱི་ལོ 1386གི་སྔོན་དུ་བཞུགས་ཡོད་དགོས་པས་ཁོང་གིས་བསྒྲིགས་པའི་གཏེར་གྱི་ཁ་བྱང་ནི་བོན་གྱི་བསྟན་བཅོས་ཀྱི་ཐོག་མ་ཡིན་པ་འདྲ། དེའི་རྗེས་སུ་བོན་གྱི་བཀའ་འགྱུར་བྱུང་། དེ་བྱུང་བའི་ལོ་ཚིགས་གསལ་བོ་གང་ཡིན་མི་ཤེས་མོད་བོན་གྱི་མཁས་དབང་ཕེར་ཁི་ཝེར་ནེ་མཆོག་གིས་དུས་རབས་བཅོ་ལྔ་བའི་དུས་དཀྱིལ་དུ་བྱུང་བར་བཞེད། དེ་ནས་བཟུང་། བོན་པོ་རྣམས་ཀྱིས་བོན་གྱི་བསྟན་བཅོས་རྣམས་བཀའ་འགྱུར་དང་བརྟེན་འགྱུར་གྱི་སྒྲིག་སྟངས་ལྟར་ཕྱོགས་སྒྲིག་བྱས་པ་མ་ཟད་འགྲོ་གྲོན་རྒྱ་ཆེན་པོ་བཏང་ནས་ཚར་མང་པོ་སྐྱར་བཞེངས་བྱས་ན་ཡང་དེའི་གྲངས་ཀ་ཅི་ཡོད་སྐོར་ལ་ཁ་གསལ་མེད།
དུས་རབས་བཅོ་བརྒྱད་པའི་ནང་དུ་ཀུན་གྲོལ་འཇའ་ཚོན་སྙིང་པོ་མཆོག་གིས་བོན་གྱི་ལོ་རྒྱུས་སྟེང་གི་བཀའ་འགྱུར་གྱི་དཀར་ཆག་དང་པོ་སྟེ་ཟབ་དང་རྒྱ་ཆེ་གཡུང་དྲུང་བོན་གྱི་བཀའ་འགྱུར་གྱི་དཀར་ཆག་ཉི་མ་འབུམ་གྱི་འོད་ཟེར་བྱ་བ་གསུངས་པ་དང་། དེ་ལྟར་ན་མདོ་སྡེ་ལ་། པོ་ཏི་ལྔ་བཅུ་ང་ལྔ་དང་། འབུམ་སྡེ་ལ་པོ་ཏི་བརྒྱ་དང་བརྒྱད། སྔགས་སྡེ་ལ་པོ་ཏི་བརྒྱད་ཅུ་གྱ་བརྒྱད། སེམས་སྡེ་ལ་པོ་ཏི་སུམ་ཅུ་དང་བཅས་སྡོམ་པས་ཉིས་བརྒྱ་དང་བརྒྱད་ཅུ་གྱ་གཅིག་བཞུགས། ཀུན་གྲོལ་འཇའ་ཚོན་སྙིང་པོས་དེབ་ཚོགས་དེ་ལ་བཀའ་འགྱུར་དང་བརྟེན་འགྱུར་ཞེས་མིང་གི་རྣམ་གྲངས་གཉིས་སུ་ཕྱེས་མོད། དོན་ཐོག་ཏུ་བཀའ་འགྱུར་གཅིག་པུ་ཡིན་ཞིང་དེ་མདོ་འབུམ་སྔགས་སེམས་བཞི་རུ་ཕྱེས་ཡོད། དེ་ལས་ཀྱང་གལ་ཆེ་བ་ནི། གཡུང་དྲུང་བོན་ལ་དད་འདུན་ཆེ་བའི་རྒྱལ་རོང་རྒྱལ་ཁག་བཅོ་བརྒྱད་ཀྱི་ནང་ཚན་ཆུ་ཆེན་རབ་བརྟན་རྒྱལ་པོས་ཀུན་གྲོལ་འཇའ་ཚོན་སྙིང་པོ་དབུ་བླར་བསྟེན་ཡོད་པས་དངུལ་གྲོན་ཆེན་པོ་བཏང་ནས་བོན་གྱི་བཀའ་འགྱུར་གྱི་ཤིང་པར་དང་པོ་སྟེ་ཆུ་ཆེན་པར་མ་བརྐོས་ནས་གྲུབ་པ་ལའང་ཀུན་གྲོལ་འཇའ་ཚོན་སྙིང་པོས་ཕྱག་རོགས་བླ་མེད་པ་གནང་། པར་མ་དེའི་པར་ཤིང་གི་མཐར་ཟངས་ཤན་ཡོད་པས་ཟངས་པར་མ་ཡང་ཟེར། ཡིན་ན་ཡང་། དེའི་རྗེས་སུ་ཆན་ལུང་རྒྱལ་པོས་དྲག་གནོན་གྱི་དམག་དཔུང་ཡང་ཡང་རྒྱལ་རོང་ལ་དྲངས་པའི་སྐབས་སུ་ཆུ་ཆེན་པར་མའི་པར་ཤིང་ཕལ་ཆེར་བརླགས། ཁྲོ་སྐྱབས་རྒྱལ་པོ་ཀུན་དགའ་ཕུན་ཚོགས་ནི་བོན་གྱི་བསྟན་སྦྱིན་ཆེན་པོ་ཡིན་པ་མ་ཟད་ཁོང་གིས་ཀྱང་ཀུན་གྲོལ་འཇའ་ཚོན་སྙིང་པོ་དབུ་བླར་བསྟེན་ཡོད་པ་དེས་པར་ཤིང་བརླགས་འཕྲོ་དེ་དག་ཉར་ཚགས་བྱས་པ་མ་ཟད་འགྲོ་གྲོན་ཆེན་པོ་བཏང་ནས་བཀའ་འགྱུར་གྱི་ཤིང་པར་ཉམས་རྒུད་དུ་སོང་བ་དག་གསར་དུ་བརྐོས་ཏེ་ཁ་བསྐངས་པ་ནི་ཁྲོ་སྐྱབས་པར་མ་ཡིན། རིང་པོ་མ་ཐོགས་པར་ཁྲོ་སྐྱབས་པར་མ་ཡང་དེའི་ཕྱིས་ཀྱི་དམག་འཁྲུག་ནང་དུ་བརླགས། ད་ལྟ་བོད་ཁམས་དང་ལྷག་པར་ཏུ་མདོ་སྨད་ཀྱི་དགོན་པ་དང་སྒེར་གྱི་ཡིག་ཚང་དག་ཏུ་ད་རུང་ཆུ་ཆེན་པར་མ་དང་ཁྲོ་སྐྱབས་པར་མའི་དཔེ་ཆ་གང་མང་བཞུགས་ཡོད་མོད་བཀའ་འགྱུར་ཤིང་པར་མ་ཆ་ཚང་ཚར་གཅིག་ཀྱང་བཞུགས་མེད་པ་འདྲ། ཤིང་པར་དེ་གཉིས་ཀྱི་རྗེས་སུ་ད་རེག་བར་དུ་བོན་གྱི་བཀའ་འགྱུར་ལ་ཤིང་པར་གཅིག་ཀྱང་བརྐོ་མ་མྱོང་། ཡིན་ན་ཡང་། བོན་གྱི་བཀའ་འགྱུར་བྲིས་མ་བཞེངས་པའི་ལུགས་སྲོལ་དེ་ནམ་ཡང་མཚམས་མ་ཆད་དེ། 1922ལོར་ཨ་རིའི་མཁས་པ་རོ་ཁི་ཟེར་བ་ཞིག་གིས་བོད་ཀྱི་ཤར་ཕྱོགས་ཀྱི་དགོན་པ་ཞིག་གི་ནང་དུ་བོན་གྱི་བཀའ་འགྱུར་བྲིས་མ་ཞིག་བཞུགས་ཡོད་པ་མཐོང་མོད་གློ་བུར་གྱི་དོན་རྐྱེན་ཞིག་ལ་བརྟེན་ནས་ཞིབ་ཏུ་ཀློག་མ་ཐུབ་ཟེར། 1928ལོར་ཨུ་རུ་སུའི་མཁས་པ་རོ་རི་ཧེ་G.N.Roerichཡིས་ནག་ཆུའི་ཤ་རུ་དགོན་ནས་བོན་གྱི་བཀའ་འགྱུར་དང་བརྟེན་འགྱུར་གཉིས་སུ་ཕྱེས་པའི་བྲིས་མ་ཞིག་མཐོང་མྱོང་བ་དེའི་སྔ་མ་ལ་པོ་ཏི་བརྒྱ་དང་བཞི་བཅུ་དང་ཕྱི་མ་ལ་བརྒྱ་དང་དྲུག་ཅུ་བཞུགས་ཡོད་ཟེར། ཤེས་རབ་དཔལ་གྱིས་བརྩམས་ཤིང་ཀུན་གྲོལ་དཀར་ཆག་གི་ལྷན་ཐབས་སུ་བཞུགས་པའི་དཔེ་རྩིས་མུན་སེལ་སྒྲོན་མ་ལྟར་ན། བོན་གྱི་གཏེར་མ་དང་པོ་ནས་བཟུང་སྟེ་ཁྱུང་པོ་བློ་གྲོས་རྒྱལ་མཚན་གྱི་བར་དུ་བོན་གྱི་བསྟན་བཅོས་ཀྱི་གྲངས་ཀ་ནི་དགུ་བརྒྱ་ལྷག་ཏུ་སླེབས་ཡོད་ཟེར། དེ་ལྟར་ན་བོན་གྱི་བཀའ་འགྱུར་མ་གཏོགས་བསྟན་བཅོས་གཞན་པ་ཡང་མང་པོ་བཞུགས་ཡོད་པ་ཤུགས་ཀྱིས་རྟོགས། ཁོ་བོས་1996ནས1999བར་དུ་བོན་པོའི་དགོན་པའི་ལོ་རྒྱུས་འབྲི་བའི་ཆེད་དུ་མདོ་ཁམས་ཀྱི་བོན་དགོན་བརྒྱ་དང་སུམ་ཅུ་ལྷག་འགྲིམས་པའི་སྐབས་དེར་ཞལ་བཞུགས་པའིབགྲེས་གྲས་རྣམས་ཀྱིས་དངོས་སུ་མཐོང་མྱོང་བའི་གྲངས་ཀ་ལྟར་རྩིས་ན། 1958ཡར་སྔོན་དུ་བོད་ཁམས་སུ་མ་མཐའ་ཡང་བཀའ་འགྱུར་བྲིས་མ་ཚར་སུམ་ཅུ་ཡས་མས་བཞུགས་ཡོད་པར་ཁ་ཚོན་གཅོད་ཆོག དཔྱད་རྩོམ་འདིར་གླེང་དགོས་པ་བྱུང་བའི་དབལ་ཁྱུང་བྲིས་མ་དེ་ཡང་དེར་གཏོགས།
ཀུན་གྲོལ་འཇའ་ཚོན་སྙིང་པོའི་རྗེས་ཀྱི་དུས་རབས་བཅུ་དགུ་པའི་ནང་དུ། གཡུང་དྲུང་གླིང་གི་མཁན་པོ་ཉི་མ་བསྟན་འཛིན་(1813) གྱིས་གཡུང་དྲུང་བོན་གྱི་བཀའ་བརྟེན་འགྱུར་གྱི་སྡེ་ཚན་བསྒྲིགས་ཚུལ་གྱི་དཀར་ཆག་ཉུང་ཐུས་གཤེན་བསྟན་པད་མོ་རྒྱས་པའི་ཉིན་བྱེད་ཞེས་བྱ་བ་བརྩམས་ལ། དེར་བཀའ་འགྱུར་ལ་པོ་ཏི་བརྒྱ་དང་བཅུ་གསུམ་དང་། བརྟེན་འགྱུར་ལ་པོ་ཏི་ཉིས་བརྒྱ་དང་དགུ་བཅུ་གོ་གསུམ་སྟེ་སྡོམ་པས་པོ་ཏི་བཞི་བརྒྱ་དང་དྲུག་བཞུགས། ཉི་མ་བསྟན་འཛིན་གྱིས་དཀར་ཆག་བསྒྲིགས་པ་མ་ཟད་དེའི་ལྷན་ཐབས་སུ་རིག་འཛིན་ཀུན་གྲོལ་འཇའ་ཚོན་སྙིང་པོའི་དཀར་ཆག་ཏུ་བཀའ་དང་བཀའ་བརྟེན་གྱི་དབྱེ་བ་ཕྱེ་མེད་པར་བཀའ་བཀྱོན་གནངས། ཁོང་གིས་བསྒྲིགས་པའི་དཀར་ཆག་དེ་དེང་རབས་རྒྱལ་སྤྱིའི་བོན་གྱི་རིག་གནས་ཀྱི་མཁས་པ་ཆེན་པོ་ཕེར་ཁི་ཝེར་ནེ་མཆོག་གིས་ཞིབ་འཇུག་གནངས་ཤིང་1974ལོར་རྒྱ་གར་དུ་ཡི་རང་ཟེར་བའི་ཟླ་དེབ་སྟེང་དུ་པར་དུ་བསྐྲུན།
གཞན་ཡང་གཡུང་དྲུང་ཚུལ་ཁྲིམས་དྲག་པས་བརྩམས་པའི་རྒྱལ་བའི་བཀའ་དང་བཀའ་བརྟེན་རྨད་བྱུང་དགོས་འདོད་ཡིད་བཞིན་གཏེར་གྱི་བང་མཛོད་ལ་དཀར་ཆག་བློའི་ཐ་རམ་བཀྲོལ་བྱེད་འཕྲུལ་གྱི་ལྡེ་མིག་ཅེས་བྱ་བ་སོག་སྡེ་བསྟན་པའི་ཉི་མས་པར་དུ་བསྐྲུན། དེའི་ལྡེབ་མ་956ནས་བཟུང་རང་གི་མིང་ལ་དབྲ་ཁྱུང་བ་གཡུང་དྲུང་བསྟན་འཛིན་ཡིན་ཁུལ་གྱིས་བརྩམས་ཡོད་པར་བརྟེན་རྩོམ་པ་པོ་དེ་ཕལ་ཆེར་གཡུང་དྲུང་གླིང་གི་མཁན་པོ་གཡུང་དྲུང་བསྟན་འཛིན་ཡིན་ནམ་སྙམ། གལ་ཏེ་ཡིན་ན་དེ་དུས་རབས་བཅུ་དགུ་བའི་ནང་གི་བསྟན་བཅོས་ཡིན་དགོས། དཀར་ཆག་དེའི་མཇུག་བྱང་དུ། སྡེ་བཞིའི་བོན་གྱི་འཁོར་ལོ་རིན་པོ་ཆེ་འདི་ཡི་མདོ་སྡེ་ལ་པོ་ཏི་བརྒྱ་དང་བཅོ་ལྔ། འབུམ་སྡེ་ལ་བདུན་ཅུ་དོན་བདུན། སྔགས་སྡེ་ལ་ཉིས་བརྒྱ་དང་དགུ་བཅུ་གོ་གསུམ། སེམས་སྡེ་ལ་སུམ་ཅུ་སོ་དྲུག རིག་གནས་ལ་ཉེར་གསུམ། ཁྱོན་སྡོམ་པོ་ཏི་བཞི་བརྒྱ་དང་དགུ་བཅུ་གོ་བཞིའི་རྣམ་གྲངས་འཕེལ་བར་ཡོད་དོ། ཞེས་གསུངས། སི་ཁྲོན་ཞིང་ཆེན་དཀར་མཛེས་བོད་རིགས་རང་སྐྱོང་ཁུལ་གྱི་ཉག་རོང་རྫོང་གི་དབེལ་ཁྱུང་དགོན་པར་བོན་གྱི་བཀའ་འགྱུར་བྲིས་མ་ཆ་ཚང་ཞིག་ཉར་ཚགས་གནངས་ཡོད་པ་ནི་ཆབ་སྲིད་ཀྱི་དུས་འགྱུར་ཐམས་ཅད་ལས་ཐར་ནས་དེང་སང་ལྷག་ཡོད་པའི་གཡུང་དྲུང་བོན་གྱི་བཀའ་འགྱུར་བྲིས་མ་གཅིག་པུ་ཡིན་པས་དེའི་རིན་ཐང་ནི་བཤད་མ་དགོས་པ་ལགས། ཁོ་བོས་རྩད་གཅོད་བྱས་པ་ལྟར་ན། ཁམས་ཕྱོགས་ནས་འཁྲུངས་པའི་གཡུང་དྲུང་བོན་གྱི་གཏེར་གསར་སྟོན་པ་གསང་སྔགས་གླིང་པ་མཆོག་ཧོར་ཚོ་ཆེན་སོ་དགུའི་ཡ་གྱལ་ག་རྒྱ་མཚོ་བར་གདུལ་བར་ཕེབས་དུས་སུ། ག་རྒྱ་ཚོ་པས་ལོ་འཁོར་བཅུ་ལྷག་གི་རིང་ལ་བོན་གྱི་བཀའ་འགྱུར་ཚར་གཅིག་བྲིས་བཞེངས་གནངས་ཏེ་ག་རྒྱ་བསྟན་དར་གྱིས་གསང་སྔགས་གླིང་པ་ལ་ཕུལ། ཁོང་ཕྱིར་ཉག་རོང་དུ་ལོག་རྗེས་སུ་བཀའ་འགྱུར་དེ་དབལ་ཁྱུང་དགོན་པར་བཞགརིག་གནས་གསར་བརྗེའི་སྐབས་སུ་དགོན་པ་དེའི་དགེ་འདུན་པ་གཡུང་དྲུང་རྒྱལ་བ་དང་ཤེས་རབ་དབང་ལྡན་དང་ཀུན་བཟང་རྡོ་རྗེ་གསུམ་གྱིས་སྲོག་གི་ཉེན་ཁ་ལ་མ་འཛེམ་པར་བཀའ་འགྱུར་གྱི་བྲིས་མ་འདི་སྦས་སྐོང་དང་ཉར་ཚགས་གནང་བའི་བཀའ་དྲིན་གྱིས་དེང་སང་ཀུན་གྱི་སྤྱན་ལམ་དུ་འགྲེམ་རྒྱུ་ཡོད་པར་གྱུར། དགེ་འདུན་པ་དེ་གསུམ་གྱི་སྙིང་སྟོབས་དང་མཛད་རྗེས་ལ་བསྔགས་བརྗོད་ཀྱི་མེ་ཏོག་འབུལ་བཞིན་པ་དང་འབུལ་ཡང་འོས་ལ། ལྷག་པར་དུ་ཁོ་རང་ཚོས་བསྐྱབས་པའི་བཀའ་འགྱུར་བྲིས་མ་ཚར་དེ་ནི་བོད་ཁ་བ་ཅན་ཏུ་ལྷག་པའི་བོན་གྱི་བཀའ་འགྱུར་བྲིས་རྒྱུན་གཅིག་པུར་གྱུར་པས། ཁོ་རང་ཚོས་བོན་གྱི་གྲུབ་མཐའ་འབའ་ཞིག་མ་ཡིན་པར་བོད་ཁ་བ་ཅན་གྱི་རིག་གནས་ཀྱི་ལོ་རྒྱུས་སྟེང་མཛད་རྗེས་སྔ་ན་མེད་པ་བཞག་པ་ལ་སྙིང་ཐག་པ་ནས་དང་བ་མི་སྟོན་པ་སུ། དུས་རབས་ཉི་ཤུ་བའི་ལོ་རབས་བརྒྱད་ཅུའི་ནང་དུ། རྒྱལ་ཁབ་སྲིད་གཞུང་གིས་ལོ་བཅུའི་གཏོར་བརླགས་ཆེན་པོ་ལས་ཐར་བའི་རིག་གནས་ཀྱི་དངོས་རྫས་དང་ཡིག་ཆ་རྣམས་ཐོ་རུ་བཀོད་པའི་སྐབས་སུ་དགེ་འདུན་པ་རྣམ་གསུམ་གྱིས་བཀའ་འགྱུར་བྲིས་མ་དེ་ཕྱིར་བཏོན་ནས་དགོན་པར་ཕུལ། དཀར་མཛེས་ཁུལ་དང་ཉག་རོང་རྫོང་སྲིད་གཞུང་གིས་རིན་ཐང་དང་བྲལ་བའི་བཀའ་འགྱུར་བྲིས་མ་དེ་ལ་རྩིས་མཐོང་ཆེན་པོ་བྱས་པ་དང་། ལྷག་པར་དུ་པན་ཆེན་རིན་པོ་ཆེ་སྐུ་ཕྲེང་བཅུ་པ་མཆོག་དཀར་མཛེས་ཁུལ་དུ་ཆིབས་བསྒྱུར་གནངས་དུས་འབྲེལ་ཡོད་ཀྱི་ལས་ཁུངས་ཁག་ལ་བཀའ་འགྱུར་བྲིས་མ་དེ་ལ་རྩིས་མཐོང་ཆེན་པོ་བྱེད་དགོས་པར་མ་ཟད་གང་མྱུར་ཅི་མགྱོགས་སྒོས་པར་དུ་སྐྲུན་ཏེ་དཔེ་རྒྱུན་སྤེལ་དགོས་པའི་གསུང་བཤད་ནན་ཏུ་གནངས་པའི་བཀའ་དྲིན་གྱིས། སྐབས་དེར་དཀར་མཛེས་ཁུལ་སྲིད་གྲོས་ཀྱི་དབུ་འཛིན་གཞོན་པ་ཨ་གཡུང་རིན་པོ་ཆེ་གཡུང་དྲུང་བསྟན་པའི་རྒྱལ་མཚན་མཆོག་གིས་གཙོ་འགན་བཞེས་ཤིང་གཟན་དཀར་རིན་པོ་ཆེ་ཐུབ་བསྟན་ཉི་མ་མཆོག་གིས་ཕྱག་རོགས་བླ་ན་མེད་པ་གནངས་པའི་བཀའ་དྲིན་དང་། སི་ཁྲོན་ཞིང་ཆེན་མི་རིགས་ཞིབ་འཇུག་ཁང་གི་རྒྱབ་སྐྱོར་གང་ལེགས་ཀྱི་མཐུན་རྐྱེན་ཚོགས་པས་གཡུང་དྲུང་བོན་གྱི་བཀའ་འགྱུར་བྲིས་མ་དེ་པར་དུ་བསྐྲུན་པའི་ལས་འགོ་བརྩམས། ཨ་གཡུང་རིན་པོ་ཆེ་གཡུང་དྲུང་བསྟན་པའི་རྒྱལ་མཚན་མཆོག་ནི་ཡབ་ཚེ་དཔལ་དོན་གྲུབ་དང་ཡུམ་འོད་ཟེར་ལྷ་མོ་ལ་བོད་རབ་བྱུང་བཅོ་ལྔ་བའི་ཆུ་ཕོ་ཁྱིའི་ལོར་(1922)ཉག་རོང་རྒྱ་རྭའི་ཀ་རི་ཕུར་བ་ཟེར་བའི་གྲོང་གསེབ་ཀྱི་བ་ཚང་ལ་འཁྲུངས། སྐུ་ན་ཕྲ་བའི་དུས་སུ་གོང་རྒྱལ་དགོན་གྱི་སྤྲུལ་སྐུ་བསྟན་པའི་ཉི་མས་བྱ་བཏང་དྲི་མེད་འོད་ཟེར་གྱི་ཡང་སྲིད་དུ་ངོས་འཛིན་གནངས་ཤིང་དགོན་པས་ཡང་བླ་བྲང་དུ་གདན་འདྲེན་ཞུ་བའི་གྲ་སྒྲིག་བྱས་མོད། སྐབས་དེར་ཡེ་ཤེས་དགོན་པའི་མཁན་པོའི་ལས་འགན་བཞེས་ཡོད་པའི་ཁོང་གི་ཨ་ཁུ་ཚུལ་ཁྲིམས་མཆོག་རྒྱལ་མོས་མཐུན་མ་བྱུང་སྟེ། བླ་བྲང་དུ་བཞུགས་རྒྱུ་ལས་ཡེ་ཤེས་དགོན་དུ་སློབ་གཉེར་གནང་རྒྱུ་གལ་ཆེ། གསེར་ཡིན་ན་གར་བཞག་ཀྱང་འོད་ཟེར་གནམ་ལ་འཕྲོ། གསུངས་ནས་ཡེ་ཤེས་དགོན་ནས་དགེ་ཚུལ་བསྒྲུབས་ཤིང་ཁུ་བོ་ཚུལ་ཁྲིམས་མཆོག་རྒྱལ་དང་མཁས་གྲུབ་དུ་མ་ལས་སློབ་གཉེར་གྱི་འགོ་བཙུགས། སྐབས་དེར་ཡེ་ཤེས་དགོན་དུ་གསང་སྔགས་གླིང་པ་མཆོག་ལས་བཀའ་འགྱུར་གྱི་དབང་མནོས་ཤིང་ཤར་རྫ་རི་ཁྲོད་དུ་ཤར་རྫའི་རྒྱལ་ཚབ་བློ་གྲོས་རྒྱ་མཚོ་(1915-1954)ལས་སྔགས་རྫོགས་ཀྱི་དབང་ལུང་ཐམས་ཅད་མནོས་ཤིང་ཉམས་ལེན་དཔྱིས་ཕྱིན་པ་གནངས། གཞན་ཡང་ཀུན་གྲོལ་ཧུ་ཆེན་འགྲོ་འདུལ་གླིང་བ་དང་། ཟེར་འཕྲོ་རྟོགས་ལྡན་ཚུལ་ཁྲིམས། དབྲ་སྤྲུལ་དྲི་མེད་འོད་ཟེར་སོགས་མཁས་གྲུབ་གང་གི་ཞབས་རྡུལ་སྤྱི་བོར་བསྟེན་ནས་གསན་སྦྱང་ལས་ལ་ཆུ་བོའི་རྒྱུན་བཞིན་བསྐྱངས། ཉག་རོང་དུ་ལོག་ནས་དབྲ་སྟོན་བསྐལ་བཟང་བསྟན་པའི་རྒྱལ་མཚན་(1898-1959)དང་མཁན་པོ་ཚུལ་ཁྲིམས་མཆོག་རྒྱལ་ལས་རབ་ཏུ་བྱུང་། ཤར་རྫ་བཀྲ་ཤིས་རྒྱལ་མཚན་(1858-1934)གྱི་དངོས་སློབ་ལུང་རིན་ཐང་དང་བྲལ་བ་གང་མང་ཐོབ། དགུང་ལོ་ཉི་ཤུ་ནས་བཟུང་ཡེ་ཤེས་དགོན་གྱི་བྱ་གཞག་ཐམས་ཅད་ལ་མི་ཞུགས་ཀ་མེད་བྱུང་། ལྷག་པར་དུ་དུས་རབས་ཉི་ཤུ་པའི་ལོ་རབས་བརྒྱད་ཅུའི་ནང་ཡེ་ཤེས་དགོན་སྐྱར་དུ་བཞེངས་པའི་ལས་འགན་གཙོ་བོ་བཞེས་ནས་བཀའ་དྲིན་བླ་ན་མེད་པ་བསྐྱངས། དཀར་མཛེས་ཁུལ་སྲིད་གྲོས་ཀྱི་དབུ་འཛིན་གཞོན་པའི་འགན་བཞེས་པའི་སྐབས་སུ། དཀར་མཛེས་ཁུལ་གྱི་གཡུང་དྲུང་བོན་གྱི་དགོན་པ་ཆུང་ཤས་ཁག་གི་སྐྱར་བཞེངས་དང་གྲྭ་པའི་སློབ་གཉེར་བཅས་ལ་གཟིགས་སྐྱོང་གང་མང་གནང་ཞིང་བཀའ་དྲིན་བླ་མེད་བསྐྱངས། 1985ལོར། ཨ་གཡུང་རིན་པོ་ཆེས་བོན་གྱི་བཀའ་འགྱུར་བྲིས་མ་དེ་པར་དུ་བསྐྲུན་རྒྱུའི་སྙན་ཞུ་ཕུལ་བ་ལ་རྒྱལ་སྲིད་སྤྱི་ཁྱབ་ཁང་གི་འབྲེལ་ཡོད་སྡེ་ཁག་གི་ཆོག་མཆན་ཐོབ་པ་དང་། སི་ཁྲོན་མི་རིགས་ཞིབ་འཇུག་ཁང་དང་གཟན་དཀར་རིན་པོ་ཆེ་ཐུབ་བསྟན་ཉི་མ་མཆོག་གིས་ཕྱག་རོགས་བླ་མེད་གནང་བའི་མཐུན་རྐྱེན་འོགཨ་གཡུང་རིན་པོ་ཆེས་མ་དངུལ་གཡར་ནས་བཀའ་འགྱུར་བྲིས་མ་དེ་པར་སྐྲུན་བྱས་པའི་ལས་འགོ་ཁྲིན་ཏུའུ་ནས་བཙུགས། ཐོག་མར་ཨ་གཡུང་རིན་པོ་ཆེས་བཀའ་འགྱུར་བྲིས་མ་དེའི་མདོ་སྡེ་པོ་ཏི་བཞི་བཅུ་དང་འབུམ་སྡེ་པོ་ཏི་དྲུག་ཅུ་རེ་གཉིས་གཡར་ནས་པར་དུ་བསྐྲུན། ཕྱིས་སུ་འགལ་རྐྱེན་དུ་མ་ཚོགས་པའི་དབང་གིས་ཁོང་ཆབ་མདོ་དང་། སྡེ་དགེ ཉག་རོང་། ཤར་ཁོག་སོགས་ཀྱི་གཡུང་དྲུང་བོན་གྱི་དགོན་སྡེ་ཁག་ལ་ཕེབས་ནས་དཔེ་རྙིང་བྲིས་མ་དང་ཤིང་པར་གང་རུང་གཡར་ཏེ་སྔགས་སྡེ་དང་སེམས་སྡེ་གཉིས་ཁ་བསྐངས་ཏེ་པར་དུ་བསྐྲུན། དེའི་མདོ་སྡེ་ལ་པོ་ཏི་དྲུག་ཅུ་རེ་གསུམ་དང་། འབུམ་སྡེ་ལ་དྲུག་ཅུ་རེ་བདུན། སྔགས་སྡེ་ལ་པོ་ཏི་ཉི་ཤུ། སེམས་སྡེ་ལ་པོ་ཏི་བདུན་བཅས་ཁྱོན་སྡོམ་པོ་ཏི་བརྒྱ་དང་ལྔ་བཅུ་ང་བདུན་བཞུགས། དེ་ནི་བོན་པོའི་བཀའ་འགྱུར་གྱི་ཨ་གཡུང་པར་མ་ཟེར་བ་དེ་ཡིན། ཨ་གཡུང་པར་མ་དེ་ནི་བོད་ཀྱི་ལོ་རྒྱུས་སྟེང་གཡུང་དྲུང་བོན་གྱི་བཀའ་འགྱུར་གློག་པར་བརྒྱབ་ནས་པར་དུ་བསྐྲུན་པ་ཐེངས་དང་པོ་ཡིན་པ་མ་ཟད། ལྷག་པར་དུ་བཀའ་འགྱུར་གྱི་ཤིང་པར་དང་བྲིས་མ་ཐམས་ཅད་དུས་ཀྱི་འཕོ་འགྱུར་དུ་མ་ལས་མ་ཐར་ཞིང་བྲིས་མ་འདི་གཅིག་པུ་ལྷག་པའི་གནས་ཚུལ་ཁྱད་པར་ཅན་གྱི་འོག་ཏུ་ཨ་གཡུང་པར་མ་འདི་ཀུན་གྱི་སྤྱན་ལམ་དུ་བཀྲམས་པས་བོད་ཀྱི་རིག་གནས་ལ་དོ་སྣང་ཆེན་པོ་ཡོད་པ་རྣམས་ཐུགས་ཁྲལ་གྱི་དབུགས་ལས་ཕྱུང་། ཁྱད་དུ་གསལ་བཤད་བྱེད་དགོས་པ་ཞིག་ནི། ཨ་གཡུང་པར་མའི་ནང་དུ་གོང་སྨྲས་ཀྱི་མདོ་སྡེའི་པོ་ཏི་བཞི་བཅུ་ཐམ་པ་དང་འབུམ་སྡེའི་པོ་ཏི་དྲུག་ཅུ་རེ་གཉིས་བཅས་ཀྱི་མ་ཡིག་དབལ་ཁྱུང་བྲིས་མ་ཡིན་པ་ལས་དེའི་འཕྲོ་མ་རྣམས་ཀྱི་མ་ཡིག་ནི་ཁོ་རང་གིས་མདོ་ཁམས་ཀྱི་དགོན་པ་རྣམས་འགྲིམས་ནས་གསར་དུ་གཡར་ཏེ་ཁ་བསྐངས་པ་ལགས་སོ། །
ཨ་གཡུང་རིན་པོ་ཆེས་བླུ་མཁན་མང་པོ་མེད་པར་དོགས་པས་དཔེ་རྒྱུན་སྤེལ་བ་ཙམ་གྱི་ཆེད་དུ་ཕལ་ཆེར་ཚར་བརྒྱ་དང་སུམ་ཅུ་ཙམ་མ་གཏོགས་པར་དུ་བསྐྲུན་མེད། ཡིན་ན་ཡང་། དེས་དགོན་པ་དང་སློབ་གྲྭ་དང་ཞིབ་འཇུག་ཁང་ལ་སོགས་པའི་རེ་བ་བསྐངས་མ་ཐུབ་པའི་རྐྱེན་གྱིས་དུས་རབས་ཉི་ཤུ་པའི་ལོ་རབས་དགུ་བཅུའི་ནང་དུ་རྔ་བ་རྟོགས་ལྡན་དགོན་གྱི་སྤྲུལ་སྐུ་བོན་བློན་ནམ་མཁའ་བསྟན་འཛིན་ལགས་ཀྱིས་རྔ་བ་ཁུལ་གྱི་ལི་རྫོང་དུ་ཡང་སྐྱར་ཚར་སུམ་བརྒྱ་ཙམ་པར་དུ་བསྐྲུན། པར་མ་དེས་གཙོ་བོ་ཨ་གཡུང་པར་མར་གཞི་བཅོལ་པ་དང་དེར་ཡང་པོ་ཏི་ཁ་ཤས་བསྣན་པས་མཐར་པོ་ཏི་བརྒྱ་དང་དགུ་བཅུ་གོ་གཉིས་བཞུགས། དེ་ནི་བོན་བློན་པར་མ་ཡིན། བོན་བློན་རིན་པོ་ཆེ་ནི་རྔ་བའི་རྟོགས་ལྡན་དགོན་པའི་སྤྲུལ་སྐུ་རྣམ་གསུམ་ནང་གི་གཅིག་ཡིན། ཁོང་གིས་བཀའ་འགྱུར་པར་དུ་བསྐྲུན་པ་མ་ཟད་སྟོན་པ་ཆུ་འཁོར་མ་དང་། ཁམས་ཆེན་བྱ་བྲིས་མ། དུང་དཀར་སེན་རྗེས་མ་སོགས་གཡུང་དྲུང་བོན་གྱི་རྟེན་བྱིན་ཆེན་གྲགས་ཆེན་རྣམས་སྲུང་སྐྱོབ་གནང་བ་དང་། དེང་སྐབས་ཡང་རྒྱལ་རོང་དུ་གཡུང་དྲུང་ལྷ་སྟེང་དགོན་དང་ཐེ་བོར་གཙོ་ཚང་དགོན་སོགས་སླར་གསོ་དང་སྐྱར་བཞེངས་གནང་ནས་བཀའ་དྲིན་མི་ཆུང་བ་བསྐྱངས། ཡིན་ན་ཡང་། ཨ་གཡུང་པར་མ་དང་བོན་བློན་པར་མ་གང་ཡིན་རུང་། སྔ་མས་མདོ་འབུམ་གཉིས་ཀྱི་པོ་ཏི་བརྒྱ་དང་གཉིས་མ་གཏོགས་དབལ་ཁྱུང་བྲིས་མར་གཞི་བཅོལ་མེད་པས་བྲིས་མ་དེ་ཆ་ཚང་ཞིག་པར་མ་ཐུབ་པ་དང་འཕྲོ་མ་རྣམས་ཀྱང་ཐར་ཐོར་མཉམ་དུ་བསྡུས་པ་ཡིན་པ་དང་། ཕྱི་མས་པོ་ཏི་སུམ་ཅུ་སོ་བདུན་བསྣན་པ་མ་གཏོགས་སྔ་མ་ལ་སྣོན་འཕྲི་ཅི་ཡང་བྱས་མེད། གང་ལྟར་ཀྱང་པར་མ་དེ་གཉིས་པར་དུ་བསྐྲུན་པས་བོད་ཀྱི་སྲོལ་རྒྱུན་རིག་གནས་རྒྱུད་འཛིན་དང་གོང་སྤེལ་ཕྱོགས་ལ་བྱས་རྗེས་བཞག་ཡོད་པ་བཤད་མ་དགོས་མོད། དེ་གཉིས་གང་ཡིན་ཡང་དབལ་ཁྱུང་བྲིས་མ་ཆ་ཚང་མ་ཡིན་པ་དང་ལྷག་པར་དུ་དུས་ཡུན་རིང་བ་དང་སྦས་སྐོང་དང་སྐྱེལ་འདྲེན་གྱི་དབང་གིས་མ་ཡིག་ལ་གཏོར་བརླག་མང་པོ་བྱུང་བས་གློག་པར་བརྒྱབ་པའི་ཡི་གེ་མི་གསལ་བ་མང་པོ་བྱུང་། རྒྱུ་མཚན་དེ་ལ་དགོངས་ནས། ཉག་རོང་རྫོང་མི་དམངས་འཐུས་མི་ཚོགས་ཆེན་གྱི་དབུ་འཛིན་གཞོན་པའི་ལས་འགན་བཞེས་ཡོད་པའི་ཀུན་གྲོལ་སྨོན་རྒྱལ་ལྷ་སྲས་མཆོག་གིས་པོ་ཏི་བརྒྱ་ཕྲག་དུ་མ་བཞུགས་པའི་བཀའ་འགྱུར་དེའི་ཤོག་ལྷེ་རེ་རེ་གཙང་སྦྲ་དང་གློག་པར་གྱི་སྤྱིན་ཤོག་སྟེང་ནས་ཆད་མཐུད་དང་བར་འབྱེད་ཀྱི་ལས་འགོ་ཁྲིན་ཏུའུ་ནས་བཙུགས། ཀུན་གྲོལ་ལྷ་སྲས་མི་ཕམ་རྣམ་རྒྱལ་ལམ་ལྷ་སྲས་རིན་པོ་ཆེ་ནི་ཀུན་གྲོལ་སྐུ་ཕྲེང་དྲུག་པ་ཧུ་ཆེན་འགྲོ་འདུལ་གླིང་པའི་སྲས་སུ་བོད་རབ་བྱུང་བཅུ་དྲུག་པའི་ས་ཕོ་སྟག་གི་ལོར་(1938)སྐུ་འཁྲུངས། སྐུ་ན་ཕྲ་བའི་དུས་ནས་བཟུང་ཤར་རྫ་བཀྲ་ཤིས་རྒྱལ་མཚན་གྱི་སྐུ་ཚའམ་སྐབས་དེའི་ཤར་རྫའི་རྒྱལ་ཚབ་བློ་གྲོས་རྒྱ་མཚོ་(1915-1954)དང་དེང་སྐབས་ཀྱི་ཤར་རྫའི་རྒྱལ་ཚབ་ལས་ཐོག་པ་མཐུ་སྟོབས་རྣམ་རྒྱལ་(1926-)གཉིས་ལས་འབྲི་ཀློག་སྦྱངས། ཕྱིས་སུ་མདོ་སྔགས་རྫོགས་གསུམ་གྱི་མཁས་གྲུབ་དུ་མའི་ཞབས་རྡུལ་སྤྱི་བོར་བསྟེན་ནས་གསན་སྦྱོང་གནང་བ་དང་ལྷག་པར་དུ་གཡུང་དྲུང་བོན་གྱི་བསྟན་པའི་སྲོག་ཤིང་དུ་མཐོང་བའི་སྔགས་རྫོགས་ཀྱི་ཉམས་ལེན་ལ་རྩེ་གཅིག་ཏུ་གཞོལ། ཁོང་གི་སྐུ་སྲིང་ངམ་ཉེ་རབས་ཀྱི་གཏེར་སྟོན་གྲགས་ཅན་མཁའ་སྤྱོད་དབང་མོ་མཆོག་དབལ་ཁྱུང་དགོན་པ་དང་ལོ་རྒྱུས་ཀྱི་འབྲེལ་བ་དམ་པོ་བྱུང་ཡོད་པར་བརྟེན། ལྷ་སྲས་རིན་པོ་ཆེས་སྨོན་རྒྱལ་དགོན་དང་དབལ་ཁྱུང་དགོན་ནས་དགེ་འདུན་པ་བཅོ་ལྔ་ཙམ་ཁྲིན་ཏུའུ་གྲོང་ཁྱེར་དུ་གདན་དྲངས་ཏེ། དབལ་ཁྱུང་བྲིས་མའི་ཤོག་ལྷེ་རེ་རེ་པར་བརྒྱབ་པའི་སྤྱིན་ཤོག་སྟེང་ནས་སུག་རིས་ཀྱི་ཆད་པ་མཐུད་ཅིང་བར་ཕྱེས་པ་དང་། གློག་པར་གྱི་སྤྱིན་ཤོག་སྟེང་དུ་མི་གསལ་བའི་ཡིག་རིས་ཐམས་ཅད་མ་ཡིག་དང་ཐོ་གཏུགས་ནས་སྐྱར་འབྲི་གནང་བ་ལ་སོགས་པའི་ཕྱག་ལས་ཤིན་ཏུ་ཞིབ་ཆ་ཅན་ལོ་འཁོར་དྲུག་གི་རིང་ལ་བསྐྱངས་ཏེ། མཐར་1998ལོར་གཡུང་དྲུང་བོན་གྱི་བཀའ་འགྱུར་དབལ་ཁྱུང་བྲིས་མ་ཆ་ཚང་ཞིག་གློག་པར་གསལ་པོ་ཉི་མ་ཤར་བ་ནང་བཞིན་པར་དུ་བསྐྲུན། པར་མ་དེ་ནི་ལྷ་སྲས་རིན་པོ་ཆེས་གཙོ་སྒྲིག་གི་འགན་བཞེས་ནས་པར་དུ་བསྐྲུན་པས་དེ་ལ་ལྷ་སྲས་པར་མ་ཟེར། ལྷ་སྲས་པར་མ་ལ་ཁྱོན་སྡོམ་པོ་ཏི་བརྒྱ་དང་བདུན་ཅུ་དོན་བརྒྱད་བཞུགས་ཏེ། མདོ་སྡེ་ལ་པོ་ཏི་བདུན་ཅུ་དོན་བཞི་དང་། འབུམ་སྡེ་ལ་པོ་ཏི་བདུན་ཅུ་ཐམ་པ། སྔགས་སྡེ་ལ་པོ་ཏི་ཉི་ཤུ་ཉེར་དྲུག་དང་སེམས་སྡེ་ལ་པོ་ཏི་བརྒྱད་བཅས་སོ། ། སྡོམ་པས་ཚར་ཆིག་སྟོང་དྲུག་བརྒྱ་པར་དུ་བསྐྲུན། ལྷ་སྲས་རིན་པོ་ཆེས་ལས་ཀའི་དཀའ་ཚེགས་དང་ཁྲིན་ཏུའུའི་ཚ་བ་ལ་མ་འཛེམ་པར་ལོ་འཁོར་དྲུག་གི་རིང་ལ་དཀའ་བ་སྤྱད་པར་མ་ཟད། བགེགས་བར་ཆད་བསམ་ཡུལ་ལས་འདས་པའང་ཁྱད་དུ་བསད་དེ་མཐར་བཀའ་འགྱུར་དབལ་ཁྱུང་བྲིས་མ་དེ་ཆ་ཚང་ཞིག་པར་དུ་བསྐྲུན་པ་དེས་ཀྱང་བོད་ཀྱི་རིག་གནས་ཉམས་པ་སོར་ཆུད་དང་མ་ཉམས་གོང་སྤེལ་བྱེད་པར་མཛད་རྗེས་བླ་ན་མེད་པ་བཞག་པར་གདོན་མི་ཟའོ། །
གོང་སྨྲས་ཀྱི་ཆུ་ཆེན་པར་མ་དང་ཁྲོ་སྐྱབས་པར་མ། ཨ་གཡུང་པར་མ། བོན་བློན་པར་མ། ལྷ་སྲས་པར་མ་རྣམས་ལས་གང་ཡིན་རུང་བཀའ་འགྱུར་ཡིན་པ་ལས་བརྟེན་འགྱུར་མ་ཡིན། དེའི་ཡར་སྔོན་དུ་བརྟེན་འགྱུར་ཟེར་བའི་ཐ་སྙད་དེ་བྱུང་ནས་ལོ་ངོ་བརྒྱ་ཕྲག་དུ་མ་འདས་མོད་དེ་ལ་མིང་གི་རྣམ་གྲངས་ཙམ་མ་གཏོགས་པར་གཞི་ངོ་མ་གཅིག་ཀྱང་བྱུང་མ་མྱོང་། དེ་བས། ནག་ཆུའི་ཉེ་རོང་རྫོང་ནོར་བུ་གླིང་གི་དགོན་བདག་བླ་རབས་བཅུ་གསུམ་པའམ་གྲུབ་དབང་སྐུ་ཕྲེང་གསུམ་པ་བསྟན་པའི་ཉི་མ་མཆོག་གིས་བོད་ཀྱི་རིག་གནས་སྲུང་སྐྱོབ་དང་དར་སྤེལ་བྱེད་པའི་ལྷག་བསམ་རྣམ་དག་གིས་ལོ་འཁོར་གཉིས་ཀྱི་རིང་ལ་མདོ་དབུས་ཁམས་གསུམ་དུ་ཕེབས་ནས། གཡུང་དྲུང་བོན་གྱི་དགོན་སྡེ་ཁག་དང་སྒེར་གྱི་ཡིག་ཚང་དག་ལས་བོན་གྱི་བརྟེན་འགྱུར་ལ་ཕྱོགས་གཏོགས་པའི་ཡིག་རྙིང་གང་ཚུད་གཡར་ནས་ཕྱོགས་སྒྲིག་གནང་པ་ལ། གཡུང་དྲུང་རྒྱལ་བ་དང་། བསྟན་འཛིན་དབང་གྲགས། གར་དབང་རྣམ་རྒྱལ། ཨ་གཡུང་། མཁན་པོ་ཚུལ་ཁྲིམས་རབ་རྒྱས་སོགས་ཀྱིས་ཕྱག་རོགས་དཔེ་མེད་གནང་བའི་བཀའ་དྲིན་གྱིས་གཡུང་དྲུང་བོན་གྱི་བརྟེན་འགྱུར་པོ་ཏི་སུམ་བརྒྱ་ཐམ་པ་བསྡུས་ཤིང་ཚགས་བསྒྲིགས་པ་དང་། བོད་རང་སྐྱོང་ལྗོངས་སྲིད་གཞུང་གིས་མ་དངུལ་འབུམ་ལྔའི་མཐུན་རྐྱེན་བསྒྲུབས་པ་དང་བསྟུན་ནས། ། 1993ལོར་ལས་འགོ་བཙུགས་ཤིང་1997ལོར་བོད་ཀྱི་ལོ་རྒྱུས་སྟེང་གི་གཡུང་དྲུང་བོན་གྱི་བརྟེན་འགྱུར་དང་པོ་དེ་ལྷ་ས་ནས་པར་དུ་བསྐྲུན། དཔྱད་རྩོམ་འདིའི་འགོ་ནས་གླེང་བ་བཞིན། བརྟེན་འགྱུར་འདིའི་དཀར་ཆག་ལ་བལྟས་ན་མང་ཤོས་འགྱུར་མ་ཡིན་ཞིང་བོད་པ་རང་གིས་བརྩམས་པའི་བསྟན་བཅོས་ཡིན་པས་བརྟེན་འགྱུར་ཞེས་པ་མིང་དོན་མི་མཚུངས་མོད། བརྟེན་འགྱུར་ཞེས་པའི་ཁ་བྱང་འོག་ཏུ་བོད་ཀྱི་དཔེ་དཀོན་བྲིས་མ་རིན་ཐང་དང་བྲལ་བ་གང་མང་གི་དཔེ་རྒྱུན་སྤེལ་ཐུབ་པ་བྱུང་བས། དེས་ཀྱང་བོད་ཀྱི་རིག་གནས་ཉམས་པ་སོར་ཆུད་དང་མ་ཉམས་གོང་སྤེལ་གནང་བར་མཛད་རྗེས་བླ་མེད་བསྐྲུན་ཡོད་པ་ལ་སུས་ཀྱང་བསྙོན་དུ་མེད་དོ། ། ཀུན་གྲོལ་དཀར་ཆག་ལ་ཕྱིས་བྱུང་མཁས་པའི་བཀའ་བཀྱོན་ཐེབས་མོད། ཀུན་གྲོལ་འཇའ་ཚོན་སྙིང་པོ་ནི་བོན་གཏེར་གསར་གྱི་སྤྲུལ་སྐུ་རྣམ་བཞིའི་ཡ་གྱལ་ཡིན་པ་མ་ཟད། བོན་གྱི་བཀའ་འགྱུར་དང་བཀའ་བརྟེན་གྱི་ལོ་རྒྱུས་སྟེང་དུ་མཛད་རྗེས་གཞལ་དུ་མེད་པ་བསྐྲུན་མཁན་ཞིག་ཀྱང་ཡིན་ཏེ། བོན་གྱི་བསྟན་བཅོས་ཐམས་ཅད་ཕྱོགས་གཅིག་ཏུ་བསྡུས་ཤིང་གཡུང་དྲུང་བོན་གྱི་ལོ་རྒྱུས་སྟེང་གི་བཀའ་འགྱུར་གྱི་དཀར་ཆག་དང་པོ་བསྒྲིགས་པ་དང་། རྒྱལ་རོང་ཁྲོ་སྐྱབས་རྒྱལ་པོ་དང་ཆུ་ཆེན་རྒྱལ་པོས་མཐུན་རྐྱེན་སྦྱར་བ་དང་བསྟུན་ནས་བོན་གྱི་ལོ་རྒྱུས་སྟེང་གི་བཀའ་འགྱུར་གྱི་ཤིང་པར་དང་པོ་པར་དུ་བསྐྲུན་པ་དེའོ། །
ཁོང་གི་ཡར་སྔོན་དུ་དཀར་ཆག་ཁ་ཤས་ཡོད་མྱོང་མོད་གཏེར་གྱི་ཁ་བྱང་ཙམ་ཡིན་པ་ལས་བསྟན་བཅོས་ཀྱི་རིགས་དགར་མེད་པ་མ་ཟད་བཀའ་འགྱུར་གྱི་མཚན་ཡང་བཏགས་མེད་པས་སོ། ཕྱིས་སུ་མཁན་ཆེན་ཉི་མ་བསྟན་འཛིན་གྱིས་བཀའ་འགྱུར་གྱི་དཀར་ཆག་གསར་པ་ཞིག་བསྒྲིགས་ནས་བཀའ་དང་བཀའ་བརྟེན་གྱི་དབྱེ་མཚམས་ཞིབ་ཏུ་ཕྱེས་ཡོད་པས་བོན་སྤྱི་ནས་ཁས་ལེན་དང་གདེངས་འཇོག་ཆེན་པོ་ཐོབ་པ་མ་ཟད། དེ་དེང་སང་དགོན་སྡེ་རྣམས་ཀྱིས་དཀར་ཆག་སྒྲིག་པའི་གཞི་བཅོལ་སར་གྱུར་ཡོད། ཡིན་ན་ཡང་། བཀའ་འགྱུར་གྱི་པར་གསུམ་གང་དང་བཀའ་བརྟེན་པར་མ་བཅས་གང་ཡིན་རུང་དེ་རྣམས་ཀྱི་དཔེ་རྒྱུན་སྤེལ་ཐུབ་པ་བྱུང་བ་ཙམ་ལས། དེ་རྣམས་བེད་སྤྱད་དེ་བོད་ཀྱི་རིག་གནས་གོང་ནས་གོང་དུ་སྤེལ་ཞིང་མིའི་རིགས་ཀྱི་ལོ་རྒྱུས་སྟེང་དུ་བྱས་རྗེས་འཇོག་ཇི་ཐུབ་བྱེད་རྒྱུ་ལ་ང་ཚོས་ད་རུང་དཀའ་བ་མང་པོ་སྤྱོད་དགོས་པ་གོར་མ་ཆག བོད་ཀྱི་ལོ་རྒྱུས་སྟེང་ནས་བལྟས་ན། བོད་ཀྱི་རིག་གནས་ལ་མ་ལག་གཉིས་ཡོད་དེ། གཤེན་བསྟན་པའི་དར་རྒྱུན་དང་འབྲེལ་ནས་དར་རྒྱས་དང་གོང་འཕེལ་བྱུང་བའི་གཤེན་བསྟན་པའི་རིག་གནས་དང་། ཐུབ་བསྟན་པའི་དར་རྒྱུན་དང་འབྲེལ་ནས་དར་རྒྱས་དང་གོང་འཕེལ་བྱུང་བའི་ཐུབ་བསྟན་པའི་རིག་གནས་སོ། ། དེ་གཉིས་ལས་གཤེན་བསྟན་པའི་རིག་གནས་ལ་ལོ་ངོ་སྟོང་ཕྲག་ཁ་ཤས་ཀྱི་ལོ་རྒྱུས་ཡོད་པ་དང་ཐུབ་བསྟན་པའི་རིག་གནས་ལའང་བོད་ནས་དར་བའི་ལོ་རྒྱུས་ལོ་ངོ་ཆིག་སྟོང་སུམ་བརྒྱ་ལྷག་ཡོད། ཕྱི་མ་བོད་ནས་དར་བའི་ལོ་རྒྱུས་ཐུང་རུང་གཞུང་ལུགས་གཏིང་ཟབ་ཅིང་རྒྱ་ཆེ་བས་དར་ཁྱབ་ཆེ་ཞིང་མཐར་བོད་ཀྱི་ཆོས་ལུགས་གཙོ་བོར་གྱུར་པ་དང་བོད་མི་རིགས་ལ་ཕྱོགས་གང་ཅིའི་ཐད་ནས་ཤན་ཞུགས་ཆེན་པོ་ཐེབས་ཡོད། ཡིན་ན་ཡང་། སྔ་མ་ལ་དེང་སང་ད་རུང་དགོན་པ་དང་རི་ཁྲོད་སུམ་བརྒྱ་ཙམ་བཞུགས་པ་དང་། དེའི་ཁ་ཤས་ལ་སྒྲུབ་གྲྭ་དང་བཤད་གྲྭ་དང་དུས་མཆོད་བཅས་ཀྱི་མ་ལག་ཆ་ཚང་ཡོད་པར་མ་ཟད། སློབ་གཉེར་གྱི་སྒྲིག་རིམ་ཆ་ཚང་ཞིང་དགེ་བཤེས་ཀྱི་མཚན་བཏགས་གཏོང་བའི་ལུགས་སྲོལ་ཡང་སྔར་ནས་དར་ཡོད་པས། དེ་རྣམས་ཀྱིས་བོད་ཁ་བ་ཅན་གྱི་བསྟན་པ་དང་རིག་གནས་ཀྱི་སྲོལ་རྒྱུན་རིན་ཐང་གཞལ་དུ་མེད་པ་འདི་འཛིན་སྐྱོང་སྤེལ་གསུམ་གྱི་ནུས་པ་ཆེན་པོ་ཐོན་བཞིན་ཡོད་པ་དང་། བོན་པོ་ནི་བོད་མི་རིགས་ཀྱི་རང་སའི་ཆོས་ལུགས་ཡིན་པས་དེའི་ཤན་ཞུགས་ནི་ཡུན་རིང་ཞིང་ཁྱབ་ཆེའོ། ། རྒྱུ་མཚན་མང་པོ་ཞིག་གི་རྐྱེན་གྱིས་བོན་པོའི་ཡིག་རྙིང་དང་ལྷག་པར་དུ་བཀའ་འགྱུར་དང་བཀའ་བརྟེན་སོགས་ཡིག་རྙིང་རྩ་ཆེན་རྣམས་དགོན་པ་ཁ་ཤས་ན་མ་གཏོགས་མཐོང་རྒྱུ་མ་བྱུང། ད་ཆ་བོན་པོའི་བཀའ་འགྱུར་དང་བཀའ་བརྟེན་གཉིས་ཀ་པར་དུ་བསྐྲུན་པས་དོ་སྣང་ཅན་རྣམས་ལ་མཐུན་རྐྱེན་བླ་ན་མེད་པ་སྦྱར། བོན་པོའི་དགོན་པ་རྣམས་ལྟ་ཅི། རྒྱལ་ཁབ་ཕྱི་ནང་གི་སློབ་གྲྭ་དང་ཞིབ་འཇུག་ཁང་དང་དཔེ་མཛོད་ཁང་རྣམས་ཀྱིས་བླུས་ཤིང་ཉར་བ་མ་ཟད། ཞིབ་འཇུག་གི་ལས་གཞི་ཡང་ཁ་ཤས་བསྒྲུབས་དང་སྒྲུབ་བཞིན་ཡོད་དེ། དཔེར་ན། ནོར་ཝེ་རྒྱལ་ཁབ་ཀྱི་ཚན་རིག་ཞིབ་འཇུག་ཁང་ལ་གཏོགས་པའི་མཐོ་རིམ་ཞིབ་འཇུག་ལྟེ་གནས་ཀྱིས་1995ནས་1996བར་དུ་རྒྱལ་ཁབ་དྲུག་གི་ཞིབ་འཇུག་མི་སྣ་བརྒྱད་གདན་དྲངས་ཏེ་བོན་པོའི་བཀའ་འགྱུར་བོན་བློན་པར་མ་གཞི་བྱས་ནས་བཀའ་འགྱུར་གྱི་དཀར་ཆག་མི་འདྲ་བ་དུ་མ་ལ་ཞིབ་འཇུག་བྱས། དེའི་འབྲས་བུ་ལ་ཤོག་ངོས་བདུན་བརྒྱ་ལྷག་ཅན་གྱི་དཀར་ཆག་དང་དེབ་རེ་རེའི་འབྲེལ་ཡོད་ཀྱི་རྒྱུ་མཚན་ཞིབ་ཏུ་བཀོད་ཡོད་པའི་བོན་པོའི་བཀའ་འགྱུར་གྱི་དཀར་ཆག་ཅིག་2003ལོར་འཇར་པན་རྒྱལ་ཁབ་ནས་པར་དུ་བསྐྲུན། དེའི་རྗེས་སུ་འཇར་པན་རྒྱལ་ཁབ་ཀྱི་རྒྱལ་གཉེར་མི་རིགས་རིག་པའི་བཤམས་སྟོན་ཁང་གི་ཞིབ་འཇུག་ཚན་ཁག་གིས་བོན་པོའི་ཞིབ་འཇུག་གི་ལས་གཞི་ཞིག་བསྒྲུབས་ཏེ། དེའི་ནང་དོན་དུ་བོན་པོའི་དགོན་པའི་ལོ་རྒྱུས་དང་། ཞང་ཞུང་སྐད། བོན་གྱི་དཀྱིལ་འཁོར། བོན་གྱི་ཐང་ཀབཀའ་བརྟེན་གྱི་དཀར་ཆག་སོགས་ལ་ཞིབ་འཇུག་བྱས་ཤིང་དེ་རྣམས་ཀྱི་ཞིབ་འཇུག་གི་འབྲས་བུ་ལ་དེབ་བཅུ་ཐམ་པ་པར་དུ་སྐྲུན་བཞིན་ཡོད། དེའི་ནང་དུ་བལ་པོའི་ཁྲི་ལྡན་ནོར་བུ་རྩེས་བསྒྲིགས་པའི་བོན་པོའི་བཀའ་བརྟེན་གྱི་དཀར་ཆག་ཤོག་ངོས 1692ཡོད་པ་ཞིག་འདུས། ཞིབ་འཇུག་གི་ལས་གཞི་དེའི་མཇུག་ཏུ་རྒྱལ་སྤྱིའི་བོན་པོའི་རིག་གནས་ཞིབ་འཇུག་གི་ཚོགས་འདུ་ཞིག་ཀྱང་སྤྱི་ལོ་1999ལོའི་ཟླ་8པར་འཇར་པན་གྱི་གྲོང་ཁྱེར་ཨོ་ས་ཀ་ནས་འཚོགས་པ་དང་། དེའི་དཔྱད་རྩོམ་ཕྱོགས་བསྒྲིགས་གཉིས་ཏེ་ཞང་སྐད་སྐོར་གྱི་དཔྱད་རྩོམ་ཕྱོགས་བསྒྲིགས་དང་། ཆོས་ལུགས་དང་ལོ་རྒྱུས་ལ་སོགས་པའི་སྐོར་གྱི་དཔྱད་རྩོམ་ཕྱོགས་བསྒྲིགས་བཅས་ཀྱང་འཇར་པན་ནས་པར་དུ་བསྐྲུན་ཡོད། གང་ལྟར་ཀྱང་ཐུབ་བསྟན་པའི་བཀའ་འགྱུར་དང་བསྟན་འགྱུར་གྱིས་གནའ་རབས་རྒྱ་གར་མི་རིགས་ཀྱི་ཤེས་རབ་ཀྱི་རྩལ་དང་གཏིང་མཚོན་ཐུབ་པ་བཞིན། གཡུང་དྲུང་བོན་གྱི་བཀའ་འགྱུར་དང་བཀའ་བརྟེན་གྱིས་བོད་པའི་མེས་པོ་རྣམས་ཀྱི་ཤེས་རབ་ཀྱི་རྩལ་དང་གཏིང་མཚོན་བཞིན་ཡོད་དེ། དཔེར་ན་བོད་མི་རིགས་ཀྱི་ཡ་ཐོག་རིག་གནས་ཀྱི་འབྱུང་ཁུངས་དང་དར་རྒྱུན། བོན་པོ་རྣམས་ཀྱིས་བསྟན་པའི་སྲོག་ཤིང་དུ་མཐོང་བའི་གསང་སྔགས་དང་རྫོགས་ཆེན། བོད་པའི་མེས་པོ་རྣམས་ཀྱི་འཇིག་རྟེན་ཁམས་ཀྱི་ངོས་འཛིན། བསམ་བློའི་འཁྱེར་སོ། ཚན་རིག་གི་གསར་གཏོད། ཆོས་ལུགས་ཀྱི་དད་པ། འཚོ་བའི་སྤྱོད་སྟངས། ཞང་ཞུང་སྐད་དང་ཡི་གེ་བཅས་ལ་ཞིབ་འཇུག་བྱེད་པའི་རྒྱུ་ཆ་གལ་ཆེ་ཤོས་འབའ་ཞིག་ཡིན་པས། དེ་ཀུན་གྱི་སྤྱན་ལམ་དུ་ཕུལ་ཐུབ་པ་བྱུང་བ་དེས་རྒྱལ་ཁབ་ཕྱི་ནང་གི་རིས་མེད་མཁས་པའི་ཚོགས་ལ་ཞིབ་འཇུག་གི་རྒྱུ་ཆ་རིན་ཐང་དང་བྲལ་བ་ཕུལ་པ་རེད། །


text:
༢༠༡༡ གསར་མཛོད།
རྗེས་ལ་ཐུག་ཡོང༌།
- Category: ༢༠༡༡ གསར་མཛོད།
- Created on 08 December 2011
༄༅། །ང་ཚོ་གོམ་བགྲོད་གནས་སྐོར་འགྲོ་རྒྱུའི་གྲ་སྒྲིག་བྱེད་བཞིན་སྤྲོ་བ་འཕེལ་བའི་དུས་སྐབས་ཤིག་ལ་མདུན་བསུ་བྱེད་ཀྱི་ཡོད། རང་འབྱུང་ཁམས་དང་ཉེ་བར་སྡོད་རྒྱུའི་གོ་སྐབས་ཡིད་ལ་ནམ་དྲན་ནའང་དགའ་བ་བསྐྱེད་ཀྱི་འདུག ང་ཚོས་དགོས་མེད་ཀྱི་འཕྲུལ་རྩལ་གསར་གཏོད་བྱེད་བཞིན་རང་བྱུང་ཁམས་དང་རྒྱང་ཐག་རིང་དུ་འགྲོ་བ་དང༌། རང་འབྱུང་ཁམས་དང་སླར་ཡང་ཉེ་བར་ཡོང་ཆེད་ངལ་བ་ཆེན་པོ་བྱེད་དགོས་ཆགས་ཀྱི་ཡོད། དགོས་མེད་ཀྱི་དཀའ་ངལ་བཟོས་རྗེས་དེ་དག་སེལ་ཕྱིར་དུས་ཚོད་ཆུད་ཟོས་གཏོང་བ་དང༌། དགོས་མེད་བྱ་བ་བྱེད་པ་དང་དོན་མེད་ཀྱི་སྐད་ཆ་བཤད་རྗེས་འགྱོད་པ་བྱེད་པ་ནི་ང་ཚོའི་མི་ཚེ་བསྐྱེལ་སྟངས་ཆགས་ཡོད། དེ་འདྲ་སོང་ཙང་དུས་རྒྱུན་དུ་དྲན་ཤེས་བརྟན་པོ་དགོས་པ་དང་རང་གཞན་གཉིས་ཀར་འགན་སེམས་དགོས།
ང་ཚོས་དྲང་པོའི་ངང་རང་གཤིས་དང་བསྟུན་ཐུབ་ན་ཆོས་ཀྱི་ལམ་ལ་ཞུགས་པ་ཡིན། འདི་ནི་རང་བཞིན་གྱི་རྒྱུད་རིམ་ཞིག་ཡིན། རང་བཞིན་ཞེས་པ་ནི་ཆོ་མེད་ཀྱི་སྤྲོས་པ་དང་བྲལ་བ་ཞིག་ལ་ཟེར་བ་ཡིན། ང་ཚོ་མང་ཆེ་བ་མངོན་མེད་ངང་རང་གི་རང་བཞིན་དང་ཉེ་བར་གནས་ཐུབ་ཀྱི་མེད་སྟབས་རང་བཞིན་དང་ཉེ་བར་ཡོང་ཆེད་ཧུར་བརྩོན་བྱེད་དགོས་པ་ཡིན། རྐང་པ་ས་ལ་བཙུགས་ཏེ་ས་གཞིའི་ཁམས་དང་ཐད་ཀར་འབྲེལ་བ་བྱེད་དགོས་པ་དང༌། འབྲེལ་བ་འདི་ལ་བརྟེན་ནས་རང་འབྱུང་ཁམས་ལ་བརྩི་མཐོང་བྱེད་ཐུབ་པ་ཡིན། བརྩི་མཐོང་འདིའི་དབང་གིས་འགྲོ་བ་མིས་རང་གི་རྨོངས་པ་དང༌། རང་འདོད། བག་མེད་ཀྱི་འཚོ་བ་བསྐྱལ་སྟངས་ཀྱི་རྐྱེན་པས་རང་འབྱུང་ཁམས་ལ་གནོད་འཚེ་ཇི་ཙམ་བྱས་ཡོད་ང་ཚོས་ཤེས་ཐུབ་པ་ཡིན། ཡང་ང་ཚོས་མ་འོངས་ཀྱི་མི་རབས་ལ་བསམ་ཤེས་བྱེད་མི་དགོས་ན་འདི་གནད་དོན་ཞིག་ཆགས་ཀྱི་མེད་པ་དང༌། དེ་བཞིན་རང་གི་འཚོ་བར་བསམ་བློ་གཏོང་མི་དགོས་ན་འདི་གནད་དོན་ཞིག་ཆགས་ཀྱི་མེད། ང་ཚོ་བདེ་སྐྱིད་ཀྱི་འཚོ་བ་བསྐྱལ་འདོད་ཅིང་གནད་ཚུལ་འདི་ཀུན་ལ་ང་ཚོས་བསམ་བློ་གཏོང་གི་ཡོད་ཅིང༌། འོན་ཀྱང་ང་ཚོ་ཁ་ཕྱོགས་ལྡོག་སྟེ་འགྲོ་གི་ཡོད། གྲོག་འབུ་ཚུད་པའི་སེམས་ཅན་ཐམས་ཅད་བདེ་བ་འདོད་པ་ཤ་སྟགས་ཡིན་ཀྱང་ང་ཚོའི་བྱ་སྤྱོད་ཐམས་ཅད་ཀྱིས་ང་ཚོ་རང་འབྱུང་ཁམས་དང་བར་ཐག་རིང་དུ་འགྲོ་བཞིན་སོ་སོའི་རང་བཞིན་དང་རྒྱང་ཐག་རིང་དུ་འགྲོ་བ་དང༌། བདེ་སྐྱིད་ལས་ཐག་རིང་དུ་འགྲོ་གི་ཡོད།
ང་ཡང་དེང་དུས་ཀྱི་སྟབས་བདེ་རྣམས་ལོངས་སྤྱོད་བྱེད་རྒྱུར་དགའ་པོ་ཡོད། ཡིན་ཀྱང་ང་ཚོས་བག་མེད་བྱས་ཏེ་རང་འབྱུང་ཁམས་དང་འབྲེལ་བ་བཅད་མི་རུང་བས་གོམ་བགྲོད་གནས་སྐོར་བྱེད་པའི་གནའ་སྲོལ་སླར་གསོ་བྱ་རྒྱུའི་འགན་སེམས་ཆེན་པོ་ཡོད་ཅིང༌། ང་ཚོས་རང་འབྱུང་ཁམས་དང་འབྲེལ་ཐབས་གསར་པ་འཚོལ་དགོས་པས་རྐང་འཁོར་གནས་སྐོར་བྱེད་སྲོལ་གསར་གཏོད་བྱེད་བློ་ཆེ། དེ་ནི་དངོས་གནས་སྤྲོ་སྐྱིད་ལྡན་པ་ཞིག་ཡོང་གི་རེད།
སྡེ་ཁག་གི་དགེ་སྦྱོར་བསྙེན་མཚམས་ལ་ཕྱོགས་གང་ས་ནས་ཚུར་སྣང་བཟང་པོ་བྱུང་བས། ༧སྐྱབས་རྗེ་ཁམས་སྤྲུལ་རིན་པོ་ཆེ་མཆོག་ནས་ང་ལ་ཕྱི་ཟླ་ ༡༠ ནང་འབྲུག་ཨ་མི་ཏ་བྷ་རི་བོར་ཚོགས་པ་ལྟ་བུའི་དགེ་སྦྱོར་བསྙེན་མཚམས་ཤིག་བོད་ལུགས་གནམ་ལོ་གསར་དུ་བཞད་འཕྲལ་ཚོགས་རྒྱུའི་རེ་བསྐུལ་བྱུང་བ་ངས་དྭང་ལེན་བྱས་པ་ཡིན། ངའི་སྐྱེས་སྐར་སྐབས་ང་ཚོ་ཚང་མ་མཉམ་འཛོམས་ཀྱིས་ཆོས་འབྲེལ་ཡོང་གི་རེད། དེ་རྗེས་ཉིན་གཉིས་ཀྱི་རྐང་འཁོར་གནས་སྐོར་འགྲུབ་མཚམས་བཟང་སྤྱོད་འབུམ་གསོག་བསྒྲུབ་བྱེད་རྒྱུ་རེད། མཛད་འཆར་ལ་གཟིགས།
ཟླ་གཅིག་གོམ་བགྲོད་གནས་སྐོར་རིང་ངས་གླེང་རྩོམ་འབྲི་ལོང་མི་ཡོང་ཡང་གནས་ཚུལ་རྣམས་ facebook དང་ Twitter སོགས་བརྒྱུད་ལམ་ཁག་བརྒྱུད་མཁྱེན་རྟོགས་ཐུབ་ཀྱི་རེད།